COVID-19 aa gulhey enme fahuge mauloomaathu vazeerunge majileehaa hissaa kurahvaifi - AO News\nކޮވިޑް-19 އާ ގުޅޭ އެންމެ ފަހުގެ މަޢުލޫމާތު ވަޒީރުންގެ މަޖިލީހާ ޙިއްޞާކުރައްވައިފި\n21 ޖުލައި 2020 ވަނަ ދުވަހު ބޭއްވި ވަޒީރުންގެ މަޖިލީހުގެ ބައްދަލުވުމުގެ ތެރެއިން - ފޮޓޯ: ރައީސް އޮފީސް\nވިޑް-19 އާ ގުޅޭގޮތުން ސަރުކާރުން މިހާތަނަށް އަޅުއްވާފައިވާ ފިޔަވަޅުތަކާއި، މިހާރުގެ ޙާލަތާ ގުޅޭ އެންމެ ފަހުގެ މަޢުލޫމާތު ވަޒީރުންގެ މަޖިލީހާ މިއަދު ޙިއްޞާކުރައްވައިފިއެވެ.\nއެގޮތުން މި ރޯގާއާ ގުޅިގެން މިހާރު އަޅުއްވާފައިވާ ފިޔަވަޅުތަކާއި، ރޯގާގެ ޙާލަތަށް އަންނަ ބަދަލާ ގުޅިގެން އިތުރަށް ހަމަޖައްސަންޖެހޭ އެކިއެކި އިންތިޒާމުތަކާ ބެހޭގޮތުން މިއަދުގެ ވަޒީރުންގެ މަޖިލީހުގެ ބައްދަލުވުމުގައި މަޝްވަރާކުރެއްވިއެވެ.\nކޮވިޑް-19 އާއި ގުޅިގެން ރާއްޖެ ފުރަބަންދު ކުރުމަށްފަހު، ޕޮޒިޓިވް ކޭސްތައް މަދުވުމާއި ގުޅިގެން ފުރަބަންދަށް ވަނީ ލުއިތަކެއް ދީފައެވެ. އެހެންނަމަވެސް މިހާރު އަނެއްކާވެސް ދުވަހުން ދުވަހަށް ޕޮޒިޓިވްވާ މީހުންގެ އަދަދު ދަނީ ވަރަށް ބޮޑަށް އިތުރުވަމުންނެވެ. އަދި ބަލިން ރަނގަޅުވާ މީހުންގެ ނިސްބަތް ވަނީ ވަރަށް ބޮޑަށް ދަށްވެފަ އެވެ.\nއެގޮތުން މިހާތަނަށް ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު 3،044 އަށް އަރާފައިވާއިރު، މި ބައްޔަށް މި ވަގުތު 617 މީހަކު ފަރުވާ ހޯދަމުން އެބަދެއެވެ. އަދި 15 މީހަކު މި ބަލީގައި މަރުވެފައިވާއިރު، ބަލިން ރަނގަޅުވެފައި ވަނީ 2،397 މީހުންނެވެ.\nރައީސް ޞާލިޙްކެބިނެޓް މެމްބަރުންކޮރޯނާވައިރަސްކޮވިޑް-19ވަޒީރުންވަޒީރުންގެ މަޖްލިސްމިނިސްޓަރުން


ނިޢްމަތުގަ ދެމިހުރުމަށްވެސް، ކޮންމެ ކަމަކަށް ބޭނުންވިނަމަވެސް ކުރަން އޮތް ދުޢާ!: ޢަލީ ހައްމުދާ\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 20 ސިކުންތު\nވަރަށް ގިނަ ކަންކަމާއި ގުޅިގެން ކުރާނެ ދުޢާތައް ކީރިތި ޤްރުއާނާއި ސުންނަތުން އެނގެން އެބަހުއްޓެވެ. ނަމަވެސް ހަޔާތުގެ ކޮންމެ ކަމަކަށް ކުރާނެ ޚާއްޞަ ދުޢާއެއް ނެތި ހިނގައިދާނެއެވެ. އެފަދަ ދުޢާއެއް ނުފެނިދާނެއެވެ. ނަމަވެސް ހަޔާތުގެ ހުރިހާ ޙާލަތެއްގައި ކުރަން އޮތް ދުޢާ އެބައޮތެވެ. އެއީ ފާފަ ފުއްސަވައިދެއްވެވުމަށް އެދި ކުރަންހުރި ދުޢާއެވެ. އެދުޢާއިން ޙާޞިލް ނުވާނެ އެއްވެސް ކަމެއް ނުއޮންނާނެއެވެ.\nމިއީ އަހަރެންގެ ބަހެއް ނޫނެވެ. ހުރިހާ ޢިލްމުވެރިންވެސް އިއްތިފާޤްވެވަޑައިގަންނަވާ ކަމެކެވެ. ކަމަކަށް ބޭނުންވި ނަމަވެސް ފުރަތަމަވެސް އެދި ދަންނަވަންވީ ފާފަ ފުއްސަވައި ދެއްވެވުމަށެވެ. ނިޢްމަތެއް ލިބުމުންވެސް އެދި ދަންނަވަންވީ ފާފަ ފުއްސަވައި ދެއްވެވުމަށެވެ. ކުރާ ކޮންމެ ދުޢާއެއް ކުރުމުގެ ކުރިން ފާފަ ފުއްސަވައި ދެއްވެވުން އެދި ދުޢާކުރަންވާނެއެވެ.\nކުރާ ކޮންމެ ނަމާދަކަށްފަހު ޛިކުރް ތަޞްބީހަ ކިޔަން މިފަށަނީ ފާފަ ފުއްސަވައި ދެއްވެވުން އެދި3ފަހަރު ދުޢާކުރުމާއިއެކުގައެވެ. ޛިކުރް ތަޞްބީޙަ ފަށަމުން "އަސްތަޣްފިރުﷲ"3ފަހަރު ކިޔަނީ އެހެންވެގެންނެވެ. ވީމާ މިކަމުންވެސް މިބުނި ބަހުގެ ތެދުކަން އެނގިގެންދެއެވެ.\nނޫހްގެފާނު އެކަލޭގެފާނުގެ ޤައުމުގެ މީހުންގެ ކިބައިން 900 އަހަރުވަންދެން އެދިވަޑައިގަތީވެސް އެކަމަށެވެ. ތައުބާވެ ފާފަ ފުއްސަވައި ދެއްވެވުން އެދި ދުޢާ ކުރުމަށެވެ. ޔޫނުސްގެފާނު މަހުގެ ބަނޑުގައި އޮންނަވައިގެންވެސް އެދިވަޑައިގަންނަވަމުން ގެންދެވީ ފާފަ ފުއްސަވައި ދެއްވެވުމަށެވެ. އާދަމްގެފާނަށް ކުށެއް ކުރެއްވެވުމުން ފުރަތަމަ ވެސް އެދިވަޑައިގަތީ ފާފަ ފުއްސަވައި ދެއްވެވުމަށެވެ.\nއަހަރެމެންގެ މާތް ނަބިއްޔާ މުޙައްމަދު (ޞޢވ) އެއްވެސް ފާފައެއް ނުކުރައްވަވާ ޙާލުކޮޅުގައިވެސް ދުވާލަކު 100 ފަހަރު އަސްތަޣްފާރު ކުރެއްވެވި ކުރެއްވެވުން މިކަމުގެ އެންމެ ވަރުގަދަ ދަލީލަށް ފުދެއެވެ. ބޭނުންފުޅަކީ ހަމަ ﷲ ތައާލާގެ ރުހިވޮޑިގަތުން ހޯއްދެވުމެވެ. ވީމާ ﷲ ތަޢާލާގެ ރުހިވޮޑިގަތުން ހޯދުމަށް ކުރަން އޮތް އެންމެ މުހިންމު ކަމަކީ ފާފަ ފުއްސެވުން އެދި ދުޢާކުރުންކަން އެނގިގެންދެއެވެ.\nމީސްތަކުންނޭވެ! ގިނަގިނައިން ފާފަ ފުއްސެވުމަށް އެދޭށެވެ. ﷲ ތަޢާލާ އުޑުން ރަޙްމަތުގެ "ވާރޭ" ވެއްސަވާނެތެވެ. މިތަނުގައި "ވާރޭ" މިބަހުގެ މާނައަކީ ހަމައެކަނި ފެނެއް ނޫނެވެ. ތަފާތު ނިޢްމަތްތަކެވެ. އެމީހަކު އެދި ދަންނަވާ ކަންތައްތަކެވެ. ﷲ ތައާލާ އީ ގިނަގިނައިން ފާފަތައް ފުއްސަވައި ދެއްވަވާ ރަސްކަލާނގެއެވެ. މީސްތަކުން ތައުބާވެ ފާފަ ފުއްސަވައި ދެއްވެވުމަށް އެދި ގިނަގިނައިން ދެނެވުމަށް ﷲ ތައާލާ ލޯބިވެވޮޑިގެންވެއެވެ.\nއަނބިންނާއި ފިރިންނާއި މުދަލާއި ދަރިންނަކީވެސް ﷲ ތައާލާ ދެއްވަވާ ނިޢްމަތެވެ. އެ ނިޢްމަތުގައި ބަރަކާތް ލައްވަވައި ދެއްވަވާނީ ދުޢާކުރުމުންނެވެ. ﷲ ތަޢާލާ ބަރަކާތް ލައްވަވައި ނުދެއްވަވައިފިނަމަ އެއިން އެއްވެސް ނިޢްމަތަކުންވެސް ކުރާނެ އެއްވެސް ފައިދާއެއް ނުއޮންނާނެއެވެ. ވީމާ މިހުރިހާ ނިޢްމަތްތަކަށް އެދިވެސް ކުރަން އޮތް އެންމެ މުހިންމު ކަމަކީ ފާފަ ފުއްސަވައި ދެއްވެވުން އެދި ގިނަގިނައިން ދުޢާ ކުރުމެވެ.\nބައެއް މީހުންނަށް ހީކުރެވެނީ ފާފަ ފުއްސަވައި ދެއްވެވުން އެދި ދުޢާ ކުރުމަކީ މާ އާދައިގެ ކަމެއް ކަމަށެވެ. ޙަޤީޤަތަކީ ކުރަން އޮތް އެންމެ މުހިންމު، އެންމެ ޚާއްޞަ ކަމަކީ އެއީ ކަމެވެ.\nބައެއް މީހުންނަށް ވަޒީފާއެއް ލިބުމުން ވަޒީފާއަށް ނުކުންނަމުން ކިޔާނެ ދުޢާއަކަށް އެދެއެވެ. ވަޒީފާއެއް ނުލިބިގެން ކުރާނެ ދުޢާއަކަށް އަހައެވެ. ދަރިއަކު ލިބުމުން ކުރާނެ ދުޢާއަކަށް އަހައެވެ. ދަރިއަކު ނުލިބުމުން ކުރާނެ ދުޢާއަކަށް އަހައެވެ. މިހެން ގޮސް ހަޔާތުގެ ކޮންމެ ކަމަކަށްވެސް ކުރާނެ ދުޢާއަކަށް އަހައެވެ.\n- ޝައިޚް ޢަލީ ހައްމުދާގެ ދަރުސަކުން\n13 ޖެނުއަރީ 2021


SunOnline:6aharah fahun Deepika aai Ranbir joadu Screen ah\nހަ އަހަރަށް ފަހު ދީޕިކާ އާއި ރަންބީރުގެ ޖޯޑް ސްކްރީންއަށް\n09 May 2020, 08:49\nދީޕިކާ އާއި ރަންބީރު---\nބޮލީވުޑްގެ ކާމިޔާބު ދެތަރިން ކަމަށްވާ ދީޕިކާ ޕަދުކޯން އާއި ރަންބީރު ކަޕޫރު އެކުގައި ފިލްމަކުން ފެންނަން އުޅޭކަމުގެ ވާހަކަތައް ދެކެވެން ފަށައިފި އެވެ.\nހަ އަހަރުފަހުން ދެތަރިން އެއްކޮށް ސްކްރީނަށް ގެންނަން ނިންމީ ދެތަރިންގެ ކެމިސްޓްރީ ރަނގަޅުވެފައި އާންމުންނަށްވެސް ދީޕިކާ އާއި ރަންބީރުގެ ޖޯޑު ކަމުދާތީ ކަމަށް ހަބަރުތައް ބުނެ އެވެ. އެދެ ތަރިންނަށް ފިލްމު މިހާރު ހުށައަޅާފައިވާ ކަމަށާއި އާންމުންވެސް ބޭނުންވަނީ ދެތަރިން އެއްކޮށް ފިލްމަކުން ފެނިގެން ދިޔުން ކަމަށް ބައެއް ހަބަރުތައް ބުނެ އެވެ.\nކާމިޔާބު ޑައިރެކްޓަރު ސަންޖޭ ލީލާ ބަންސާލީ 2021 ވަނަ އަހަރަށް ތާވަލްކޮށް ގެނެސްދޭ ފިލްމު ބައިޖޫ ބަވްރާގެ ލީޑު ރޯލަށް ދީޕިކާ އާއި ރަންބީރު ވަނީ މިހާރު ހަމަޖައްސައިފައިކަމަށް ރިޕޯޓްތައް ބުނެ އެވެ. ނަމަވެސް ކުރިން އަޑުފެތުރުނީ މި ފިލްމުން ފެނިގެންދާނީ އާލިއާ ބަޓް އާއި ރަންވީރު ސިންހް ކަމަށެވެ.\nނަމަވެސް މިހާރު ވަނީ ވާހަކައިގެ މިސްރާބު ބަދަލުވެ މި ފިލްމުން ފެންނާނީ ދީޕިކާ އާއި ރަންބީރު ކަމަށް އަޑުފެތުރެމުންނެވެ. ރަންބީރަކީ އާލިއާ ބަޓްގެ ލޯބިވެރިޔާ އެވެ. ރަންވީރަކީ ދީޕިކާގެ ފިރިމީހާ އެވެ. ރަންބީރު އާއި ދީޕިކާ ވަނީ މީގެ ކުރިން ލޯބީގެ ގޮތުން ގުޅިފަ އެވެ. ދެތަރިން އެކުގައި އެންމެ ފަހުން ކުޅުނު ފިލްމަކީ "ތަމާޝާ"އެވެ. ރަންބީރާއި ދީޕިކާ އެންމެ ފުރަތަމަ އެކީގައި ކުޅުނު ފިލްމަކީ 2009 ވަނަ އަހަރު ނެރުނު، "ބަޗްނާ އޭ ހަސީނޯ" އެވެ.


Majileehuge kulli jalsaa ah idhikolhun nudhaane kamah bunefi - vNews.mv\nމަޖިލީހުގެ ކުއްލި ޖަލްސާއަށް އިދިކޮޅުން ނުދާނެކަމަށް ބުނެފި\nފާތިމަތު ނަހުދާ ފާއިޒް 15 December 2021, 22:47\nއެންޓިކޮރަޕްޝަން ކޮމިޝަން (އޭސީސީ)ގެ މެންބަރުން މަގާމުން ވަކިކުރުމަށްޓަކައި ދައުރުން ބޭރުން ބާއްވަން ނިންމާފައިވާ ރައްޔިތުންގެ މަޖިލީހުގެ ޖަލްސާއަށް އިދިކޮޅު މެމްބަރުން ހާޒިރު ނުވާނެކަމަށް އިދިކޮޅު ޕްރޮގްރެސިވް ކޮންގްރެސް ކޯލިޝަނުން ބުނެފިއެވެ.\nމަޖިލީހުގެ މިދަރުރުގެ މަސައްކަތްތައް ނިންމާ ޗުއްޓީއަށް ގޮއްސައިވާއިރު، އޭސީސީގެ މެމްބަރުން ވަކިކުރުމުގެ މައްސަލައިގައި ދައުރުން ބޭރުން މަޖިލިސް ޖަލްސާއެއް ބާއްވަން ނިންމާފައި ވަނީ ޕާލަމެންޓްގެ މެޖޯރިޓީ އޮންނަ އެމްޑީޕީގެ ޕީޖީ ގްރޫޕުން އެގޮތަށް ނިންމައިގެންނެވެ.\nމާދަމާގެ ޖަލްސާ އަށް އެޖެންޑާ ކޮށްފައިވާ ހަމައެކަނި މައްސަލަ އަކީ އޭސީސީގެ މެމްބަރުން ވަކިކުރުމުގެ މަސައްކަތްފަށަން މިނިވަން މުއައްސަސާތަކާ ބެހޭ ކޮމިޓީން ނިންމާފައިވާ ނިންމުން ރިޔާސަތުން އިއުލާން ކުރުން އެކަނިކަމަށް މައުލޫމާތު ލިބިފައިވެއެވެ.\nއެކަމާ މެދު ކަންބޮޑުވުން ފާޅުކޮށް އިދިކޮޅުން ނެރުނު ބަޔާނުގައި ބުނެފައިވަނީ ދައުރުން ބޭރުން ޖަލްސާއެއް ބާއްވައިގެން އޭސީސީގެ މެމްބަރުން ވަކިކުރަން އުޅުމަކީ މިނިވަން މުއައްސަސާތަކަށް އަރައިގަތުން ކަމަށާއި، މިކަމަކީ މިނިވަން މުއައްސަސާތަކަށް ސަރުކާރުގެ ނުފޫޒު އޮތްކަން ވަރަށް ބޮޑަށް ހާމަވެގެންދާ ކަމެއް ކަމަށެވެ. އަދި، އެ އަމަލަކީ އޭސީސީ ފަދަ ތަހްގީގީ އިދާރާތައަކަށް މިހާރަށް ވުރެވެސް ބޮޑަށް ނުފޫޒް ފޯރުވުމަށް ހިންގާ ދަށު ދަރަޖައިގެ އަމަލެއް ކަމަށެވެ.\nމިއީ ސަރުކާރުން ހިންގާ ޖަރީމާއެއްގެ ގޮތުގައި ސިފަކުރައްވާ އިދިކޮޅުން ބުނެފައިވަނީ، ޖަލްސާ ބޭއްވުމަށް ނިންމާފައިވަނީ މަޖިލީހުގައި އިދިކޮޅު ތަމްސީލްކުރާ މައިނޯރިޓީއާއި މަޝްވަރާ ކުރުމެއްވެސް ނެތި ކަމަށެވެ. އަދި، މައިނޯރިޓީގެ ބަހެއް ނުހޯދާ ޖަލްސާ ބާއްވައިގެން އެފަދަ ބޮޑެތި ނިންމުންތައް ނިންމުމަކީ ޑިމޮކްރަސީގެ އަސާސްތަކާ މުޅިން ޚިލާފް ކަމެއް ކަމަށްވެސް އިދިކޮޅުގެ ބަޔާނުގައި ވަނީ ބުނެފައެވެ.\nމީގެއިތުރުން، އޭސީސީގެ ހުރިހާ މެމްބަރުން ވަކިކުރުމަކީ އެ މުއައްސަސާގެ ބާރު ކަނޑުވާލައި، ޑިމޮކްރެޓިކް ހަމަތަކަށް މިސަރުކާރުން އެއްވެސް އިހްތިރާމެއް ނުކުރާކަމުގެ ވަރަށް ބޮޑު ހެއްކެއް ކަމަށްވެސް ބަޔާނުގައިވެއެވެ.\nއޭސީސީގެ ހުރިހާ މެމްބަރުން މަގާމުން ވަކިކުރަން ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީން ފާސްކޮށްފައިވަނީ މިމަހުގެ9ވަނަ ދުވަހުއެވެ. ކޮމިޓީން މިގޮތަށް ފާސްކޮށްފައިވަނީ މަޖިލީސް ޗުއްޓީގައި ވަނިކޮށް ބޭއްވި ހާއްސަ ޖަލްސާއެއްގައެވެ.\nއޭސީސީގެ މަސައްކަތްތައް ލަސްވުމާއި ގުޅިގެން، އެތައް ފަހަރެއްގެ މަތީން އެކޮމިޝަންގެ މެމްބަރުން ހާޒިރުކުރުމަށްފަހު، މެމްބަރުން މަގާމުން ވަކިކުރުމަށް ކޮމެޓީން ނިންމާފައިވަނީ ލިބުނު މައުލޫމާތުގެ މައްޗަށް ބަލައި ޕާފޯމަންސް އޮޑިޓަށް ފަހުގައެވެ.\nރާއްޖެ މަޖިލިސް2019 ރައްޔިތުންގެ މަޖިލިސް ޕީއެންސީ ސިޔާސީ ޕީޕީޕއެމް


BREAKING: DJA Ge Tharujamaanu Hayyaru Kohfi - Vaguthu\nޑީޖޭއޭގެ ތަރުޖަމާނު ހައްޔަރުކޮށްފި\nޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ)ގެ ތަރުޖަމާނު ފައިސަލް އާދަމް ހައްޔަރުކޮށްފިއެވެ.\nމިކަން ހާމަކުރައްވައި ޤާނޫނީ ވަކީލް ކުރެއްވި ޓްވީޓެއްގައި ވިދާޅުވެފައި ވަނީ، ފައިސަލް ފުލުހުންގެ ބެލުމުގެދަށަށް ގެންގޮސްފައިވާ ކަމަށާއި ނަމަވެސް އަދި ވަކީލަށް ބައްދަލުކުރެވޭގޮތް ނުވާކަމަށެވެ.\nމިކަމާއި ގުޅިގެން އަދި ފުލުހުންގެ ބަހެއް ލިބިފައި ނުވާއިރު، އޭނާ ހައްޔަރު ކުރީ ކޮން ސަބަބަކާއި ގުޅިގެން ކަމެއް އަދި ނޭނގެއެވެ.\nފައިސަލް ހައްޔަރުކޮށްފައި މިވަނީ، ޤާނޫނީ ގޮތުން އުފެދިފައިވާ ސަރުކާރެއް ޤާނޫނާއި ޚިލާފަށް ވައްޓާލަން އުޅުނުކަމުގެ ތުހުމަތުގައި ޖުޑީޝަލް އެޑްމިނިސްޓްރޭޓަރު ހަސަން ސައީދު ވެސް ހައްޔަރުކޮށްފައި ވަނިކޮށެވެ.\nމި ތުހުމަތުގައި އުއްތަމަ ފަނޑިޔާރު އަބްދުﷲ ސަޢީދު އާއި ފަނޑިޔާރު އަލީ ހަމީދުވެސް ވަނީ ހައްޔަރުކޮށްފައެވެ.\nފެބުރުއަރީ 11, 2018 21:28\nޑީޖޭއޭގެ ތަރުޖަމާން ހައްޔަރުކޮށްފި ނަމަ މިހާރު މިއެގިގެން ދަނީ ޖުޑިޝަލް ސާރވިސް އަކީ އެއީ ކޮރަޕްޝަން އިން ފުރިގެންވާ ތަނެކޭ އެހެންވެގެންނޭ މެލޭ ގައި ދިރިއުޅޭ ފަނޑިޔާރުންގެ ދަރިން އަގު ބޮޑު ރޯލްސް ރޯއިސް ކާރުގައި ކޮލެޖަށް ވެސް ދަނީ. މަމެން ވެސް ތިބެނީ ކޮސް ވެފައޭ އެމެން އުޅޭ ލަގްޒަރީ ލައިފް ފެނިފައި. ރޭގަނޑު ވެސް ޑިނަރ ނަގަން އެދަނީ އެންމެ އަގު ބޮޑު ރެސްޓޯރެންޓްްސް ތަކަށޭ އެއީ ކޮންތާކުން އެމެން ހޯދާ ފައިސާ އެއްތޭ އެއީ ހަމަ ކޮރަޕްޓް ފައިސާ ކަން މިހާރު މިދަނީ އެގެމުުން ނޫންތޭ. ރަންރީނދޫ ޓްވިޓަރޭ މެން ގައުމަށް ގައްދާރު އެވަނީ އެމެން ވެސް ވަގު ފައިސާ ގައި ކިޔެވީމައޭ މަމެން ބުނަން ނެތީމު ދޯ.\nފެބުރުއަރީ 11, 2018 21:34\nސްޓޭޓް އޮފް އެމެޖެންސީ ހިންގާފައި ވަނި ކޮށް މާލޭގެ މަގުމަތީ ގައި މުޒާހަރާ ކުރާ މީހުން އެބެލެވޭނީ އެއީ ގައުމަށް ގައްދާރު ވާމީހުންނަށޭ އެމެންނަކީ އެއީ ނުރައްކާތެރި ބަޔެކޭ އެމެންނަކީ އެއީ ނުރައްކާތެރި ބަޔެކޭ އެމެން ގޭބަންދަށް ބަދަލު ކުރުން އެއީ އުފާ ކުރަން ޖެހޭނެ ކަމެކޭ މާލޭގެ މަސްލަހަތަށް ޓަކައި ނަމަވެސް ދޭ އާރ ޑޭންޖުރެސް ޑޭންޖުރެސް ޑޭންޖުރެސް ހޭއް ހޭއް ހޭއް ހޯއް ހޯއް ހޯއް ޑޭންޖުރެސް ޑޭންޖުރެސް ޑޭންޖުރެސް..\nފެބުރުއަރީ 11, 2018 21:42\nފެބުރުއަރީ 12, 2018 08:16\nތިއީ ވަރަށް ފިތުނަވެރި ބޭފުޅެއް. އިދިކޮޅު ފަރާތްތަކަށް ފަނޑިޔާރުންނާއި ކޯޓްގެ މަޢްލޫމާތު ހިއްސާކުރާ ޖާސޫސީ ބޭފުޅޭއް!


ޔޫރޯ 2020 – ރޭ ކުޅެވުނު ތިން މެޗް ކާމިޔާބުކުރީ އިންގެލެންޑް ، އޮސްޓްރިއާ އަދި ނެދަލެންޑްސް - Voice of Meedhoo Voice of Meedhoo\nޔޫރޯ 2020 – ރޭ ކުޅެވުނު ...\nޔޫރޯ 2020: ޕެޓްރިކް ޝިކްގެ ދެ ...\nby vomadmin June 14, 2021\n2018 ވަނަ އަހަރުގެ ވޯލްޑް ކަޕް ސެމީފައިނަލްގައި އިންގްލެންޑް ބަލިކޮށް ފައިނަލުން ޖާގަ ހޯދި ކްރޮއޭޝިއާ މައްޗަށް ޔޫރޯ ފުޓްބޯޅަ މުބާރާތުގައި އިންގުލެންޑް ކުޅުނު ފުރަތަމަމެޗުން ކުރި ހޯދައިފިއެވެ.\nޔުއެފާ ޔޫރޯ 2020 ގެ ގްރޫޕް ޑީ ގައި އިއްޔެ ކުޅުނު މިމެޗު އިންގްލޭންޑުން ކާމިޔާބުކޮށްފައިވަނީ 1 ލަނޑު0ލަނޑުންނެވެ.\nމިމެޗްގައި އިންގްލެންޑުން ކާމިޔާބުކުރި ހަމަ އެކަނި ލަނޑު ދެވަނަ ހާފްގެ 12 ވަނަ މިނިޓްގައި ރަހީމް ސްޓާލިން ކާމިޔާބުކޮށްދީފައިވަނީ ފިލިޕްސް ތަނަވަސްކޮށްދިން ފުރުސަތަކުންނެވެ.\nސްޓާލިން ޖެހި މިލަނޑަކީ ބައިނަލްއަގްވާމީ ބޮޑު މުބާރާތެއްގައި އޭނާ އިންގްލޭންޑަށް ޖަހައިދިން ފުރަތަމަ ލަނޑެވެ.\nއިންގްލޭންޑް މިމުބާރާތުގައި ކުޅޭ ދެވަނަ މެޗުގައި ހުކުރު ދުވަހު ސްކޮޓްލޭންޑާއި ދެކޮޅަށް ނުކުންނައިރު ކްރޮއޭޝިއާ ނުކުންނާނީ ޗެކް ރިޕަބްލިކާއި ދެކޮޅަށެވެ.\nޔޫރޯ ފުޓްބޯޅަ މުބާރާތުގައި ރޭ ކުޅެވުނު ދެވަނަ މެޗް ކާމިޔާބުކޮށްފައިވަނީ އޮސްޓްރިއާއެވެ.\nއަލަށް ޔޫރޯގައި ވާދަކުރި ނޯތު މެސަޑޯނިއާއި ވާދަކޮށް އޮސްޓްރިއާ މިމެޗް ކާމިޔާބުކޮށްފައިވަނީ3ލަނޑު 1 ލަނޑުންނެވެ.\nމި މެޗުގެ ފުރަތަމަ ލަނޑު 18 ވަނަ މިނެޓުގައި އޮސްޓްރިއާއަށް ޖަހައިދިނީ ސްޓެފަން ލައިނަރއެވެ. އޭގެ 10 މިނެޓު ފަހުން ނޯތު މެސަޑޯނިއާގެ ކެޕްޓަން ޕާންޑޭވް ވަނީ ލަނޑެއް ޖަހައިދީ އެ ޓީމަށް އެއްވަރުކޮށްދީފައެވެ. އުމުރުން 37 އަހަރުގެ ޕާންޑޭވް ޖަހައިދިން މި ލަނޑަކީ ޔޫރޯގައި އެ ޓީމުން ކާމިޔާބުކުރި ފުރަތަމަ ލަނޑެވެ.\nދެ ޓީމު އެއްވަރުވެގެން ފުރަތަމަ ހާފު ނިމުނުއިރު އޮސްޓްރިއާއަށް 78 ވަނަ މިނެޓުގައި ލީޑު ނަގައިދިނީ ގްރިގޯރިޓްޗްއެވެ. އޮސްޓްރިއާގެ ތިންވަނަ ލަނޑު 89 ވަނަ މިނެޓުގައި ޖަހައިދިނީ މާކޯ އާނޯޓޮވިޗްއެވެ.\nމިއީ ޔޫރޯގެ ތާރީހުގައި އޮސްޓްރިއާއިން ހޯދި ފުރަތަމަ މޮޅެވެ. އަދި މި މެޗުގައި އޮސްޓްރިއާއިން ޖެހި ދެވަނަ ލަނޑަކީ ޔޫރޯގެ ތާރީހުގައި ޖެހި 700 ވަނަ ލަނޑެވެ.\nޔޫރޯ ފުޓްބޯޅަ މުބާރާތުގައި ރޭ ކުޅެވުނު ތިންވަނަ މެޗް ކާމިޔާބުކޮށްފައިވަނީ ނެދަލޭންޑްސްއެވެ.\nނެދަލެންޑްސް މިމެޗް ކާމިޔާބުކޮށްފައިވަނީ3ލަނޑު2ލަނޑުންނެވެ.\nމި މެޗުގެ ފުރަތަމަ ހާފުގައި ދެ ޓީމުގެ ފަރާތުން ވެސް އެޓޭކިން ކުޅުމެއް ފެނިގެންދިޔައިރު ގިނަ ހަމަލާ ފޮނުވާފައިވަނީ ނެދަލޭންޑްސްއިންނެވެ. މިގޮތުން އެ ޓީމުގެ ފޯވާޑް މެމްފިސް ޑިޕޭ އަދި ކެޕްޓަން ވައިނާލްޑަމް ފޮނުވާލި ހަމަލާތައް ޔޫކްރެއިންގެ ކީޕަރު ވަނީ ދިފާއުކޮށްފައެވެ. ކައުންޓާގައި ޔޫކްރެއިނުން ވެސް ނެދަލެންޑްގެ ގޯލަށް ނުރައްކާކުރިއިރު ފުރަތަމަ ހާފް ނިމިގެންދިޔައީ ދެ ޓީމުން ކުރެ ޓީމަކަށް ލަނޑެއް ނުޖެހިއެވެ.\nދެވަނަ ހާފުގެ ކުޅުން ނެދަލޭންޑްސްއިން އިތުރަށް ވަރުގަދަކޮށް ފަށައި އެޓީމުން ވަނީ 52 ވަނަ މިނެޓުގައި ލަނޑެއް ކާމިޔާބުކޮށް މެޗްގެ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ ކެޕްޓަން ވައިނާލްޑަމްއެވެ. އަދިމިމެޗްގައި ނެދަލެންޑުން ކާމިޔާބުކުރި ދެވަނަ ލަނޑު 59 ވަނަ މިނެޓުގައި ކާމިޔާބުކޮށް ވޫޓް ވެގްހޫސްޓްވަނީ މެޗްގެ ނަތީޖާ 2-0 އަށް ބަދަލުކޮށްދީފައެވެ.\n2-0 ގެ ލީޑެއް ނެދަލެންޑްސް އިން ހޯދާފައިވަނިކޮށް މެޗުގެ 75 ވަނަ މިނެޓުގައި ޔަމަލެންކޯ ޔޫކްރެއިންއަށް ލަނޑެއް ޖަހައިދިންއިރު އޭގެ ހަތަރު މިނެޓު ފަހުން ޔަރެމްޗުކް ވަނީ އެޓީމުގެ ދެވަނަ ލަނޑު ކާމިޔާބުކޮށްދީ މެޗްގެ ނަތީޖާ އެއްވަރުކޮށްދީފައެވެ.\nމި މެޗުން ނެދަލޭންޑްސް މޮޅުވި ލަނޑަކީ މެޗްގެ 85 ވަނަ މިނިޓްގައި ޑެންޒެލް ޑަމްފްރީސް ބޮލުން ޖަހާ ފޮނުވާލި ބޯޅައެއް ޔުކްރޭންގެ ކީޕަރު އަތުގައި ޖެހިފައި ގޯލްތެރެއަށް ވަދެގެން ކާމިޔާބުކުރެވުނު ލަނޑެކެވެ.\nގްރޫޕްގެ ކުރިޔަށް އޮތް މެޗުގައި ނެދަލޭންޑްސް ނުކުންނާނީ އޮސްޓްރިއާ އާ ދެކޮޅަށެވެ. އަދި ޔޫކްރެއިން ނުކުންނާނީ ނޯތު މެސަޑޯނިއާ އާ ދެކޮޅަށެވެ\nޔޫރޯ 2020: ޕެޓްރިކް ޝިކްގެ ދެ ލަނޑުން ޗެކްރިޕަބްލިކް މޮޅުވެއްޖެ\nހުޅުމީދޫއާއި ފޭދުއާއި ދެމެދު ހަފްތާއަކު ދެދުވަހު ފެރީ ދަތުރުތައް ބާއްވަނީ\nކޯޓުތަކާއި ފަނޑިޔާރުން އިޞްލާޙުގެ މަގަށް ރުޖޫޢަވެގެން ނޫނީ، މިޤައުމުގެ އެއްވެސް ކަމަކަށް ހަމަޖެހުމެއް ނާންނާނެ- ރައީސް ސޯލިހު\nރާއްޖޭގެ ޝަރުއީ ނިޒާމު އިސްލާހްކުރާނެކަމުގެ ސިގްނަލެއް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހް ދެއްވައިފިއެވެ. މިފަދަ ސިގްނަލެއް ރައީސް ސާލިހް ...\nކޮވިޑް-19: މީދޫއާއި ހުޅުދޫގައި ބަލި ފެތުރިފައިވޭތޯ ބެލުމަށް އިތުރު ސާމްޕަލްތަކެއް ނަގަނީ\nމީދޫ މީހަކު ކޮވިޑަށް ޕޮޒިޓިވްވުމާއިގުޅިގެން ރަށުގައި ބަލި ފެތުރިފައިވޭތޯ ބެލުމަށް އިތުރު ސާމްޕަލްތަކެއް ނަގަން ފަށައިފިއެވެ. މީދޫ އިން ...\nމިއަދު ( 10 އެޕްރީލް 2020 ވަނަ ދުވަހު ) މީދޫގައި ހުކުރު ނަމާދު ކުރުމަށް ހަމަޖެހިފައިވާ މިސްކިތްތަކާއި ...\nvomadmin April 10, 2020\nހުޅުމީދޫގައި ހުންނަ ވޭސްޓް މެނޭޖްމެންޓް ކޯޕަރޭޝަން (ވެމްކޯ) ގެ ސައިޓްގައި އިއްޔެ ރޯވި އަލިފާންގަނޑު ނިއްވާލެވުނު އިރު ކުނިކޮށީގެ ...\nvomadmin April 11, 2018


Furifaivaa covid facility ge haalathu, naruhunge hivvaru | Mihaaru\nކޮވިޑް ފެސިލިޓީތައް ފުރި، ނަރުހުންގެ ހިތްވަރު ކުރިޔަށް\nހުޅުމާލޭ މެޑިކަލް ފެސިލިޓީގައި، ބަލި މީހަކާއެކު ނަރުހަކު ވަގުތު ހޭދަކުރަނީ\n17 ފެބުރުއަރީ 2021 - 07:56\nމިދިޔަ އޮގަސްޓު މަހުގެ ކުރީކޮޅު، ކޮވިޑް-19ގެ ދެ ވަނަ ރާޅު ރާއްޖެ އަށް ބިންދާލި އިރު، ބަލި ޖެހިގެން ކޮވިޑް ފެސިލިޓީގައި އެންމެ ގިނައިން ވެސް އެޑްމިޓް ކުރީ ދުވާލަކު 15 ވަރަކަށް މީހުންނެވެ. ގިނަ މީހުންގެ ހުންނަނީ ވެސް އާދައިގެ އަލާމާތްތަކެވެ. އެކަމަކު، ބަލިމަޑުކަމުގެ ތިން ވަނަ ރާޅު މިހާރު ކުރިމަތިވެފައިވާއިރު، ބަލިވެެގެން އެޑްމިޓް ކުރާ މީހުންގެ އަދަދު ވަނީ ދެ ގުނައަށް އުފުލިފަ އެވެ. ބަލި މީހުންގެ ހާލު ކުރިޔާ އަޅާބަލާއިރު ގޯހެވެ. އެކަށީގެންވާ ވަރަށް ސިއްހީ ހިދުމަތްތެރިން ނެތުމުން، އެންމެ ފުރިހަމަ އަޅާލުމެއް ނުލިބެ އެވެ.\nހުޅުމާލޭ ކޮވިޑް ފެސިލިޓީގައި މަސައްކަތް ކުރާ ނަރުހުން، އެތަނުގެ މިހާރުގެ ހާލަތު ސިފަ ކުރީ، ހާސްކަން ބޮޑު، ބާރުބޮޑު ތަނެއްގެ ގޮތުގަ އެވެ. ދުވާލަކު އެތައް ބަޔަކު ބަލި ވެގެން ގެންދަނީ އެވެ. އެނދުތައް ގާތްގަނޑަކަށް ފުރިފައި ހުރި އިރު، ބަލި މީހުންނަށް އެކަށީގެންވާ ވަރަށް ޑޮކްޓަރުންނެއް، ނަރުހުންނެއް ނެތެވެ. ކުރިން އާއްމުކޮށް ބަލި ވަނީ އުމުރުން ދުވަސްވީ މީހުން ނަމަވެސް، މިހާރު ޒުވާނުންގެ ހާލު ވެސް ވަރަށް ގޯސްވެ އެވެ. ހިދުމަތް ދޭން ތިބި ނަރުހުންގެ އެންމެ ބޮޑު ހިތާމައަކީ، މީހުންގެ ހާލަތު ދަށަށް ދާއިރު، އެ މީހުންނަށް އެކަށީގެންވާ ގޮތަށް ހިދުމަތް ނުކުރެވުމެވެ.\n"ވަރަށް ބިރުވެރި. މީހުން މިހާރު ޕޮޒިޓިވްވާ ރޭޓަކީ ވަރަށް ބިރުވެރި އަދަދެއް. އަދި މިހާރު މި ފެންނަނީ ވެސް ވަރަށް ސިވިއާ ކޭސްތަކެއް،" ކޮވިޑް ފެސިލިޓީ ހުޅުވީއްސުރެ މަސައްކަތް ކުރަމުން އަންނަ، އެތަނުގެ އެއް އިސް ނަރުސް، ހުނާ އިސްމާއީލް ކިޔައިދިނެވެ.\nބަލި މީހެއްގެ އެކްސްރޭ ބަލަނީ. ބަލި މީހުންގެ ހާލަތު، މި ފަހަކުން އަންނަނީ ވަރަށް ގޯސްވަމުން\nހުނާ އާއި ދުންޔާ މުހައްމަދަކީ، ރާއްޖޭން އެންމެ ފުރަތަމަ ކޮވިޑަށް މީހަކު ޕޮޒިޓިވްވީއްސުރެ، އެ ބަލީގެ މީހުންނަށް ހިދުމަތް ކުރަމުން އަންނަ އިސް ދެ ނަރުހުންނެވެ. ކޮވިޑް ފެސިލިޓީގައި އެންމެ ގިނަ ދުވަސްވީ އެ ދެ ނަރުހުން ކިޔައިދިން ގޮތުގައި ރާއްޖެ މިހާރު މިއޮތީ ކޮވިޑްގެ ބަލިމަޑުކަމުގައި ނާޒުކު އަދި ބިރުވެރި ފައްތަރެއްގަ އެވެ. ކޮވިޑްގެ ބަލި މީހުންނަށް ހިދުމަތްދޭ އެންމެ ބޮޑު ފެސިލިޓީން އެ މީހުންނަށް ފެންނަމުން ދަނީ، ހާސްކަމާއި ބިރުވެރިކަމެވެ.\nކޮވިޑް ފެސިލިޓީ މިދިޔަ އަހަރުގެ ޖޫން މަހު ހުޅުވުމާ ހަމައަށް، ބައްޔަށް ޕޮޒިޓިވްވާ މީހުން ބޭތިއްބީ ފަރުކޮޅުފުށީގައި ހުންނަ ފެސިލިޓީގަ އެވެ. އޭރު އެތަނުގައި އެއް ފަހަރާ އެންމެ ގިނަ އަދަދަކަށް އެޑްމިޓްކުރީ ފަސްދޮޅަހަކަށް މީހުންނެވެ. އެ މީހުންގެ ފަރާތުން ބަލީގެ މާ ބޮޑު އަލާމާތެއް ނުފެންނަ އިރު، ސިއްހީ ހިދުމަތަކަށް ބޭނުމެއް ނުވެ އެވެ. ކޮވިޑްގެ ދެ ވަނަ ރާޅުގައި އެޑްމިޓްކުރި ގިނަ މީހުންގެ ވެސް މާ ބޮޑަކަށް ބައްޔެއް ނުވެ އެވެ. އެކަމަކު ނަރުހުން ބުނި ގޮތުގައި މިހާރު ހާލަތު ވަރަށް ބޮޑަށް ތަފާތެވެ.\nތިން ބުރިއަށް ހަދާފައި ހުންނަ، 240 އެނދުގެ ކޮވިޑް ފެސިލިޓީ ފުރި، އިތުރަށް އެނދު ބަހައްޓައިފި އެވެ. ދުވާލަކު 100އަށް ވުރެ ގިނަ މީހުން ޕޮޒިޓިވްވާއިރު، ކޮންމެ ދުވަހަކު 15-30 މީހުން އެތަނުގައި އެޑްމިޓް ކުރެ އެވެ. ކުރިން ހާލު ބޮޑުވަނީ އުމުރުން ދުވަސްވީ މީހުން ނަމަވެސް، އެޑްމިޓް ކުރާ މީހުންގެ ތެރޭގައި މިހާރު ގިނައީ ޒުވާނުންނެވެ. ސިއްހީ ފަރުވާއަށް އެ މީހުން ވަރަށް ބޮޑަށް ބޭނުންވެ އެވެ.\nހުޅުމާލޭ މެޑިކަލް ފެސިލިޓީގައި ދުންޔާ ބަލި މީހަކަށް ހިދުމަތް ދެނީ\n"ޕޮޒިޓިވްވާ މީހާ ހަމަ ވަރަށް ނޯމަލްކޮށް ހުންނަނީ. ހުން އައުން ފަދަ އެއްވެސް ކަހަލަ އަލާމާތެއް ވެސް ނުފެނޭ. އެކަމަކު އެކްސްރޭ ނަގާއިރު ވަރަށް ގޯސްކޮށް ފެންނަން ހުންނަނީ،" ބަލި މީހުންގެ މިހާރުގެ ހާލަތާ ގުޅޭގޮތުން ދުންޔާ ބުންޏެވެ.\n"ދުންފަތުގެ އިސްތިއުމާލު ނުކުރާ މީހަކަސް އެކްސްރޭއިން ދައްކަނީ ވަރަށް ގޯސްކޮށް."\nއޭނާ ބުނީ ގިނަ ބަޔަކު ބަލިވެ، ސިއްހީ ފަރުވާއަށް ބޭނުންވާއިރު އެ މީހުންނަށް ހިދުމަތް ދޭން ތިބެނީ މަދު މުވައްޒަފުންކޮޅެކެވެ. ކޮވިޑް ފެސިލިޓީގައި ތިބި ބަލި މީހުންގެ އަދަދު 240އަށް އަރާއިރު އެ މީހުންނަށް ހިދުމަތް ދޭން ތިބެނީ 70 ނަރުހުންނެވެ. ކޮންމެ 15 މީހަކަށް ނުވަތަ 20 މީހަކަށް ނަރުހެކެވެ. އެހެންވެ، ބަލި މީހުންނަށް އެންމެ ފުރިހަމައަށް ހިދުމަތެއް ނުދެވެ އެވެ. އެންމެ އަޅާލަން ބޭނުންވާ މީހުންނަށް އަޅާނުލެވޭކަން އެ ނަރުހުން ވެސް ފާހަގަ ކުރެ އެވެ.\nއެ މީހުންގެ އެންމެ ބޮޑު ކަންބޮޑުވުމަކީ ބަލި މީހުންގެ އަދަދު މިއަށްވުރެ އިތުރުވުމެވެ. އޭރުން ހާލަތު އޮންނާނީ އަތް ނުފޯރާ ފަށުގައި ކަމަށް ކޮވިޑް ފެސިލިޓީގެ ނަރުހުން ދެކެ އެވެ.\nހުޅުމާލޭ މެޑިކަލް ފެސިލިޓީގައި ދެ ނަރުހުން ހަރަކާތްތެރިވަނީ-- ފޮޓޯ: ނިޝާން އަލީ/ މިހާރު\n"މީހުން ބަލިވާ އަދަދު އިތުރުވެއްޖެ ނަމަ، މިއަށް ވުރެ ގޯސް ހާލަތަކަށް ވެސް ހިނގައިދާނެ، ވަރަށް ނާޒުކު ހާލަތެއްގައި މިހާރު ވެސް މިއޮތީ،" ހުނާ ބުންޏެވެ.\nކޮވިޑް ފެސިލިޓީގައި ބާއްވައިގެން ފަރުވާ ކުރަން ޖެހޭ މީހުންގެ އަދަދު ގިނަވެ، އެޑްމިޓް ކުރުމުގެ ކްރައިޓީރިއާ ވެސް މިދިޔަ ހަފުތާގައި ވަނީ ބަދަލުކޮށްފަ އެވެ. ކުރިން، އެންމެ ފުރަތަމަ ފަރުވާ ދޭން ޖެހޭ މީހުންގެ ގޮތުގައި ބަލަނީ 55 އަހަރުން މަތީގެ، ހައި ރިސްކު ކެޓަގަރީގައި ހިމެނޭ މީހުންނެވެ. އޭގެ ތެރޭގައި ހިމެނެނީ ބޮޑެތި ބަލިތަކުގެ މީހުންނެވެ. އެކަމަކު މިހާރު އެ އުމުރުފުރާ 65 އަށް ވަނީ ބަދަލުކޮށްފަ އެވެ.\nއެ ބަދަލާއެކު، ކޮވިޑް ފެސިލިޓީގައި ފަރުވާދިން ވަރަށް ގިނަ ބަޔަކު ވަނީ، ހާލަތު ވަޒަން ކުރުމަށް ފަހު (ގޯސް ނޫން ނަމަ) ގެއަށް ބަދަލުކޮށްފަ އެވެ. އެނގިފައިވާ ގޮތުގައި އެ ބަދަލު ގެނައީ، ފެސިލިޓީ ފުރެން އެންމެ ހަތް އެެނދަށް މަދުވުމުންނެވެ.\n"އޯވާލޯޑް ވެގެން އެބަ ދުވާލަކު 20-50 މީހުން އެބަ މިހާރު ގެއަށް ދޫކޮށްލާ. އެކަމަކު އަނެއްކާ ވެސް އެ ބެޑްތަކަށް އެހެން ބަޔަކު އެބަ ގެނޭ،" ދުންޔާ ބުންޏެވެ.\nއެޑްމިޓް ކުރާ މީހުންނަށް ބޮޑު ތަކްލީފެއް\nކޮވިޑް-19 އަށް ޕޮޒިޓިވްވާ ކޮންމެ މީހަކަށް، ކުރިން ފަރުކޮޅުފުށި ފެސިލިޓީ އާއި ކޮވިޑް ފެސިލީޓީގައި ފަރުވާ ދިނެވެ. އޭރު އުސޫލު އޮތީ، ބަލިވާ ކޮންމެ މީހަކު އެތަނަށް ގެންދާ ގޮތަށެވެ. އެކަމަކު އެ އުސޫލު ބަދަލުކޮށް، ފެސިލިޓީގައި މިހާރު ފަރުވާ ދެނީ، މޮޑަރޭޓް އަލާމާތްތަކާއެކު ސިއްހީ ފަރުވާއަށް ބޭނުންވާ މީހުންނަށް އެކަންޏެވެ.\nހުޅުމާލޭ މެޑިކަލް ފެސިލިޓީގައި ބަލި މީހަކަށް ކާން ދެނީ. އެތަނުގެ އެނދުތައް މިހާރު ވަނީ ގާތްގަނޑަކަށް ފުރިފައި\nތިން ބުރިއަށް ހުންނަ ކޮވިޑް ފެސިލިޓީގެ އެންމެ މަތީ ދެބައި ހާއްސަކޮށްފައި ހުންނަނީ، ސިއްހީ ފަރުވާއަށް މާބޮޑަށް ބޭނުން ނުވާ، މަދު އަލާމާތްތައް ހުންނަ މީހުންނެވެ. ފުރަތަމަ ބުރީގައި އެޑްމިޝަން ބައި ކުރި ކުރިއަށް ގެންދާއިރު އެންމެ ތިރީ ބުރީގައި ބައިތިއްބަނީ، އަބަދު ވެސް މޮނިޓަރިންއަށް ބޭނުންވާ، ހާލު ބޮޑު މީހުންނެވެ.\nކޮންމެ ދުވަހަކު ވެސް ހުރިހާ އެންމެންގެ ހާލަތު ވަޒަން ކުރާއިރު، އެނދުތައް ބަދަލު ކުރަން ޖެހެ އެވެ. ބަލި މީހާގެ ހާލު ރަނގަޅު ނަމަ ވަކި ބުރިއެއްގައި ހުންނަ ވަކި އެނދަކަށް ބަދަލު ކުރެ އެވެ. ނަރުހުން ކިޔައިދިން ގޮތުގައި، ދުވާލަކު ދެ ފަހަރު ވެސް ބައެއް މީހުން އެނދު ބަދަލު ކުރަން ޖެހެ އެވެ.\n"ކޮންމެ ފަހަރަކު ވެސް ލަގެޖްތަކާއެކު މި ބަދަލުވާން ޖެހެނީ. ހާލު ރަނގަޅު ވާވަރަަކަށް، އެނދު ބަދަލުކުރާއިރު، ވަރަށް ބޮޑު ތަކުލީފެއް މިއީ ކޮންމެ މީހަކަށް ވެސް. އެކަމަކު މީހުން ބަލިވާ ރޭޓުން، މި ނޫން ގޮތެއް އަޅުގަނޑުމެންނަކަށް ނެތް،" ހުނާ ބުންޏެވެ.\nކޮންމެ ދުވަހަކު ވެސް އެއް ފަހަރާ ގިނަ ބަޔަކު ފެސިލިޓީއަށް ގެންދާއިރު، އެ މީހުންނަށް އެނދެއްގައި އޮށޯވެވެނީ، ދެން ތިބޭ މީހުންގެ ހާލަތު ވަޒަންކޮށް، އެނދުތައް ބަދަލުކޮށް، އެ ހުސްވާ އެނދުތައް ސާފުކުރުމަށް ފަހު އެވެ. އެކަމަށް ބައެއް ފަހަރު ގަޑިއިރެއް ވެސް ހޭދަވެ އެވެ.\nނަރުހުން ބުނިގޮތުގައި ފެސިލިޓީއަށް ގެންދާ މީހުން ގިނަ އިރު ވާންދެން ގޮނޑީގައި ތިބެން ޖެހުމުން، ގިނަ ބަޔަކު ޝަކުވާ ކުރެ އެވެ. އެކަމަކު ބަލި މީހުން މާގިނަ ވެފައި، ނަރުހުން މަދުވުމުން އެކަމަށް ވަގުތު ނަގަ އެވެ. އަބަދު ވެސް އެންމެ އިސްކަން ދެނީ ހާލުބޮޑެތި މީހުންނަށް ކަމަށް އެ މީހުން ބުންޏެވެ.\nނަރުހުންގެ ހިތްވަރަށް ސާބަސް\nދުންޔާ ބުނިގޮތުގައި ފެސިލިޓީގައި މަސައްކަތް ކުރާ ވަގުުތުތަކުގައި ނަރުހުންގެ ފޯނަށް، ގަޑިއިރަކު ތިރީހަކަށް ކޯލް އާދެ އެވެ. އެޑްމިޓްކޮށްފައިވާ ކޮންމެވެސް މީހަކު ބޭނުމެއް ޖެހިގެން ނުވަތަ ކޮންމެވެސް ފަރުވާއެއް ހޯދުމަށެވެ. ލޮލާ އެކު މުޅި ހަށިގަނޑު ނިވާވާ ގޮތަށް ހުންނަ ޕީޕީއީގައި، ތިން ބުރީގެ އިމާރާތުގައި އެކި ކޮޅުކޮޅަށް ދުވުމަކީ ފަސޭހަކަމެއް ނޫނެވެ. ޕީޕީއީ ލުމަށް ފަހު، ނުކައި، ފެން ނުބޮއި، ފާހާނާ ނުކޮށް ކޮންމެ ދުވަހަކު، 12 ގަޑިއިރަށް ވުރެ ގިނަ ވަގުތު އެ މީހުން މަސައްކަތް ކުރެ އެވެ. ވޭތުވެ ދިޔަ އަހަރެއްހާ ދުވަހު، އެންމެ ހަފުތާއެއްހާ ދުވަހުގެ ޗުއްޓީ ނަގައިގެން ވެސް ބައެއް ނަރުހުން މަސައްކަތް ކުރި އެވެ.\nދުންޔާ: ގިނަ ވަގުތު އޭނާ ހޭދަކުރަނީ ކޮވިޑްގެ ބަލި މީހުންނާއެކުގައި\n"ޕީޕީއީ ލައިގެން އުޅެން މިހާރު އާދަވެފައި ހުންނަނީ. އެކަމަކު މެންޓަލީ ވަރަށް ވަރުބަލިވެއްޖެ،" ޗުއްޓީއެއް ނުލިބިގެން، އަށް މަސް ވާންދެން ތިން ދަރިންނާ ބައްދަލުނުވެ ހުރި ދުންޔާ ބުންޏެވެ.\nއުސޫލެއްގެ ގޮތުން، ކޮވިޑްގެ ބަލި މީހުން 21 ދުވަސް ވާންދެން ކޮވިޑް ފެސިލިޓީގައި ބައިތިއްބަން ޖެހެ އެވެ. އެ ހުރިހާ ދުވަހަކު، އެ މީހުންނަށް ހިދުމަތް ކުރަން ތިބެނީ ނަރުހުންނެވެ. އެ މީހުން ބަލަހައްޓައި، ސިއްހީ ހިދުމަތް ފޯރުކޮށްދެމުން، އެނދުތަކަށް މީހުން ބަދަލުކޮށް، ތަން ސާފުކޮށް، ބަލި މީހުންނަށް ހޭހަން ކުރުމުގައި އެތައް ގަޑިއިރެއް ހޭދަ ކުރަން ޖެހެ އެވެ.\nނަރުހުންގެ ދަތިކަން ވަރަށް ބޮޑަށް ކުރިމަތިވެފައިވާތީ، ވަގުތީ ގޮތުން 58 ނަރުހުން މި ދޭތެރެއިން އިއުލާން ކުރި ވެސް މެ އެވެ. އެކަމަކު މިހާތަނަށް އެއްވެސް މީހަކު ކުރިމައްޗެއް ނުލަ އެވެ. ކޮވިޑް ފެސިލިޓީގައި މިހާރު މަސައްކަތް ކުރަނީ، ނަރުސްކަން ކިޔަވާ ދަރިވަރުންނާ އެކުގަ އެވެ. ދެން ތިބެނީ، އައިޖީއެމްއެޗާއި ހެލްތު މިނިސްޓްރީންނާއި ހުޅުމާލޭ ހޮސްޕިޓަލުން ދޫކޮށްފައި ތިބި ނަރުހުންނެވެ. އައިޖީއެމްއެޗުން އެކަނި ވެސް 47 ނަރުހުން ވަނީ ކޮވިޑް ފެސިލިޓީ އަށް ދޫކޮށްފަ އެވެ. ދަރުމަވަންތަ ހޮސްޕިޓަލުގައި ބައިތިއްބާ ކޮވިޑްގެ އެންމެ ހާލުބޮޑު ބަލި މީހުން ވެސް ބަލަހައްޓަނީ އައިޖީއެމްއެޗުގެ ނަރުހުންނެވެ.\nއެހެންވެ، ސިއްހީ ހިދުމަތްތެރިންގެ ބޭނުން ހުރިހާ ތަނަކަށް ވެސް ވަނީ ބޮޑުވެފަ އެވެ.\nހުޅުމާލޭ މެޑިކަލް ފެސިލިޓީގައި ބަލި މީހަކަށް ހިދުމަތް ދެނީ\nކޮވިޑް ފެސިލިޓީގެ އިސްވެރިން ދެކިވަޑައިގަންނަވާ ގޮތުގައި ގިނަ ބަލިމީހުންނާއި މަދު މުވައްޒަފުންކޮޅަކާ އެކު މަސައްކަތް ކުރެވެނީ، ދުންޔާ އާއި ހުނާ ފަދަ ނަރުހުންގެ ހިތްވަރުންނެވެ. އެކަމަކު ހާލަތު މިއަށް ވުރެ ގޯސްވެއްޖެ ނަމަ، ދެން ވާނެ ގޮތެއް ބުނަން އެއިން އެކަކަށް ވެސް ނޭނގެ އެވެ.\nމިއީ ސިއްހީ އޮފިޝަލުން ކުރިއްސުރެ ދެމުން އައި އިންޒާރެވެ.\nސިއްހަތު ބަލިތައް ނަރުހުން\nކޮވިޑްގެ ލޮކްޑައުންގެ އެންމެ ދަތި ދުވަސްވަރު، ވަރަށް ބޮޑު ސަމާލުކަމެއް ދީގެން، ތި ފެސިލިޓީސްތައް ތައްޔާރުކޮށްދެއްވުމުގައި އުޅުއްވި އެންމެހާ ފަރާތްތަކަށް ހުއްޓުމެއް ނެތް ޝުކުރު އަރިސްކުރަން. އެބޭފުޅުންގެ އެވިސްނުމާއި، އެކޮށްދެއްވި ޚިދުމަތްް ﷲ ގެއްލެނި ނުކުރައްވާށި. އާމީން\nނަރުހުން އެކުރަނީ ވަރަށް ބުރަަ މަސައްކަތެއް. ތައުރީފް ހައްގު. މިހާލަތަށް ކަންކަން މިދިޔައީ 100 ޕަސެންޓް ސަރުކާރުގެ އިހުމާލުން. މިހެން ބުނަންޖެހޭ ސަބަބުތައް ގިނަ. ބޭރުން އަންނަ މީހުން ކަރންޓީން ވާން ނުޖެހުން، ޕާޓީތަކާއި ކުޅިވަރު މުބާރާތްތައް ބާއްވާ އެތައް ސަތޭކަ ބަޔަކު ގައިގޯޅިވާން ފުރުސަތު ދިނުން، ހުރިހާ ގްރޭޑަކަށް އެއްފަހާ ކުވައިދޭން ފެށުން ފަދަ އެތައް ދޯދިޔާ ސިޔާސަތެއް ހިމެނޭ. މައިމޫނާ އެބަޖެހޭ ޒިންމާ އަދާކުރައްވަން، ނޫނީ އެކަހެރިވެލަން.\nހުއްދަ ދިނަސް ބަލައިގެން އުޅުމަށް މިކިޔަނީ ފަރުދީ ޒިންމާ އޭ. ސްކޫލް ކުދިން ގެންގުޅޭ ހެން ބޮޑުގައުމެއްގެ ރައްޔިތުން ނުގެންގުޅެ ވޭނެ ދޯ.\nފެސިލިޓީ ތަޖުރިބާކުރި މީހެއްގެ ހައިސިއްޔަތުން ބުނާނީ އެތަނުގައި މަސައްކަތްކުރާ ނަރުހުން ކިތައްމެމަދު ނަމަވެސް ވަރަށް ޚިދުމަތްތެރިއޭ. ނަރުހެއްގެ ގޮތުގައި އެތަނުގައި މަސައްކަތް ކުރާ ހަމްދާ ހިތްހެޔޮކަން ވަރަށް ފާހަގަކުރެވޭ. އެތަނުގައިސަޕޯޓް ސްޓާފުންގެ ގޮތުގައިތިބޭ ބިދޭސީންގެ ޚިދުމަތަށްވެސް ވ.ޝުކުރުވެރިވަން. އެކަމަކު އެމީހުންގެ ކުންފުނިން މުސާރަނުދޭތާ 3މަސް ވެއްޖެކަމަށްބުނި. ރޮއެފަވާހަކަދެއްކި މައިމިހާއާއަނބިދަރިން ބިކަޙާލުގަ ތިބިވާހަކަ.\nނަރުހުންނަށް އައްސަރިބަހާ ސާބަސް. އަދި މި ބަލީގައި ފަރުވާކުރާ އެންމެންނަށް އަވަސް ޝިފާއަކަށް އެދެން. އެކަމަކު މިހާލަތުގައި ގައުމު އޮތްއިރު ސަރުކާރުގެ ސީރިއަސްކަންކުޑަ. އޮފީސްތަށް ހަފުތާއަކަށް ބަންދުނުކުރެވެންވީ ސަބަބެއް މަށަކަށް ނުވިސްނޭ. އޭރުންވެސް ހަމަ ވަރަށް ބޮޑުތަނުން ކުޑަވާނެ. ބޯޑަރު ތަންމިނަށް ހުޅުވާލާފަ އޮފީސްތަށް ވެސް ހަމަ ބަރާބަރަށް ހުޅުވައިގެން ކިހިނެއްބާ ގައިގަޔަށް އަރާ ބައްޔެއް ކޮންޓްރޯލްކުރާނީ؟ރާއްޖެއަށް ރައްކާތެރިކަމަށް އެދެން.\nއެހެންވީމަ އެބަޖެހޭ ސިޔާސީ މަގާމުތަށް ގިނަކޮށްލާ މަޖުލިސް މެންބަރުންގެ މުސާރައާއި އެކު ބޮޑުކޮށްލަން. ދެން އެވެރިން ނަރުހުންނަށް ނަރުހުންގެ ދުވަހު ޝުކުރު ދަންނަވާލާނެ. މިއީ ދިވެހިރާއްޖެ\nތިޔަ ބުރަ މަސައްކަތުގައި އުޅޭ ހުރިހާ ޚިދްމަތްތެރިންނަށް ހެޔޮގޮތް މިންވަރުކުރައްވާށި! އާމީން.\nނަރުހުންގެ މަސަތްކަތަށް ސާބަސް.. މިކުދިންގެ މުސާރަ ބޮޑީކޮށްދީ މިކުދިންނަށް އެކަށޭނެ މުސާރަދީ...\nކުރިން ރިސޯޓުތަކާއި ހޮޓެލް ތަށް ކުއްޔަށް ހިފައިވެން ވެސް މީހުން ބަލިމީހުން ބެލެހެއްޓި. މިހާރު މިފެންނަނީ ސަރުކާރުން މިކަމަށް އަޅާލުން ކުޑަވެ ފައިސާވެރިންނަށް އިސްކަން ދީގެން އުޅޭތަން. އަދިވެސް މިކަންތަށް ރަގަޅުކުރެވޭނެ. މިހާރު ހެލްތް މިނިސްޓަރަކީ އުޅޭކަންވެސް އިންގޭ މީހެއްނޫން. ފިލައިގެން އުޅޭ ހެލްތް މިނިސްޓަރެެއް ހުރީ.\nތިބޭފުޅުން ތިކުރައްވާ ހިތްވަރަށް ހަމަ ސާބަސް. މާތްﷲ ތިބޭފުޅުންނަށް ރަޙްމަތް ލައްވާށި


Bali nujehey2kujjaku positive bayakaa eku facility akah gendhiya massala eh! | Mihaaru\nމާލޭގެ މަގެއްގައި ބަޔަކު ސައިކަލްތަކުގައި ދަނީ: ޕޮޒިޓިވް ނުވާ ދެ ކުއްޖަކު ބަލި މީހުން ތިބި ފެސިލިޓީއަށް ގެންދިޔަ މައްސަލައެއް ވަނީ ފެންމަތިވެފައި.---ފޮޓޯ: އަހުމަދު އަވްޝަން/މިހާރު\nބަލި ނުޖެހޭ ދެ ކުއްޖަކު ޕޮޒިޓިވް ބަޔަކާ އެކު ފެސިލިޓީއަކަށް ގެންދިޔަ މައްސަލައެއް!\n06 އޯގަސްޓް 2020 - 12:28 39 comments\nޕޮޒިޓިވް ނުވާ ދެ ފިރިހެން ކުދިން ބަލި މީހުންނާ އެކު ވެހިކަލްގައި އަދި ލޯންޗުގައި ބަނޑޮހަށް ގެންގޮސް ބަލި މީހުންނާ އެކު ތިބެން މަޖުބޫރުކުރުވުމަކީ އެ ދެ ކުދިން ވަރަށް ބޮޑު ނުރައްކަލަށް ހުށަހެޅުން ކަމަށް އާއިލާއިން ދެކެ އެވެ. ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ދެ ކުދިންނާ މެދު އަމަލުކުރި ގޮތަކީ ވަރަށް ބޮޑު އިހުމާލެއް ކަމަށް ވެސް އާއިލާ އިން ބުންޏެވެ.\n"ޕޮޒިޓިވް މީހުންނާ އެކު ދަތުރު ކުރުވައި ބަނޑޮހަށް ގެންގޮސް އެ ދެ ކުދިންނަކީ ވެސް ޕޮޒިޓިވް ދެ ކުދިންގެ ގޮތުގައި ރެކޯޑުކޮށް ޕޮޒިޓިވް ކޮއްކޮއާ އެކު އެއް ރޫމެއްގައި ބޭތިއްބީ،" އާއިލާ އިން ވާހަކަ ދެއްކި މީހަކު ބުންޏެވެ.\nMamma roe aadheys kuri ehen nuhadhaan 😥 @HPA_MV @nazla_r pic.twitter.com/pXjhaR9Tqi\nތިން ކުދިންނާއި މަންމަ ބޭތިއްބި ކޮޓަރީގެ ފޮޓޯއެއް.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގެ އޮފިޝަލަކު މިއަދު ވިދާޅުވީ އެ ކަން ހިނގައިގޮސްފައިވާ ގޮތް ބެލިއިރު "ކޮމިއުނިކޭޝަން އެރާ"އެއް އުޅޭ ކަމަށެވެ. އެކަން ހައްލުކުރެވޭނެ ގޮތްތަކެއް އާއިލާއާ ވާހަކަ ދައްކައިގެން ހޯދާނެ ކަމަށް އޭނާ ވިދާޅުވި އެވެ.\nކުޑަ އަންހެން ކުއްޖާގެ ކުރިން ޕޮޒިޓިވްވީ އެ ކުއްޖާގެ ބައްޕަ އެވެ. ހައްޖު ދުވަހު، ހުން އައިސްގެން މާފަންނު ފްލޫ ކްލިނިކަށް ޓެސްޓް ހަދަން ދިޔައިރު އެތަނުން އެކަން ނުވެގެން ޓެސްޓްކުރީ މަގުމަތިން ރެންޑަމް ސާމްޕަލް ނަގާ ރެޕިޑް ރެސްޕޯންސް ޓީމެއް ލައްވަ އެވެ. ނަތީޖާ ލިބުމުގެ ކުރިން ގޭގައި ހުއްޓައި އަނބުރައިގެން ވެއްޓުނީ އެވެ.\nއާއިލާ އިން ކިޔައިދިން ގޮތުގައި އައިޖީއެމްއެޗުގެ އެމްބިއުލެންސަށް ގުޅުނީ ހުރިހާ އެމްބިއުލެންސްތަކެއް ވެސް ބޭނުންކުރާ ވަގުތަކަށް ވުމުން ދެން ގުޅަން ޖެހުނީ އޭޑީކޭއަށެވެ. އެތަނުގެ އެމްބިއުންސް އައިއިރު ބަލި މީހާ ގެންދެވޭނެ ރައްކާތެރި އިންތިޒާމްތަކެއް ހަމަޖެހިފައި ނެތުމުން އަނބުރާ ހޮސްޕިޓަލަށް ދިއުމަށް ފަހު އެނބުރި އައިސް އޭނާ އައިޖީއެމްއެޗަށް ގެންދަން ގަޑިއިރެއް ނެގި ކަމަށް އާއިލާ އިން ބުންޏެވެ.\n"ހައި ރިސްކު [ހިތުގެ] ބަލި މީހެއް، ވެއްޓިގެން ގުޅީމަ އެހާ އިރު ފަރުވާ އަށް ނުގެންދެވި ލަސްވުމަކީ ވެސް ކަންބޮޑުވާ ކަމެއް،" އާއިލާ އިން ވާހަކަ ދެއްކި މީހާ ބުންޏެވެ.\nއަންހެނުންނާއި ތިން ކުދިން ޓެސްޓްކުރި އިރު ޕޮޒިޓިވްވީ އަންހެން ކުއްޖާ އެކަންޏެވެ. އެ މީހުންގެ ނިންމުމަކަށް ވީ މަންމައާ އެކު އެ ކުއްޖާ ކަރަންޓީން ފެސިލިޓީ އަށް ފޮނުވާލުމަށް ފަހު ދެ ފިރިހެން ކުދިން އާއިލާގެ އެހެން ގެއެއްގައި އައިސޮލޭޓް ކުރުމެވެ. އެކަމަށް ވަކިން ކޮޓަރިއެއް ހަދައި އެޗްޕީއޭ އަށް އަންގައިގެން އެ ކުދިން ބަލާ އަންނަން ދެން ތިން ދުވަސް މަޑުކުރަން ޖެހުނު ކަމަށް އާއިލާ އިން ބުންޏެވެ.\nބައްޕަ އަށް ފަރުވާދެނީ ހުޅުމާލެ ފެސިލިޓީގަ އެވެ.\n"ވެހިކަލެއް ހަމަނުޖެހިގެން ކުދިން ބަލާ އައުން ލަސްވީކަމަށް ބުނަނީ. ޕޮޒިޓިވް ކުއްޖާ މަންމައާ އެކު ފެސިލިޓީއަށް ގެންދަން އައި މީހުން ބުނަނީ އަނެއް ދެ ކުދިން ވެސް ފެސިލިޓީއަށޭ ގެންދާނީއޭ. އެކަމަކު އާއިލާ އިން އެ ދެ ކުދިންނާ ހަވާލުވާން ތިބިއިރު އަދި ގުޅައިގެން އެޗްޕީއޭއާ އެކު އެގޮތަށް ވާހަކަ ދެކެވިފައި އޮތް ކަަމަށް ބުނީމަ ވެސް ގަބޫލެއް ނުކުރި. ދެ ކުދިން ގޭގައި މަޑުކުރަންށޭ ޖެހޭނީ، ނޫނީ މަންމައާ އެކު ދާށޭ ޖެހޭނީ،" އާއިލާ އިން ވާހަކަ ދެއްކި މީހާ ކިޔައިދިނެވެ.\nއެ ދެ ކުދިން އައިސޮލޭޓްކުރަން އާއިލާގެ އެހެން ގެއެއްގައި ތައްޔާރުކުރި ވަކި އެޕާޓްމެންޓަށް ގެންދަން އެޗްޕީއޭ އިން ހުއްދަ ނުދިނީ އެވެ.\nއެންމެފަހުން އާއިލާ އިން ދޫ ދިނުމުން، ތިން ކުދިން އެކުގައި ބަނޑޮހަށް ގެންގޮސް ބައްޔަށް ޕޮޒިޓިވް ނުވާ ދެ ކުދިން ވެސް ރެކޯޑު ކުރީ ބަލި މީހުންގެ ގޮތުގަ އެވެ. މަންމަ އާއި ތިން ކުދިން ބޭތިއްބީ އެއް ކޮޓަރީގައި ކަމަށާއި 12 އަހަރާއި 14 އަހަރުގެ ދެ ފިރިހެން ކުދިންނާއި މަންމަ އާއި 10 އަހަރުގެ އަންހެން ކުއްޖާ ނިދަން ހުރީ އެންމެ އެނދެއް ކަމަށް ބުނެ އާއިލާ އިން ވަނީ ހިތްހަމަނުޖެހުން ފާޅުކޮށްފަ އެވެ.\n"ވަރަށް ޝަކުވާކޮށްގެން އިތުރު ގޮދަޑިއެއް ދޭން އެއްބަސްވީ ވެސް. ކޮވިޑަށް އެސްއޯޕީސްތަކެއް ލިއެފައި ހުރީ މިގޮތަށް އަމަލުކުރަންތޯ އަޅުގަނޑުމެން ސުވާލު އުފެދޭ،" އޭނާ ބުންޏެވެ.\nއެޗްއީއޯސީގެ އޮފިޝަލު ވިދާޅުވީ އިންޓާނަލީ އަމަލުކުރަމުން އަންނަ އުސޫލުގައި އޮންނަ ގޮތުން ނަމަ، ގެއެއްގައި އުޅޭ ކުއްޖަކު ޕޮޒިޓިވް ވެ، އެހެން ކުދިން ނެގެޓިވް ނަމަ އެ ކުދިން އައިސޮލޭޓްކުރާނީ އެ ގޭގަ އެވެ. ދިމާވެގެން އުޅޭ މައްސަލައިގައި އާއިލާ އިން އެ ދެ ކުދިންނާ ހަވާލުވެ ވަކިން އެހެން ތަނެއްގައި އައިސޮލޭޓްކުރަން ބޭނުން ނަމަ އެކަން އެހެން ކުރެވިދާނެތޯ ބަލައި ވާހަކަ ދައްކައިގެން އެންމެ ރަނގަޅު ގޮތް އެކަމުގައި ހޯދުނީސް ކަން އޮފިޝަލް ގަބޫލުކުރައްވަ އެވެ.\nއޭނާ ވިދާޅުވި ގޮތުގައި އެ ހާދިސާ އިން ވެސް ދަސްވި ކަންކަމާ އެކު އިތުރަށް ކަންކަން ރަނގަޅު ކުރަން މަސައްކަތް ކުރާނެ އެވެ. އަދި އާއިލާއާ އެކަމުގައި ވާހަކަ ދައްކާނެ ކަމަށް އޭނާ ވިދާޅުވި އެވެ.\nރާއްޖެ އިން ކޮވިޑަށް ޕޮޒިޓިވްވާ މީހުންގެ އަދަދު ދުވަހެއް ދުވަހަކަށް އިތުރުވެ ހާލަތު ދަނީ ގޯސްވަމުންނެވެ. މި ބަލީގައި 110 މީހަކު އެޑްމިޓްކޮށްފައިވާ އިރު އައިސީޔޫގައި އަށް މީހަކު އެބަތިއްބެވެ. ލަފާކުރުންތަކުން ދައްކަނީ މި މަހުގެ ކޮންމެ ދުވަހަކު ވެސް އެވްރެޖްކޮށް 170 މީހުން ބައްޔަށް ޕޮޒިޓިވްވާނެ ކަމަށެވެ.\nމި ބަލީގައި މިހާތަނަށް ރާއްޖެ އިން 19 މީހަކު ވަނީ މަރުވެފަ އެވެ.\nއިތުރު ލިޔުންތައް ދިވެހި ސަރުކާރު އައިޖީއެމްއެޗު އޭޑީކޭ ހޮސްޕިޓަލް ބަނޑޮސް އައިލެންޑް ރިސޯޓް ހެލްތު ޕްރޮޓެކްޝަން އެޖެންސީ އެޗުއީއޯސީ ބަލިތައް


galehiri: ޤާދިޔާނީން القَادِيَانِيَّة\nޤާދިޔާނީންނަށް "އަޙުމަދީން" ނެވެ، ވެސް ކިޔަ އެވެ. އެއީ، މީލާދީ ސަނަތުން 19 ވަނަ ޤަރުނުގެ ފަހުކޮޅުގައި އުފެދުނު ފިރުޤާއެކެވެ. އެ ފިރުޤާ އުފެދުނީ، އިންޑިއާގެ ޕަންޖާބުގެ "ޤާދިޔާން" ނަމަކަށް ކިއުނު ރަށުގަ އެވެ. މިހާރު ދުނިޔޭގައިވާ ޤާދިޔާނީންގެ ޢަދަދު، ދުއިސައްތަ މިލިއަނަށް އަރާކަމަށް ބުނެވެ އެވެ.\nޤާދިޔާނީ ފިރުޤާގެ މުއައްސިސަކީ، މިރުޒާ ޣުލާމު އަޙުމަދު (ميرزا غلام أحمد) އެވެ. އޭނާއަކީ، އިންޑިއާގެ ޕަންޖާބުގެ ޤާދިޔާނުގެ ރައްޔިތެކެވެ. އޭނާ އުފެއްދި ޖަމާޢަތަށް ޤާދިޔާނީންނެވެ، ކިޔަނީ އެރަށަށް ނިސްބަތްކޮށެވެ. އަދި، އެމީހުންނަށް އަޙުމަދީންނެވެ، ކިޔަނީ އޭނާއަށް ނިސްބަތްކޮށެވެ. އޭނާ ބުނި ގޮތުގައި، އޭނާއަކީ، މަހުދީގެފާނެވެ. އަދި އޭނާގެ ޒަމާނުގައި އިސްލާމްދީން އާކުރާނެ މުޖައްދިދެވެ. އޭނާ ޤާދިޔާނީ މަޒުހަބުގެ އަސާސްތައް އެކަށައެޅީ، 1889 ވަނަ އަހަރު އެވެ. އޭނާ މަރުވުމަށްފަހު، ޤާދިޔާނީން ދެބަޔަކަށް ބެހިގެން ދިޔަ އެވެ.\nމިރުޒާ ޣުލާމަށް އެންމެ ބޮޑު ގޮންޖެހުމެއް ކުރިމަތިކުރެއްވީ، އައްޝައިޚު އަބުލްވަފާ ޘަނާއު ﷲ (الشيخ أبو الوفاء ثناء الله) އެވެ. އޭނާއަކީ، އިންޑިއާގެ ޢިލްމުވެރިއެކެވެ. އޭނާއާއި މިރުޒާ ޣުލާމާ ދެމެދުގައި ބޭއްވުނު ޑިބޭޓެއްގައި މުބާހަލާ ކުރެއްވި އެވެ. އެ މުބާހަލާގައި އައްޝައިޚު އަބުލްވަފާ ވިދާޅުވީ، އޭނާއާއި މިރުޒާ އާ ދެމީހުންކުރެ ތެދުވެރިޔާ ދުނިޔޭގައި ހުއްޓައި، ދޮގުވެރިޔާ މަރުވުމަށެވެ. އެއަށްފަހު މާގިނަ ދުވަސްތަކެއް ނުވަނީސް މިރުޒާ ޣުލާމު 1908 ވަނަ އަހަރު ނިޔާވެއްޖެ އެވެ. އޭނާ ދުނިޔެއަށް އައީ، 1835 ވަނަ އަހަރު އެވެ.\nޤާދިޔާނީން، މާތް ﷲ އަށާއި، އެކަލާނގެ ބާވައިލެއްވި ފޮތްތަކަށާއި، ރަސޫލުބޭކަލުންނަށާއި، މަލާއިކަތުންނަށާއި، މަޙުޝަރަތްދުވަހަށާއި، ހިސާބުބައްލަވާނެ ކަމަށް އީމާންވެ އެވެ. އަދި އިސްލާމްކަމުގެ ހުރިހާ ރުކުނެއް ވެސް ގަބޫލުކުރެ އެވެ. އެމީހުން ގަބޫލުކުރާ ގޮތުގައި، އެއިން ރުކުނެއް ބަދަލުކޮށްފި މީހަކީ، އިސްލާމް ދީނުން ބޭރުވެއްޖެ މީހެކެވެ.\nޤާދިޔާނީ މަޒުހަބުގެ ދެ ޖަމާޢަތުން އެއް ޖަމާޢަތުގެ މީހުން ގަބޫލުކުރާ ގޮތުގައި، މިރުޒާ ޣުލާމަކީ، ނަބީބޭކަލެކެވެ. އަނެއް ޖަމާޢަތުގެ މީހުން އެކަން ގަބޫލެއް ނުކުރެ އެވެ.\nޤާދިޔާނީން ގަބޫލުކުރާ ގޮތުގައި، މިރުޒާ ޣުލާމަކީ، މަހުދީގެފާނެވެ. އަދި އޭނާއަކީ، ފަހުޒަމާނުގައި މާތް ﷲ ފޮނުއްވާނެ މަސީޙު (ޢީސާގެފާނު) ވެސްމެ އެވެ. އޭނާ އައީ، އިސްލާމްދީން އާކުރުމަށްޓަކަ އެވެ.\nޤާދިޔާނީން ގަބޫލުކުރާ ގޮތުގައި، ހަތިޔާރު އަޅައިގެން ޖިހާދުކުރަން ނިކުމެ، ހަނގުރާމަކުރުމަކީ، ހަމައެކަނި ދުޝްމަނުންނާ ދެކޮޅަށް ކުރަންޖެހޭ ކަމެކެވެ. އެގޮތުން ކުރިމަތިލާންޖެހޭނީ ހަމައެކަނި މުސްލިމުންނާ ހަނގުރާމަކުރާ ބަޔަކާ އެވެ. މުސްލިމުންނާއެކު ޞުލްޙަވެރިކަން ޤާއިމުކޮށްގެން އުޅޭ ބަޔަކާ ދެކޮޅަށް ހަނގުރާމަކުރުމެއް ނެތެވެ.\nޤާދިޔާނީން ގަބޫލުކުރާ ގޮތުގައި، މާތްވެގެންވާ އިސްލާމްދީނުގައި ވަނީ ދީނީ މިނިވަންކަން ދެއްވާފަ އެވެ. އެމީހަކު އުޅެން ބޭނުން ދީނަކަށް ދީން ބަދަލުކުރުމަކީ މުސްލިމުންނަށް ކީރިތި ޤުރުއާނުގައި ދެއްވާފައިވާ ޙައްޤެކެވެ. އެހެންކަމުން، މުރުތައްދުވާ މީހަކު ޤަތުލެއް ނުކުރެވޭނެ އެވެ.\nޤާދިޔާނީން ގަބޫލުކުރާ ގޮތުގައި، ސަލާމްލެއްވި ޢީސާގެފާނު، ޞަލީބަށް އެރުވުނެވެ. ނަމަވެސް ޞަލީބުގައި އެކަލޭގެފާނު އަވަހާރަކޮށެއް ނުލެވެ އެވެ. ޞަލީބުން ނެގުމަށްފަހު، އެތައް ދުވަހެއް ވަންދެން އެކަލޭގެފާނު ދުނިޔޭގައި އާދައިގެ ދިރިއުޅުމެއް ދިރިއުޅުއްވި އެވެ. އެއަށްފަހު އެކަލޭގެފާނު އަވަހާރަވީ ޠަބީޢީ ގޮތެއްގަ އެވެ.\nޤާދިޔާނީން ގަބޫލުކުރާ ގޮތުގައި، މަސީޙު އާއި މަހުދީ އަކީ، މިރުޒާ ޣުލާމުގެ ސިފަތަކުގެ ތެރެއިން ދެ ސިފައެކެވެ.\nޤާދިޔާނީން ގަބޫލުކުރާ ގޮތުގައި، "ޚާތަމުއްނަބިއްޔީން" (خَاتَم النَّبِيِّينَ) ގެ މާނައަކީ، ކީރިތި ރަސޫލާ ޞައްލަ ﷲ ޢަލައިހި ވަސައްލަމަ އެންމެ ފަހުގެ ނަބިއްޔާ ކަމުގައި ވެވަޑައިގަތުމެއް ނޫނެވެ. އެކަމަކު، އޭގެ މާނައަކީ، އެންމެ މޮޅުއިތުރު، އެންމެ މާތް ނަބިއްޔާ ކަމުގައި އިތުރުއެކަލޭގެފާނު ވެވަޑައިގެންނެވުމެވެ.\nސުންނަތްޖަމާޢަތުގެ މީހުން ގަބޫލުކުރާ ގޮތުގައި، ޤާދިޔާނީންނަކީ، އިސްލާމްދީނުން ބޭރުވެ، މަގުފުރެދިފައިވާ ބަޔެކެވެ. ތިރީގައި މިވަނީ، އެމީހުންނާ ބެހޭ ގޮތުން ސުންނަތްޖަމާޢަތުގެ މުސްލިމުން ދެކޭ ގޮތުގެ ޚުލާޞާއެކެވެ.\nޖިހާދުކުރުމާއި، ދީނީ މިނިވަންކަމާ ބެހޭ ގޮތުން، ޤާދީޔާނީ މަޒުހަބުގައިވާ ޢަޤީދާއަކީ، އިނގިރޭސި މުސްތަޢުމިރުންނާ ހަނގުރާމަކުރުން މަނާކުރުމަށްޓަކައި އުފައްދާފައިވާ ދެ ޢަޤީދާއެކެވެ.\n1974 ވަނަ އަހަރުން ފެށިގެން ޕާކިސްތާނުގައިވަނީ، ޤާދިޔާނީންގެ ޙަރަކާތް މަނާކޮށްފަ އެވެ. ސުންނީންނާއި ޝީޢީންގެ ގިނަ ފިޤުހުވެރިން ދެކޭ ގޮތުގައި، ޤާދިޔާނީންނަކީ، އިސްލާމްދީނުން ބޭރުވެފައިވާ ޖަމާޢަތެކެވެ. އަދި އެ މީހުންނަކީ، އިންޑިއާގައި އިނގިރޭސީންގެ އިސްތިޢުމާރު އޮތްއިރު، މުސްލިމުން ދީނުގެ ނަމުގައި ޖިހާދުކުރުމާ ދުރުކުރުމަށްޓަކައި އެ އިސްތިޢުމާރީ ބާރުތަކުން އުފެއްދި ބަޔެކެވެ.\nޤާދިޔާނީންގެ އިސް މީހެއް ކަމަށްވާ، މިރުޒާ ނާޞިރު އަޙުމަދާއެކު 30 ގަޑިއިރު ވަންދެން ޕާކިސްތާނުގެ ރައްޔިތުންގެ މަޖިލިހުން ވަނީ، ޙަޤީޤަތް ހޯދުމަށްޓަކައި ޑިސްކަސްކޮށްފަ އެވެ. އެއަށްފަހު އެމަޖިލީހުން ނެރުނު ޤަރާރުގައިވަނީ، ޤާދިޔާނީންނަކީ މުސްލިމުން ނޫން ކަމަށެވެ.\n1974 ވަނަ އަހަރު، މުސްލިމް ވަރލްޑް ލީގް (رابطة العالم الإسلامي) އިން ވަނީ، ޤާދިޔާނީންނާމެދު ގޮތެއް ނިންމުމަށްޓަކައި، މައްކާގައި މަހާސިންތާއެއް ބާއްވާފަ އެވެ. އެ މަހާސިންތާގައި، ދުނިޔޭގެ ކަންކޮޅުތަކުގައިވާ އިސްލާމީ ޖަމްޢިއްޔާތަކާއި ޖަމާޢަތްތަކުން ވެސް ބައިވެރިވި އެވެ. އެ މަހާސިންތާގައި ބަހުސްކުރުމަށްފަހު، ނިންމާފައިވަނީ، ޤާދިޔާނީންނަކީ، މުސްލިމުންގެ ތެރެއިންވާ ބަޔެއް ނޫންކަމަށެވެ. އެހެންކަމުން، މުސްލިމުންގެ ޤަބުރުސްތާންތަކުގައި އެއިން މީހަކު ވަޅުނުލުމަށް ވެސް އެ މަހާސިންތާއިން އިޢުލާންކުރި އެވެ.\nއިސްލާމީ ދުނިޔޭގެ ބޮޑެތި ފިޤުހީ މުއައްސަސާތަކުން ބުނެފައިވަނީ، ޤާދިޔާނީންނަކީ މުސްލިމުން ނޫން ކަމަށެވެ. އެފަދަ މުއައްސަސާތަކުގެ ތެރޭގައި، އިސްލާމިކް ސަމިޓްގެ މަޖުމަޢުލް ފިޤުހިލް އިސްލާމީ އާއި، ސަޢޫދީ ޢަރަބިއްޔާގެ ބޮޑެތި ޢިލްމުވެރިންގެ މަޖިލީހާއި، މިޞްރާއި، ޝާމުކަރައާއި، މަޣުރިބުކަރައާއި، އިންޑިއާގެ ޢިލްމުވެރިންގެ މަޖިލިސްތައް ހިމެނެ އެވެ.


STO in theluge agu anehkaaves bodukoffi - One Online\n13 ފެބްރުއަރީ 2020: އެފްއެސްއެމްގެ ޕެޓްރޯލް ޝެޑެއްގައި މީހެއްގެ ސައިކަލަށް ތެޔޮ އަޅަނީ --- ވަން ފޮޓޯ: މުހައްމަދު އައުޒަމް\nއެސްޓީއޯއިން ތެލުގެ އަގު އަނެއްކާވެސް ބޮޑު ކޮށްފި\nއެސްޓީއޯއިން ވިިއްކާ ތެލުގެ އަގު އަނެއްކާވެސް ބޮޑު ކޮށްފި އެވެ.\nއެސްޓީއޯއިން ބުނީ ދުނިޔޭގެ ބާޒާރުގައި ތެލުގެ އަގަށް އައިސްފައިވާ ބޮޑު ބަދަލާއެކު، އެ ކުންފުނިން ފޯރުކޮށްދެމުންދާ ތެލުގެ ހިދުމަތް ދެމެހެއްޓެނިވި ގޮތެއްގައި ގެންދިއުމަށްޓަކައި މިއަދުން ފެށިގެން އެ ކުންފުނީގެ ސަބްސިޑިއަރީ ކުންފުނި ކަމަށްވާ، ފިއުލް ސަޕްލައި މޯލްޑިވްސްގެ ޝެޑްތަކުން ވިއްކާ ތެލުގެ އަގަށް ބަދަލުގެނައުމަށް ނިންމާފައިވާ ކަމަށެވެ.\nމި ބަދަލާއެކު އެސްޓީއޯއިން ޑީސަލް ލީޓަރެއްގެ ވިއްކާނީ 10.72ރ. އަދި ޕެޓްރޯލް ލިޓަރެއް ވިއްކާނީ 9.74ރ. އަށެވެ. އެސްޓޯއިންވަނީ ޑީސަލް ލިޓަރަކުން 0.93 ލާރި އަދި ޕެޓްރޯލް ލިޓަރަކުން 0.89 ލާރި ބޮޑުކޮށްފަ އެވެ.\nއެންމެ ފަހުން އެސްޓީއޯއިން ތެލުގެ އަގު ބޮޑު ކޮށްފައިވަނީ މިއަހަރުގެ ފެބްރުއަރީ މަހުގަ އެވެ. އެގޮތުން ޑީސަލް ލީޓަރަކުން 48 ލާރި އަދި ޕެޓްރޯލް ލީޓަރަކުން 37 ލާރި ވަނީ ބޮޑުކޮށްފަ އެވެ.\nކޮވިޑް-19 ބަލިމަޑު ކަމާ ގުޅިގެން ދުނިޔޭގެ ބާޒާރުގައި ތެލުގެ އަގު ވަނީ ވަރަށް ބޮޑަށް ދަށްވެފަ އެވެ. ނަމަވެސް ދުނިޔޭގެ ބާޒާރުގައި ތެލުގެ އަގު މިހާރު ވަނީ ބަލިމަޑުކަން ފެށުމުގެ ކުރިން ހުރި ވަރަށް އަރައިފަ އެވެ.\nގުޅޭ ޓެގު އެސްޓީއޯ ޕެޓްރޯލް


Dhivehi Premier League: UV Aai TC Match Evvaruvi Iru Valencia In Eagles Bali Koffi - Vaguthu\nދިރާގު ދިވެހި ޕްރިިމިއަރ ލީގުގައި ޓީސީ އާއި ޔުނައިޓެޑް ވިކްޓްރީ (ޔޫވީ) ގެ ކުރިމަތިލުން އެއްވަރުވެގެން ނިމުނު އިރު ވެލެންސިއާ އިން އީގަލްސް ބަލިކޮށް ޕޮއިންޓް ތާވަލުގެ އެއްވަނަ އަށް ޖެހިލައިފިއެވެ.\nގައުމީ ފުޓްބޯޅަ ދަނޑުގައި ޓީސީ އާއި ޔޫވީ ކުޅުނު މެޗު ނިމުނީ 1-1 ގެ ނަތީޖާއަކުން ދެ ޓީމު އެއްވަރުވެގެންނެވެ.\nމެޗުގެ ފުރަތަމަ ހާފުގައި ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، މި ހާފުގައި ދެ ޓީމަށްވެސް ނުރައްކާތެރި ހަމަލާއެއް އުފެއްދިފައެއް ނުވެއެވެ. ހަމަހަމަ ކުޅުމަކަށްފަހު ފުރަތަމަ ހާފު ނިމިގެންދިޔައިރު ދެވަނ ހާފު ވަރުގަދަކޮށް ފަށާ މެޗުގެ ކޮންޓްރޯލް ނެގީ ޔޫވީ އިންނެވެ.\nއެގޮތުން ރަނގަޅު ހަމަލާތަކެއް އުފައްދަމުންދިޔަ ޔޫވީއިން މެޗުގައި ލީޑު ނެގީ މެޗުގެ 59 ވަނަ މިނެޓުގައެވެ. މިލަނޑު އެޓީމަށް ކާމިޔާބު ކޮށްދިނީ ޑިފެންޑަރު މަރަޓް އަދްޒިނިޔަޒޯފެވެ.\nޔޫވީގެ ލަނޑާއި އެކު ޓީސީއިން ކުޅުން ރަނގަޅުކޮށް ހަމަލާތައް އުފެއްދުމަށް މަސައްކަތް ކުރަމުން ދިޔައެވެ. އެގޮތުން މެޗުގެ 83 ވަނަ މިނެޓުގައި ޓީސީގެ ފޯވާޑް މެލްކޮމް ކޮނޭލިއަސް ސްޓެވާޓަށް ވަނީ ނަތީޖާ އެއްވަރުކުރުމަށް ރަނުގެ ފުރުސަތެއް ލިބި ބޭކާރުވެފައެވެ. ޓީސީއިން ނަތީޖާ ހަމަހަމަ ކުރި ލަނޑު މެޗުގެ ފުރިހަމަ ވަގުތު ހަމަވާން7މިނެޓަށް ވެފައި ވަނިކޮށް ކާމިޔާބު ކޮށްދިނީ ޑިފެންޑަރު މުޙައްމަދު އަޖުފާނެވެ. މިއީ އިބްރާހިމް އަބްދުލް ވާހިދު (ވާޑު) ފޮނުވާލި ހިލޭ ޖެހުމެއްގެ ބޭނުން ހިފައިގެން އަޖުފާން ކާމިޔާބުކުރި ލަނޑެކެވެ. މިމެޗުގެ މޮޅު ކުޅުންތެރިއަކަށް ހޮވިފައިވަނީ ޓީސީގެ އަޖުފާން އެވެ.\nޓީސީއާއި ޔޫވީ ބައްދަލުކުރި މެޗުގެ މޮޅު ކުޅުންތެރިޔާ -- ފޮޓޯ: އެފްއޭއެމް\nމީގެ އިތުރުން ލީގުގައި އިއްޔެ ހަވީރު ވެލެންސިއާ ވަނީ އީގަލްސް 0-2 ގެ ނަތީޖާއަކުން ބަލިކޮށް ތާވަލުގެ އެއްވަނަ މަގާމު ހޯދާފައެވެ.\nފުރަތަމަ ހާފުގެ ކުރީކޮޅު އީގަލްސް އިން މޮޅު ކުޅުމެއް ދައްކާ މޮޅަށް ކުޅުނު ނަމަވެސް މެޗުގެ 17 ވަނަ މިނެޓުގައި އަލީ އަޝްފާގް (ދަގަނޑޭ) ވަނީ ލިބުނު ޕެނަލްޓީ އަކުން ލަނޑެއް ކާމިޔާބު ކޮށްދީ މެޗުގައި ވެލެންސިއާ އަށް ލީޑު ނަގާދީފައެވެ. މިއީ އޭރިއާ ތެރެއިން ވެލެންސިއާގެ އަލީ ފާސިރު (ސެންޓޭ) އަށް ކުރި ފައުލަކަށް ރެފުރީ ދިން ޕެނަލްޓީއެކެވެ.\nލަނޑަށްފަހުވެސް މިހާފުގައި ރަނގަޅު ދެ ހަމަލާއެއް ފޮނުވާލި ނަމަވެސް ގޯލްގެ ތެރެއަށް ބޯޅަ ވައްދާލެވިފައެއް ނުވެއެވެ. އެގޮތުން އެންމެ ފާހަގަ ކޮށްލެވެނީ އަދި 41 ވަނަ މިނެޓުގައި ގޯލްކީޕަރު ކައިރިން ނައްޓާލުމަށްފަހު ސެންޓޭ ފޮނުވާލި ހަމަލާއެއް އީގަލްސްގެ ޑިފެންޑަރު އަޙްމަދު ނޫމާން (ހެލްމެޓް) ވަނީ ދިފާއުކޮށްފައެވެ.\nމިމެޗުގައި އީގަލްސްގެ އެޓޭކްތައް ހީނަރުވީ ފުރަތަމަ ހާފު ނިމެން މިނެޓަކަށް ވެފައި ވަނިކޮށް އެ ޓީމުގެ ހުނަރުވެރި ފޯވާޑް އަޙްމަދު ރިޒުވާން (ރިޒޭ) އަށް އަނިޔާވެގެން ބަދަލުކުރަން ޖެހުމުންނެވެ.\nމެޗުގައި ވެލެންސިއާ އިން ލީޑު ފުޅާކުރި ލަނޑަކީވެސް ލިބުނު ޕެނަލްޓީ އަކުން ކާމިޔާބުކުރި ލަނޑެކެވެ. އޭރިއާ ތެރެއިން ދަގަނޑޭއަށް އީގަލްސްގެ ކީޕަރު ކުރި ފައުލަކާއި ގުޅިގެން ލިބުނު މިޕެނަލްޓީ އިން ވެލެންސިއާގެ ދެވަނަ ލަނޑު ކާމިޔާބު ކޮށްދިނީ ސެންޓޭ އެވެ. މެޗުގެ މޮޅު ކުޅުންތެރިއަކަށް ހޮވިފައި ވަނީ ދަގަނޑޭ އެވެ.\nވެލެންސިއާ އާއި އީގަލްސް ބައްދަލުކުރި މެޗުގެ މޮޅު ކުޅުންތެރިޔާ -- ފޮޓޯ: އެފްއޭއެމް\nޓީސީ އާއި ޔޫވީ ބައްދަލުކުރި މެޗު އެއްވަރުވިއިރު، ޓީސީ އޮތީ ތާވަލުގެ ފަސްވަނައިގައި ކުޅުނު ހަތަރު މެޗުން ލިބުނު ފަސް ޕޮއިންޓާއެކުއެވެ. އަދި މިހާތަނަށް ލީގުގައި މެޗަކުން މޮޅުވެފައިނުވާ ޔޫވީ އޮތީ ތާވަލުގެ ފުލުން ދެވަނައިގައި ހަތަރު މެޗުން ދެ ޕޮއިންޓާއެކުއެވެ. ވެލެންސިއާ ތާވަލުގެ އެއްވަނައަށް ޖެހިލީ ކުޅުނު ހަތަރު މެޗުން ލިބުނު 10 ޕޮއިންޓާއެކުއެވެ. ދެވަނައިގައި އޮތް އެންމެ ފަހުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަނަށް ހަތަރު މެޗުން ލިބިފައިވަނީ އަށް ޕޮއިންޓެވެ. އަދި މިހާތަނަށް ލީގުގައި މެޗަކުން މޮޅުވެފައިނުވާ އީގަލްސް އޮތީ ތާވަލުގެ ފުލުން ދެވަނައިގައި ހަތަރު މެޗުން އެންމެ ޕޮއިންޓަކާއެކުއެވެ.


K. Atholhu Madrasa eh dhanfalhi ah badhalukuran imaaraatheh alhan havaalukohffi\nކ. އަތޮޅު މަދަރުސާ އެއް ދަންފަޅިއަށް ބަދަލުކުރަން އިމާރާތެއް އަޅަންް ހަވާލުކޮށްފި\n0 July 1st, 2019 - 4:36 PM\nކ. ކާށިދޫގައި ހުންނަ ކ. އަތޮޅު މަދަރުސާއަށް 16 ކުލާސްރޫމް ހިމެނޭ4ބުރީގެ ޢިމާރާތަކާއި މަލްޓިޕާޕަސް ހޯލެއް ޢިމާރާތް ކުރުމުގެ މަސައްކަތް ޑަބްލިއު އެންޑް އޭ އޯވާސީސް ޕީ.ޓީ.އީ ލިމިޓެޑްއާ ހަވާލުކޮށްފިއެވެ.\nއެއް އަހަރު ދުވަހުގެ ތެރޭގައި ނިންމާގޮތަށް، ފަސް މިލިއަން އަށްޑިހަ ހަތް ހާސް އަށް ސަތޭކަ ސާދަ ރުފިޔާ ފަންސާސް އަށް ލާރިއަށެވެ.\nމި އިމާރާތް މަސައްކަތް ނިމުމުން، އެ ސްކޫލުގެ ކިޔެވުން އެއް ދަންފަޅިއަށް ބަދަލުކުރާނެއެވެ.\nމިއީ ޕީއެސްއައިޕީގެ ދަށުން މިއަހަރު އެޑިއުކޭޝަން މިނިސްޓްރީން މަސައްކަތް ކުރުމަށް ހަވާލުކޮށްފައިވާ ފުރަތަމަ ޕްރޮޖެކްޓެވެ.\nމި އެއްބަސްވުމުގައި މިނިސްޓްރީ އޮފް އެޑިޔުކޭޝަންގެ ފަރާތުން ސޮއި ކުރެއްވީ މިނިސްޓަރ އޮފް އެޑިޔުކޭޝަން ޑރ. އާއިޝަތު އަލީ އެވެ. ޑަބްލިއު އެންޑް އޭ އޯވާސީސް ޕީ.ޓީ.އީ ލިމިޓެޑްގެ ފަރާތުން ސޮއި ކުރެއްވީ މެނޭޖިނގް ޑިރެކްޓަރ އަޖުހަދު ޢަބްދުﷲ ޒުހައިރެވެ.\nއެޑިއުކޭޝަން މިނިސްޓީން ވަނީ މިއަހަރުގެ ޖެނުއަރީ މަހު އަތޮޅުތަކުގެ 213 ސްކޫލުގެ ތެރެއިން އެއް ދަންފަޅި އަށް 134 ސްކޫލެއްގައި ކިޔަވައިދޭނެ ނިންމާފައެވެ. ބާކީ ހުރި 79 ސްކޫލެއް އެއް ދަންފަޅި އަށް ބަދަލުކުރަން ހާލަތު ދެނެގަތުމުގެ މަސައްކަތް ކުރަމުން އަންނަ ކަމަށް އެޑިއުކޭޝަނުން ވަނީ ހާމަކޮށްފައެވެ.


Baeh meehun dhekenee John ah bayaku landu dhinee kamah | Mihaaru\nޖޯން: އޭނާގެ ދިރިއުޅުން ރާއްޖެ ބަދަލުކުރީ ގެސްޓުހައުސް ވިޔަފާރި ހިންގަން ކަމަށް ވޭ --ފޮޓޯ: ފޭސްބުކް\nޖޯން: ބައެއް މީހުން ގަބޫލުކުރަނީ ދިވެހި ބަޔަކު އޭނާ އަށް ލަނޑުދިނީ ކަމަށް\n19 ޖެނުއަރީ 2017 - 10:52 63 comments\nފުލުހުންނާއި އިމިގްރޭޝަން ގުޅިގެން ހުޅުމާލޭގައި ހިންގި އޮޕަރޭޝަނެއްގައި 70 އަހަރުގެ ޖޯން ހައްޔަރުކުރީ މިދިޔަ ހޯމަ ދުވަހުގެ ރެ އެވެ. އޭނާ މިހާރު ހުރީ އިމިގްރޭޝަނުގެ ބެލުމުގެ ދަށުގަ އެވެ. އޭނާއާ ގުޅޭ ގޮތުން، ފުލުހުން އަދި އިމިގްރޭޝަނުން ވެސް މާ ގިނަ ވާހަކައެއް ނުދެއްކި އެވެ.\nއެކަމަކު ޖޯން ވަނީ އޭނާ އަށް ބަޔަކު "ޖެއްސި ހާލު"ގެ ވާހަކަ އެތައް ބަޔަކަށް ކިޔައިދީފަ އެވެ. އެއީ، ދިވެހިންނަށް ވެސް ލަދުވެތި ވާހަކަތަކެކެވެ. އޭނާ ބުނާ ގޮތުގައި ގަވާއިދާ ޚިލާފަށް ހުޅުމާލޭގައި އުޅެން އޭނާ އަށް މަޖުބޫރުވީ ސިޔާސީ ގޮތުންނާއި ވިޔަފާރީގެ ގޮތުން ވެސް ނުފޫޒު ގަދަ ބައެއްގެ ޝިކާރައަކަށް ވުމުންނެވެ.\nޖޯންގެ ކުށެއް ނެތް ކަން ހާމަކޮށް، ވަގުތުން ދޫކޮށްލުމަށް އޭނާގެ ހަގީގަތް އެނގޭ މީހުން ސޯޝަލް މީޑިއާގައި ގޮވާލަމުން އަންނަނީ އެހެންވެ އެވެ.\nހުޅުމާލޭގައި ހިންގި ސަގާފީ ހަރަކާތެއްގައި ޖޯން ބައިވެރިވަނީ.\nލަނޑުދީ، ޕާސްޕޯޓު ވެސް ވަގަށް ނެގީ!\nޖޯންއާ ގާތް ގުޅުމެއް އޮންނަ ބައެއް މީހުން ކިޔައިދިން ގޮތުގައި، މީގެ ހައެއްކަ އަހަރު ކުރިން ޖޯން ހުޅުމާލެ އަށް ބަދަލުވީ ގެސްޓު ހައުސްޓް ވިޔަފާރި ހިންގާށެވެ. ހުޅުމާލޭގައި އޭނާ އެ ވިޔަފާރި ފެށީ، ސްރީ ލަންކާ އިން ދިމާވި ދިވެހި ފިރިހެނަކާ ގާތް ގުޅުމެއް އުފެދި، ދެ މީހުން ހިއްސާވާ ގޮތަށެވެ. އެއީ ރައްޔިތުންގެ މަޖިލިހުގެ މެމްބަރެއްގެ އަނބިކަނބަލުންގެ އާއިލާ މީހެކެވެ.\nގެސްޓު ހައުސް އިމާރާތްކޮށް ނިމި، ވިޔަފާރި ހަމައަކަށް އެޅެންދެން ރިސޯޓެއްގައި ވެސް އޭނާ ވަޒީފާ އަދާކުރި ކަމަށް ވެ އެވެ.\nހުޅުމާލޭގައި އެންމެ ފުރަތަމަ ހުޅުވި ގެސްޓު ހައުސްތަކުގެ ތެރޭގައި ހިމެނޭ އެތަން ހަދާފައި ވަނީ ޖޯން އާއި އޭނާގެ ރަހުމަތްތެރިޔާއާ ދެ މީހުން ހަމަހަމަ އަށް ހިއްސާވާ ގޮތަށެވެ. ޕެންޝަންގެ ގޮތުގައި ޖޯން އަށް ލިބިފައި ހުރި ފައިސާ ވެސް ހިމަނައިގެން ގެސްޓު ހައުސް އިމާރާތްކުރަން ބޮޑު ހޭދައެއް އޭނާ ކުރި ކަމަށްވެ އެވެ.\n"އެތަން އިމާރާތްކުރުމާއި ހުޅުވުމާއި ހުރިހާ ކަމެއްގައި އިސްކޮށް އުޅުނީ ވެސް ޖޯން،" ނަން ނުޖަހާ ގޮތަށް "މިހާރު" އާ ވާހަކަ ދެއްކި އެކަކު ބުންޏެވެ.\nހުޅުމާލޭގައި ގެސްޓު ހައުސް ވިޔަފާރީގައި ހާސްކަމެއް ނެތި ޖޯން އުޅުނީ، ބިޒްނަސް ވިސާގަ އެވެ. ވިސާ ހަމަޖައްސައިދޭން ރަހުމަތްތެރިޔާ ގާތު އެދުމުން ވަރަށް ފަސޭހަ އިން އިމިގްރޭޝަނުން އެކަން ހަމަޖައްސައި ބިޒްނަސް ވިސާ ލިބިފައިވާ ކަމުގެ ލިއުން ވެސް ޖޯން އަށް ދިން ކަމަށްވެ އެވެ. އެކަމަކު އެއީ، ފޯޖުކޮށްފައިވާ ޑޮކިއުމެންޓެއް ކަން ފަޅާއެރީ، ދެ މީހުންގެ ދޭތެރޭގައި މައްސަލަ އުފެދި ޕާސްޕޯޓު ވެސް ވަގަށް ނެގި ހިސާބުން ކަމަށް، ބައެއް މީހުން ބުނެ އެވެ.\nއޭރު ގެސްޓު ހައުސްގައި އޮތް އޭނާގެ 50 ޕަސެންޓް ހިއްސާ ވެސް އަތުލާފައިވާ ކަމަށް ވެ އެވެ.\n"ވަކި ހިސާބަކުން ޕާޓްނަރު އޭނާއާ މެދު ހިތްހަމަނުޖެހުނީ ކަމަށް ވަނީ. ޕާސްޕޯޓް ވެސް ވަގަށް ނަގާފައި އޭނާއާ ދިމާލަށް ބުނި ކަމަށް ވަނީ މުސްކުޅި މީހާ ގަނޑަށް ކުރެވޭނެ އެއް ކަމެއް ވެސް ނޯންނާނެޔޭ،" ޖޯންއާ ހަވާލާދީ އޭނާގެ ގާތް މީހަކު ކިޔައިދިނެވެ.\nޖޯން: އޭނާގެ ގާތް ބައެއް މީހުން ބުނާ ގޮތުގައި އޭނާގެ ޕާސްޕޯޓު ވަނީ ވަގަށް ނަގާފައި\nޖޯން އާއި އޭނާގެ ރަހުމަތްތެރިޔާއާ ދެމެދު ޖެހުނު މައްސަލައިގެ މާ ބޮޑު ތަފްސީލެއް އެހާ ގިނަ ބަޔަކާ އޭނާ ހިއްސާކޮށްފައެއް ނުވެ އެވެ. އެކަމަކު، އެ ގެސްޓުހައުސް ވިޔަފާރިން ޖޯން ބޭރުކޮށްލުމުން ސިވިލް ކޯޓަށް މައްސަލަ ހުށަހެޅުމުން އޭނާ އަށް ފައިސާ ދޭން ކޯޓުން އަމުރުކޮށްފައިވާ ކަމަށްވެ އެވެ.\nޖޯންގެ ޕާސްޕޯޓް ވަގަށް ނެގި ކަމަށް ވަނީ ގެސްޓު ހައުސްގެ ކޮޓަރިއެއްގައި އޭނާ ދިރިއުޅެމުން ދަނިކޮށެވެ. ޕާސްޕޯޓް ވަގަށް ނެގީ ކޮން ބައެއްކަން ބައެއް މީހުންގެ ގާތު އޭނާ ބުނެފައިވެ އެވެ. ޕާސްޕޯޓު ވަަގަށް ނެގުމަށް ފަހު އޭނާ އަށް ހުތުރު ބަހުން މުހާތަބުކޮށް ކޮށްފައިވާ މެސެޖުތަކެއް ވެސް ބައެއް ރަހުމަތްތެރިންނަށް ޖޯން ދައްކާފައިވެ އެވެ.\nޖޯން އަށް އިންޒާރު ދިނީ، އަދި ގެސްޓުހައުސް ވިޔަފާރީގައި ހިމެނެނީ ކޮން ބައެއް ކަން "މިހާރު" އަށް ބައެއް މީހުން ކިޔައިދިނަސް، އަބުރު ރައްކާތެރިކުރުމާއި ހިޔާލުފާޅުކުރުމުގެ ގާނޫނާ ހެދި އެ ނަންތައް ހާމަކުރެވޭކަށް ނެތެވެ.\nޖޯންގެ ކަންކަން އެނގޭ ބައެއް މީހުން ބުނީ، އޭނާގެ ޕާސްޕޯޓް ވަގަށް ނެގި މައްސަލާގައި، ރާއްޖޭގައި ހުންނަ އެމެރިކާ ސެންޓަރާއި އިމިގްރޭޝަނަށް ވެސް ދިޔަ ކަމަށެވެ. އެކަމަކު އޭނާ މައްސަލަ ހައްލު ނުވެ ދިގުލައިގެން ދިޔަ ސަބަބެއް މުޅިން ސާފެއް ނުވެ އެވެ.\nޖޯން ރާއްޖޭގެ ރަށެއްގައި ކުނިތަކެއް އަންދަނީ: އޭނާ މިހާރު ހުރީ އިމިގްރޭޝަންގެ ބެލުމުގެ ދަށުގައި\nއޭނާގެ އަތުގައި ޕާސްޕޯޓް ނެތް ވާހަކަ އާއި މަރުގެ އިންޒާރު ދޭ ވާހަކަ ވެސް ބައެއް މީހުންގެ ގާތު ބުނެފައިވެ އެވެ. ހައްޔަރުކުރިއިރު އޭނާ ދިރިއުޅެމުން ދިޔައީ، ހުޅުމާލެ އިން ކޮޓަރިއެއް ކުއްޔަށް ހިފައިގެންނެވެ. އެތަނަށް ކުލި ދައްކަނީ އެމެރިކާގައި ހުންނަ ޖޯންގެ ދައްތަ ފޮނުވާ ފައިސާ އާއި ބައެއް މަސައްކަތްތައް ކޮށްދީގެން އަމިއްލަ އަށް ހޯދާ ފައިސާ އިން ކަމަށްވެ އެވެ.\n"މަރުގެ އިންޒާރާއި އެކި ކަހަލަ އިންޒާރު ދީ ފޮނުވާފައި ހުރި މެސެޖުތަކެއް ވެސް ދެއްކި،" އެކަކު ކިޔައިދިނެވެ.\nއެ އިންޒާރުތަކާ ހެދި، ހުޅުމާލެ އިން އެހެން ރަށަކަށް ދިއުމާ މެދު ވެސް ޖޯން ބައެއް މީހުންގެ ގާތުން ހިޔާލު ހޯދާފައިވެ އެވެ. ޖޯންގެ ބައެއް އެކުވެރިންނާ ފޯނުންކޮށްފައިވާ މުއާމަލާތްތަކުގެ ސްކްރީން ޝޮޓްތަކެއް ވެސް "މިހާރު" އަށް ލިބިފައިވެ އެވެ.\nދިވެހިން ދެކެ ވަރަށް ލޯބިވޭ!\nހުޝާމް މުހައްމަދު (އަސްލު ނަމެއް ނޫން)އާ ޖޯންއާ ދިމާވީ ވަރަށް ވިއްސާރަ ދުވަހެއްގައި ހުޅުމާލޭ ބީޗުގައި ދިވެހި ދިދައެއް ނަގަން އުޅެނިކޮށެވެ. އޭނާ ބުނިގޮތުގައި ޖޯން އެ ދުވަހު އުޅުނު ގޮތް ފެނުނު ކޮންމެ މީހަކު ވެސް އޭނާއާ މެދު ޝައުގުވެރިވާނެ އެވެ.\n"އޭނާ ދިވެހި ދިދަ ދެކެ ވާ ލޯބިން ކުރި ކަމެއް ކަމަށް ބުނީ. ބީޗުގައި ހުރި މުރަކަ ގާތަކެއް ދައްކާފައި ވެސް ބުނަނީ ނާޒުކް ތިމާވެށި ހަލާކެއް ނޫންހޭ ވާނީ، މިގޮތަށް ގާތައް ނެގީމަ. އެހެން ކިޔާފައި، އެ ގާތައް އަދި ހެދޭނެއޭ ކިޔަމުން ގޮސް މޫދަށް އަލުން ލީ،" ހުޝާމް ބުންޏެވެ.\nވިއްސާރަ ދުވަހެއްގައި ހުޅުމާލޭ ބީޗުގައި ޖޯން ދިވެހި ދިދައެއް ނަގަނީ --ފޮޓޯ: ކިޔުންތެރިއެއް\nދިވެހިންނާއި ދިވެހި ދިދަ ދެކެ ޖޯން ލޯބިވާ ކަމަށް ދެއްކި ވާހަކަތައް ހުޝާމަށް ގަބޫލުކުރެވުނީ، އޭނާ ނެގި ދިވެހި ދިދައިގެ ފޮޓޯއެއް ޖޯން އިންސްޓަގްރާމް ކުރުމުންނެވެ.\n"އަހަރެން ނެގި ފޮޓޯއެއް ކްރެޑިޓް ނުދީ އިންސްޓަގްރާމް ކުރީމަ ބުނިން ކީއްވެހޭ އެހެން ހެދީ. ދެން ބުނީ ދިވެހި ދިދަ ރީތި ކަމުން އިންސްޓަގްރާމްކުރީއޭ. މައްސަލައަކަށް ވަންޏާ މި ރިމޫވްކުރަނީއޭ ފޮޓޯ،" ހުޝާމް ބުންޏެވެ.\nހުޅުމާލޭގައި ކުރިއަށް ގެންދިޔަ ދިވެހިންގެ ސަގާފީ އެކި ކަންކަމުގައި ވެސް ޖޯން ބައިވެރިވެފައިވެ އެވެ. އޭނާ ހައްޔަރުކުރުމާ އެކު އެ ފޮޓޯތައް ވެސް ވަނީ އާއްމުވެފަ އެވެ.\nހުޅުމާލޭގައި އުޅޭ ގިނަ ބަޔަކަށް އޭނާ ފާހަގަވާނީ، ހުޝާމް ބުނިގޮތުގައި، "ހެލޯ، ހައި" ބުނާ މީހާގެ ގޮތުގަ އެވެ\n"ވަރަށް ގިނަ މީހުންނަށް އެނގޭނެ ޖޯން، ކޮންމެ މީހަކު ފެނުނަސް ހައި ޖަހާލާނެ،" ހުޝާމް ބުންޏެވެ.\nގަވާއިދާ ހިލާފަށް އުޅޭ ބިދޭސީން އިމިގްރޭޝަންގެ ބަންދުގައި ބޭތިއްބުމަށް ފަހު އާއްމުކޮށް ޑީޕޯޓްކުރަނީ އެވެ؛ ޖޯންއާ މެދު ވެސް އަމަލުކުރާނީ އެ އުސޫލުން ކަމަަށް ބެލެވެ އެވެ.\nއެމެރިކާ ސަރުކާރުން މިހާރު ވަނީ މި މައްސަލައިގެ ތެރެއަށް ވަދެފަ އެވެ. ސްރީ ލަންކާގައި ހުންނަ އެމެރިކާގެ އެމްބަސީން ނެރުނު ބަޔާނެއްގައި ބުނީ ބޭރު ގައުމުތަކުގައި އުޅޭ އެމެރިކާ ރައްޔިތުން ހިމާޔަތްކުރުމަށް ވުރެ އިސް އެއްވެސް ކަމެއް އެމެރިކާގެ ސްޓޭޓް ޑިޕާޓްމަންޓަށް ނޯންނާނެ ކަމަށެވެ.\nއެކަމަކު ޒާތީ ބައެއް ކަންކަމަށް ބަލަން ޖެހޭތީ މި މައްސަލާގައި އިތުރު މައުލޫމާތެއް ހާމަކުރެވެން ނެތް ކަމަށް ވެސް ބުނެފައިވެ އެވެ.\nއިތުރު ލިޔުންތައް ޕޮލިސް ހުޅުމާލެ އިމިގްރޭޝަން ޓޫރިސްޓުން ފޮރިން މިނިސްޓްރީ އެމެރިކާ\nޖޯން ބޭނުން ވަނީ އެނބުރި ގައުމަށް ދާން: އިމިގްރޭޝަން\nބަސް ޑްރައިވަރުގެ ބަންދަށް ހަތް ދުވަސް އިތުރުކޮށްފި\nޖޯން އަށް އަދިވެސް ފުރޭ ގޮތެއް ނުވޭ!


SunOnline: China, Jahvee Station ninmai Fazaage enme baaru gadha qaumuge gothugai masrahah nukunnanee\nޗައިނާ، ޖައްވީ ސްޓޭޝަން ނިންމައި ފަޒާގެ އެންމެ ބަރުގަދަ ގައުމުގެ ގޮތުގައި މަސްރަހަށް ނުކުންނަނީ\nމުހައްމަދު ޖަވާދު ޔޫސުފު 15 Jun 2021, 13:10\nދުނިޔެ ވަށައިގެން ދަތުރުކުރާ ޗައިނާގެ ޖައްވީ ސްޓޭޝަން\nޗައިނާއިން ފަޒާގައި ބިނާކުރި ޖައްވީ ސްޓޭޝަން "ޓިއަންގޮންގް" މަސައްކަތް މުޅިން ފުރިހަމަ ކުރުމަށްޓަކައި އެސްޓޭޝަނަށް އެސްޓްރޮނޯޓުން ގޮވައިގެން ޖައްވީ މަސައްކަތުގެ ދަތުރެއް ކުރަން އެގައުމުން ނިންމައިފި އެވެ.\nޗައިނާގެ ފަޒާއާބެހޭ އިދާރާ "ޗައިނާ ނެޝަނަލް ސްޕޭސް އެޑްމިނިސްޓްރޭޝަން" އިންބުނީ މިއީ ތިން މަސްދުވަހުގެ ދަތުރެއްކަމަށާ މިދަތުރުގެ ބޭނުމަކީ ދުނިޔޭގެ ޖައްވުގައި މިހާރު ދަތުރުކުރަމުން ގެންދާ ޗައިނާގެ ޖައްވީ ސްޓޭޝަންގައި ތިބެގެން ފުރިހަމަ ކުރަންޖެހޭ އެކި ކަންކަން ފުރިހަމަ ކުރުމެވެ. މިއީ މިކަންކަން ކުރަން ރާވާފައިވާ ދަތުރުތަކުގެ ތެރެއިން ތިންވަނަ ދަތުރެވެ. މީގެކުރިން އެ ސްޓޭޝަނަށް ދަތުރުތައް ކޮށްފައިވަނީ އެސްޓްރޮނޯޓުން ނުހިމެނޭ ގޮތަށެވެ.\nއެސްޓްރޮނޯޓުން ނާއެކު ޗައިނާކުރާ މިދަތުރުގައި އެގައުމުގެ ޖައްވީ ސްޓޭޝަން "ޓިއަންގޮންގް" އަށް ތިން އެސްޓްރޮނޯޓުން ދާނެއެވެ. އެތިން އެސްޓްރޮނޯޓުންނަކީވެސް އެސްޓޭޝަންގައި ފަޒާއާބެހޭ ތަހްލީލްތަކާއި ދިރާސާތައް ފުރިހަމައަށް ފެށުމުގެ ކުރިން ފުރިހަމަކުރަންޖެހޭ އިންޖިނޭރިންގް މަސައްކަތްތަކާއި ލެބޯޓްރީ ފަދަ ތަންތަނުގެ މަސައްކަތާއި އިރުން ހަކަތަ ހޯދުމަށް ކުރަންޖެހޭ ފަންނީ މަސައްކަތްތައް ފުރިހަމަކުރުމަށް ބޭނުންވާ ޚާއްސަ ތަމްރީންތަކެއް ދީފައިވާ ފަޒާގެ އިންޖިރޭނުންނެވެ.\nޗައިނާގެ ޖައްވީ ސްޓޭޝަންގެ ހުރިހާ މަސައްކަތެއް އަންނައަހަރު ފުރިހަމަކުރާނެ\nޗައިނާގެ ފަޒާއާބެހޭ އިދާރާ އިން ރާވާފައިވާގޮތުން އެގައުމުގެ ޖައްވީ ސްޓޭޝަން "ޓިއަންގޮންގް" ގެ ހުރިހާ ބައިތަކެއް މުޅިން ފުރިހަމަކުރުމަށްފަހު ޖައްވީ ދިރާސާތަކުގެ މަސައްކަތް ފެށޭވަރުވަނީ އަންނަ އަހަރުގެ ކުރީކޮޅު ނުވަތަ ލަސްވެގެން އަންނަ ހަރުގެ މެދެއްހާ ހިސާބުގައެވެ.\nޗައިނާ ، ފަޒާގައި ބިނާކޮށްފައިވާ އެގައުމުގެ ޖައްވީ ސްޓޭޝަން\nޗައިނާއަކީ އެއްވެސް އެހެން ގައުމެއްގެ އެހީތެރިކަމާނުލައި އަމިއްލަ ޓެކްނޮލޮޖީގައި ފަޒާގައި ޖައްވީ ސްޓޭޝަނެއް ބިނާކުރި ދެވަނަ ގައުމެވެ. ޖައްވީ ސްޓޭޝަނެއް ފުރަތަމަ ބިނާކުރި ގައުމަކީ ކުރީގެ ސޮވިއެޓް ޔުނިޔަން (ރޫސީވިލާތް) އެވެ. އެއީ މީރު ގެ ނަމުގައި 1986 ވަނަ އަހަރު ސޮވިއެޓް ޔުނިޔަންއިން ބިނާކުރި ސްޓޭޝަނެކެވެ.\nބައިނަލްއަގްވާމީ ޖައްވީ ސްޓޭޝަން ހަލާކުވަނީ\n2001 ވަނައަހަރު އެ ސްޓޭޝަން ހަލާކުވުމުން މިހާރުގެ ރަޝިއާއިންވަނީ އެމެރިކާއާ އަދި ޔޫރަޕްގެ ބައެއް ގައުމުތަކާ ގުޅިގެން ބައިނަލްއަގްވާމީ ޖައްވީ ސްޓޭޝަން ގެ ނަމުގައި ޖައްވީ ސްޓޭޝަނެއް (އައިއެސްއެސް) ބިނާކޮށް 2001 ވަނައަހަރު އެސްޓޭޝަން ބޭނުންކުރަން ފަށާފައެވެ. ނަމަވެސް މިހާރު އެ ސްޓޭޝަން ބައުވެ 2027 ގައި އެސްޓޭޝަން ބޭނުން ނުކުރެވޭވަރުވާނެތީ ރަޝިއާ ވަނީ އަމިއްލަ ޖައްވީ ސްޓޭޝަނެއް ބިނާކުރުމުގެ މަސައްކަތް ފަށާފައެވެ. މިސްޓޭޝަންގެ މަސައްކަތް 2026 ގައި ނިންމުމަށް ރަޝިއާ ވަނީ ޕްލޭންކޮށް ފައެވެ.\nއެމެރިކާއަކީ ޖައްވީ ސްޓޭޝަނެއް ނެތް ގައުމެއް\nއެމެރިކާއަކީ އެއް ދުވަސްވަރެއްގައިވެސް ޖައްވީ ސްޓޭޝަނެއް ބިނާކޮށްފައިވާ ގައުމެއް ނޫނެވެ. ބައިނަލްއަގްވާމީ ޖައްވީ ސްޓޭޝަނަށް އެސްޓްރޮނޯޓުންނާއި ކާބޯތަކެއްޗާއި ދިރާސާކުރާ ސާމާނު ފޮނުވުމުގައި ކުރިން އެމެރިކާގެ ޖައްވީ އުޅަނދުތައްވެސް ބޭނުންކުރިއެވެ.\nބައުވެ ހަލާކުވާން ގާތްވެފައިވާ އިންޓަނޭޝަނަލް ސްޕޭސް ސްޓޭޝަން (އައިއެސްއެސް)\nނަމަވެސް އެތަކެތި ބައުވެ ހަލާކުވުމުން ފާއިތުވި ދިހަ އަހަރު ތެރޭގައި ބައިނަލްއަގްވާމީ ޖައްވީ ސްޓޭޝަނަށް ކުރާ ހުރިހާ ދަތުރުތަކެއް ކުރަނީ ރަޝިއާގެ ސޮޔޯޒް ރޮކެޓް ބޭނުންކޮށްގެންނެވެ.\nއެމެރިކާގައި އެސްޓްރޮނޯޓުން ގޮވައިގެން ޖައްވަށް ދަތުރުކުރާނެ އުޅަނދެއްނެތްތާ ދިހަ އަހަރު\nއެމެރިކާގައި އެސްޓްރޮނޯޓުން ގޮވައިގެން ޖައްވަށް ދަތުރުކުރާނެ އުޅަނދެއްނެތްތާ ދިހަ އަހަރުވަނީ ވެފައެވެ. އެންމެފަހުން އެމެރިކާގައި އޮތް ޖައްވީ އުޅަނދުކަމަށްވާ އެޓްލާންޓިސް ގެ އެންމެ ފަހުދަތުރު ކޮށްފައިވަނީ 2011 ވަނައަހަރުގެ ޖުލައިމަހުގައެވެ. އެއަށްފަހު އެއުޅަނދުގެ މުއްދަތު ހަމަވުމުން މިހާރު އަމިއްލަ އުޅަނދެއްގައި އެމެރިކާއަށް ޖައްވަށް އެސްޓްރޮނޯޓަކު ނުފޮނުވޭތާ ވަނީ ދިހައަހަރު ވެފައެވެ.\nމިއީ ޗެލެންޖިން ދަތުރެއް\nޗައިނާގެ ޖައްވީ ސްޓޭޝަން "ޓިއަންގޮންގް" އަށް ތިން އެސްޓްރޮނޯޓުން ގޮވައިގެން މިހަފްތާގައި ފަށާ މިދަތުރަކީ ފާއިތުވި ފަސް އަހަރުތެރޭގައި އެސްޓްރޮނޯޓުން ގޮވައިގެން ޗައިނާ ފަޒާއަށް ކުރާ ފުރަތަމަ ދަތުރުކަމުން މި ދަތުރަކީ ޗެލެންޖިން ދަތުރެއްކަމަށް ޗައިނާ ދެކެއެވެ. ތިން އެސްޓްރޮނޯޓުންނާއި ބައެއް ސާމާނު ހިފައިގެން ޗައިނާގެ ޖައްވީ ސްޓޭޝަން "ޓިއަންގޮންގް" އަށް ދަތުރުކުރަން ހަމަޖެހިފައިވަނީ ޗައިނާގެ ބިޔަ ޖައްވީ ރޮކެޓް ކަމަށްވާ ޝެންޒޫ-12 އެވެ.\nޗައިނާގެ ފަޒާގެ ކުރިއެރުމަށް އެމެރިކާއާއި ޔޫރަޕުން ބޮޑެތި ހުރަސްތަކެއް އަޅަމުން ގެންދޭ\nމިދަތުރުގައި އެ ތިން އެސްޓްރޮނޯޓުން، ޗައިނާގެ ޖައްވީ ސްޓޭޝަން ގައި ތިން މަސްދުވަސް ހޭދަކުރާގޮތަށްވަނީ ހަމަޖެހިފައެވެ. ޗައިނާގެ ކުރިއެރުމަށް ހުރަސްއެޅުމުގެ ގޮތުން އެމެރިކާއާއި ޔޫރަޕްގެ ގައުމުތައްވަނީ ފަޒާގެ ރޮނގުގައި ޗައިނާއަށް އެއްވެސް އެހީތެރިކަމެއް ނުދިނުމަށް އެންމެ ކުރީއްސުރެވެސް ނިންމާފައެވެ.\nޗައިނާ އެސްޓްރޮނޯޓުންނާއި ސާމާނު ހިފައިގެން ޗައިނާގެ ޖައްވީ ސްޓޭޝަނަށް ދަތުރު ފަށަން ތައްޔާރުކޮށްފައިވާ ބިޔަ ރޮކެޓް ޝެންޒޫ -12\nމިގޮތުން އެމެރިކާއި ޔޫރަޕްގެ ބޮޑު ތިންބާރާއި ރަޝިއާ ބައިވެރިވެގެން ބިނާކޮށްފައިވާ ބައިނަލްއަގްވާމީ ޖައްވީ ސްޓޭޝަން (އައިއެސްއެސް) އަށް މިހާތަނަށް ދުނިޔޭގެ އެކި ގައުމުތަކުން ދުއިސައްތަ ސާޅީހަށްވުރެ ގިނަ އެސްޓްރޮނޯޓުންނަށް ދަތުރު ކުރުމުގެ ފުރުސަތު ދީފައިވާއިރު ޗައިނާވަނީ މިފުރުސަތުން މަހްރޫމްކޮށްފައެވެ.\nޗައިނާގެ އެސްޓްރޮނޯޓަކަށް ބައިނަލްއަގްވާމީ ޖައްވީ ސްޓޭޝަނުންވެސް ޖާގަ ދީފައެއް ނުވޭ.\nޗައިނާގެ އެންމެ އެސްޓްރޮނޯޓަކަށްވެސް ބައިނަލްއަގްވާމީ ޖައްވީ ސްޓޭޝަނަށް ދަތުރު ކުރުމުގެ ފުރުސަތެއް އަދި އޭގައި އިލްމީ ދިރާސާއެއް ކުރުމުގެ ފުރުސަތުވެސް ދީފައެއް ނުވެއެވެ. އެމެރިކާއަކީ ޗައިނާފަދަ އެމެރިކާ އަށް ކުޑަކަކޫ ނުޖަހާ ގައުމުތައް އިލްމާއި ހުނަރާ އަދި ޓެކްނޮލޮޖީން މަހްރޫމްކޮށް ނިއުކްލޮޔާ ޓެކްނޮލޮޖީ މޮނޮޕޮލީ ކުރިގޮތަށް ފަޒާގެ ޓެކްނޮލޮޖީވެސް މޮނޮޕޮލިކޮށް ބައްކުރުމުގެ ބޯދާ ވިސްނުން ގެންގުޅޭ ގައުމެކެވެ. އެމެރިކާގެ ގާނޫނުތައް ބުނާގޮތުން އެމެރިކާގެ ޖައްވީ ދިރާސާތަކާބެހޭ އިދާރާކަމަށްވާ ނާސާ ގުޅޭ އެއްވެސް ކަމެއްގައި އަދި ނާސާ ބައިވެރިވެސްވަ އެއްވެސް އިލްމި ކަމެއްގައި ޗައިނާގެ ރައްޔިތަކު ބައިވެރިކުރުމަކީ މަނާކަމެކެވެ.\nއެމެރިކާއަކީ ވާދަވެރިން ހޯދާ ސައެންސްގެ ކާމިޔާބުތަކަށް ޖޯކުޖަހައި މަލާމަތްކުރުމުގެ ބޯދާ ވިސްނުން ގެންގުޅޭ ގައުމެއް\nއެމެރިކާއަކީ އެގައުމު ފިޔަވައި އެހެން ގައުމަކުން ހޯދާ ސައެންސާއި ޓެކްނޮލޮޖީ އާއި އިލްމީ ކާމިޔާބުތަކާއި ކުރިއެރުންތަކަށް ޖޯކުޖަހައި މަލާމަތް ކުރުމުގެ ބޯދާ ވިސްނުން މިހާރުވެސް އިންތިހާއަށް ގެންގުޅޭ އިސްތިއުމާރީ އަދި ނަސްލީ އިމްތިޔާޒުގެ ވިސްނުމުގެ ގައުމެކެވެ. އެމެރިކާ ކުޑަކަމަކުން ކާމިޔާބު ހޯދިއަސް އެއީ މާބޮޑުކަމެއް ކަމަށް ހަދައިގެން ޕްރޮޕަގެންޑާ ކުރުމުގެ ސިޔާސަތެއް ވެސް އެމެރިކާ ގެންގުޅެއެވެ. ބަލިކަށިވެފައިވާ ކުރީގެ އިސްތިއުމާރީ ބާރުތަކުގެ ގޮތުގައި ހިމެނޭ ޔޫރަޕްގެ ބޮޑެތި ބާރުތަކުގެ ވިސްނުންވެސް މިއާ ދާދި އެއްގޮތެވެ.\nއެމެރިކާއާއި ޔޫރަޕްގެ މި ފިއްތުންތަކާ ގުޅިގެން ޗައިނާ އެގައުމުގެ ފަޒާއާބެހޭ ޕްރޮގްރާމް ތަރައްގީ ކުރަމުން ގެންދަނީ އެމެރިކާ އާއި ޔޫރަޕްގެ އެއްވެސް ބައިވެރިވުމަކާނުލައި އަމިއްލަ ޓެކްނޮލޮޖީގައި ޗައިނާގެ ރައްޔިތުން ބޭނުންކޮށްގެންނެވެ.\nޗައިނާ މާސް އަށް ފޮނުވި އުޅަނދު މާސްގެ ބިމަށް ތިރިކޮށްފައި\nނަމަވެސް ޗައިނާއިންވަނީ އެގައުމުގެ ޖައްވީ ސްޓޭޝަން ގެ މަސައްކަތް ފުރިހަމަވުމުން އެހެން ގައުމުތަކުގެ އެސްޓްރޮނޯޓުންނަށް އެ ސްޓޭޝަނަށް ދިޔުމުގެ ފުރުސަތު ދޭނެކަމަށް ބުނެފައެވެ. އަދި ތިންވަނަ ދުނިޔޭގެ ގައުމުތަކަށް ޚާއްސަ ގޮތެއްގައި ފަޒާގެ ސައެންސާއި ރީސާޗް ގެ ދާއިރާގައި އެހީތެރިވާނެކަމަށް ބުނެއެވެ.\nފަޒާގެ ރޮނގުގައިވެސް ކުރު މުއްދަތެއްގެ ތެރޭގައި ޗައިނާ، އެމެރިކާގެ މައްޗަށްކުރި ހޯދަނީ\nއެމެރިކާއަކީ 1958 ވަނައަހަރު ފަޒާއާ ބެހޭ އިދާރާއެއް އުފައްދައިގެން ފަޒާގެ ދިރާސާތައް ފެށި ގައުމެކެވެ. ޗައިނާއިން ފަޒާއާ ބެހޭ އިދާރާއެއް އުފައްދައިގެން ޖައްވާބެހޭ ދިރާސާތައް ކުރަންފެށީގެ 1993 ވަނަ އަހަރު ގެ އެޕްރީލް މަހުގައެވެ. ނަމަވެސް ޗައިނާގެ ފަޒާގެ ޓެކްނޮލޮޖީ މިހާރުވަނީ ގާތްގަނޑަކަށް އެމެރިކާއާ އަރައި އެމެރިކާއާ ފައި ހަމަކޮށްފައެވެ. އެމެރިކާއަށް އަމިއްލައަށް ޖައްވީ ސްޓޭޝަނެއް ބިނާކުރެވިފައިނުވާއިރު ޗައިނާ މިވަނީ ޖައްވީ ސްޓޭޝަނެއްވެސް ބިނާކޮށްފައެވެ.\nޗައިނާގެ ފަޒާއާ ބެހޭ އުޅަނދެއް ދާދިފަހުންވަނީ މާސްއަށްވެސް ތިރިކޮށްފައި\nޗައިނާގެ ފަޒާއާ ބެހޭ އުޅަނދެއް މިދިޔަ މޭ މަހުގެ ތެރޭގައި ވަނީ މާސްއަށްވެސް ކާމިޔާބު ކަމާއެކު ގޮސް މާސްގެ ބިމަށް ތިރިކޮށްފައެވެ. މިއާއެކު ޗައިނާއަށްވަނީ މާސް ގެ ބިމަށް ޖައްވީ އުޅަނދެއް ކާމިޔާބު ކަމާއެކު ތިރިކުރުވި ދެވަނަ ގައުމުގެ މަގާމު ލިބިފައެވެ. މާސް އަށް އެންމެ ފުރަތަމަ އުޅަނދެއް ފޮނުވީ އެމެރިކާއިންނެވެ.


SunOnline: Olympics ah medhu gotheh nimmanee4hafthaa fahun\nއޮލިމްޕްކްސް ބޭއްވުމާ މެދު ގޮތެއް ނިންމާނީ ހަތަރު ހަފްތާ ފަހުން\nއަހުމަދު ޖައިޝަން 23 Mar 2020, 11:11\nޓޯކިޔޯގައި ބޭއްވުމަށް ހަމަޖެހިފައިވާ މިއަހަރުގެ އޮލިމްޕިކް ގޭމްސްގެ ޕޯސްޓަރެއް ---\nމިހާރު ފެތުރެމުންދާ ކޮވިޑް-19 ވައިރަސް އާ ގުޅިގެން ދުނިޔޭޭގެ ބޮޑެތި ކުޅިވަރު އިވެންޓުތައް ކެންސަލުކޮށްލި ނަމަވެސް މިއަހަރުގެ އޮލިމްޕިކްސް ކެންސަލު ނުކުރާ ކަމަށާއި އެކަމާ މެދު ގޮތެއް ނިންމަން ހަތަރު ހަފްތާ މަޑު ކުރާނެ ކަމަށް އިންޓަނޭޝަނަލް އޮލިމްޕިކްސް ކޮމިޓީ (އައިއޯސީ) އިން ބުނެފިއެވެ.\nމިއަހަރުގެ އޮލިމްޕިކްސް ނުވަތަ ޓޯކިޔޯ 2020 ގޭމްސް ބޭއްވުމަށް ހަމަޖެހިފައިވަނީ ޖުލައި މަހުގެ 24 އިން ފެށިގެން އޯގަސްޓު9ގެ ނިޔަލަށެވެ.\nއޮލިމްޕިކްސް މުބާރާތް ރާވާފައި އޮތް ގޮތަށް ކުރިއަށް ގެންދާނެކަމަށް މުބާރާތުގެ ހޯސްޓް ގައުމު ޖަޕާނުން ވަނީ މީގެކުރީންވެސް ބުނެފަ އެވެ.\nޖަޕާނުގެ ބޮޑުވަޒީރު ޝިންޒޯ އަބޭ ވިދާޅުވީ ކުރީންވެސް ނިންމާފައިވާ ތާރީހާ އެއްގޮތަށް އޮލިމްޕިކްސް ހަރަކާތް ކުރިއަށް ގެންދާނެ ކަމަށެވެ.\nމީގެކުރީން އޮލިމްޕިކް ކޮމިޓީއިންވެސް ބުނަމުން ދިޔައީ ޓޯކިޔޯ 2020 ގޭމްސް ކުރިއަށްދާނެ ކަމަށެވެ. ނަމަވެސް އާންމުންނާއި އެތުލީޓުންގެ އިތުރުން އެކި ޖަމިއްޔާތަކުގެ ފަރާތުން މުބާރާތް ލަސްކުރުމަށް ގޮވަމުންދާތީ ކޮމިޓީއިންވެސް ވަނީ ފިޔަވަޅު އެޅުމާ މެދު ވިސްނުންތަކެއް ގެންގުޅެން ފަށާފައެވެ.\nމުބާރާތް ފަސް ކުރުމުގެ އިތުރުން ކުރެވިދާނެ ކަންތައްތަކާ މެދު ވިސްނުމުގެ މަސައްކަތް މިހާރުވެސް ރާވަމުންދާ ކަމަށް އެ ކޮމިޓީއިން ބުންޏެވެ. އެގޮތުން އެއް ގޮތަކީ ބަންދު ސްޓޭޑިއަމްގައި އޮލިމްޕިކްސް ކުރިއަށް ގެންދިޔުމެވެ. އަދި އެންމެ ގޯސް ހާލަތެއްގައި މިއަހަރުގެ އޮލިމްޕިކްސް އެއްކޮށް ކެންސަލުކޮށްލުންވެސް ސްޓްރެޓެޖީތެރޭގައި ހިމެނޭ ކަމަށް އައިއޯސީއިން ބުނެއެވެ.\nއޮލިމްޕިކްސް 2020 ނުވަތަ ޓޯކިއޯ ގޭމްސްއަށް ހޭދަވާނެ ކަމަށް ލަފާކޮށްފައިވާ އަގަކީ 1.35 ޓްރިލިއަން ޑޮލަރެވެ. އެއީ ގާތްގަނޑަކަށް 12.3 ބިލިއަން ޑޮލަރެވެ.


Fuluhunge aharee dhuvahaa gulhuvaigen Nolhivaranfaru gai harakaaithakeh kuriah gengosfi\nފުލުހުންގެ އަހަރީ ދުވަހާ ގުޅުވައިގެން ނޮޅިވަރަންފަރު ފޮލިސް ސްޓޭޝަނުން ހަރަކާތްތަކެއް ކުރިއަށްގެންގޮސްފި\nފުލުހުންގެ 86 ވަނަ އަހަރީ ދުވަހާއި ގުޅުވައިގެން ހދ. ނޮޅިވަރަންފަރު ޕޮލިސް ސްޓޭޝަނުން ހާއްސަ ހަރަކާތްތަކެއް އެރަށުގައި ކުރިއަށް ގެންގޮސްފިއެވެ.\nމިމަހުގެ 13 ވަނަ ދުވަހު ކުރިއަށްގެންދިޔަ މިހަރަކާތްތަކުގައި ނޮޅިވަރަމްފަރު ސްކޫލާއި ކުޅުދުއްފުށި އަފީފުއްދީން ސްކޫލްގެ 12 އަހަރުން ދަށުގެ ދަރިވަރުންގެ މެދުގައި ހޭންޑް ބޯލް މެޗަކާއި ފުޓްބޯޅަ މެޗެއް ކުރިއަށް ގެންގޮސްފައިވެއެވެ.\nއަދި އެ ދެ ސްކޫލްގެ ބެލެނިވެރިންނަށް ހާއްސަކޮށްގެން މައުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފައިވެއެވެ. ދަރިން ތަރުބިއްޔަތު ކުރުމުގައި ބެލެނިވެރިން ސަމާލުކަންދޭންޖެހޭ ކަންކަމާއި އަދި ކުށުގެ މާހައުލުން ދަރިވަރުން ދުރުހެލި ކުރުވުމަށް ބެލެނިވެރިން މަސައްކަތްކުރަންވީ ގޮތްތަކާއި ގުޅޭގޮތުން މައުލޫމާތު ދީފައިވެއެވެ.\nމީގެއިތުރުން ކިޔަވައިދިނުމުގެ ހުނަރުތަކާއި ގުޅޭގޮތުން އަފީފުއްދީން ސްކޫލާއި ނޮޅިވަރަންފަރު ސްކޫލްގެ މުދައްރިސުންގެ މެދުގައި ހިޔާލު ބަދަލުކޮށް މަޝްވަރާކޮށްފައިވެއެވެ.\nކުޅުދުއްފުށި އަފީފުއްދީން ސްކޫލާއި ނޮޅިވަރަމްފަރު ސްކޫލާއި އެ ދެ ސްކޫލްގެ ބެލެނިވެރިންނާއި އަދި ދަރިވަރުންގެ މެދުގައި އޮންނަ ގުޅުން ބަދަހިކުރުމުގެ ފުރުސަތު ހޯދައިދިނުމަށް ނޮޅިވަރަމްފަރު ޕޮލިސް ސްޓޭޝަނުން ކުރިއަަށް ގެންދިޔަ މި ހަރަކާތްތަކުގައި އެ ދެ ސްކޫލްގެ އިސް ވެރިންނާއި މުދައްރިސުންގެ އިތުރުން ގިނައަދަދެއްގެ ބެލެނިވެރިންނާއި ދަރިވަރުންބައިވެރިވެފައިވެއެވެ.


PPM varugadhakuran Naibu Raees akah Ghassan | Mihaaru\nޣައްސާން: ޕީޕީއެމްގެ ނައިބު ރައީސަކަށް އޭނާ ވަނީ ހަމަޖައްސާފައި.\n20 އެޕްރީލް 2019 - 23:47\nކުރީގެ ރައީސް އަދި ޕީޕީއެމްގެ ރައީސް އަބްދުﷲ ޔާމީނަށް ބޮޑުބޭބެ ވިދާޅުވާ ޣައްސާންގެ އިތުރުން ވެސް ދެ ނައިބުން އައްޔަން ކުރި އެވެ. އެއީ، ކުރީގެ ހައުސިން މިނިސްޓަރު ޑރ. މުހައްމަދު މުއިއްޒާއި ޕީޕީއެމްގެ ޕާލަމެންޓްރީ ގުރޫޕުގެ އާ ލީޑަރު ނައިފަރު ދާއިރާގެ މެމްބަރު އަހްމަދު ޝިޔާމެވެ.\nމިދިޔަ އަހަރުގެ ސެޕްޓެމްބަރު މަހު ބޭއްވި ރިޔާސީ އިންތިޚާބާއި އޭގެ ހަ މަސް ފަހުން ބޭއްވި ރައްޔިތުންގެ މަޖިލީހުގެ އިންތިޚާބުގައި ބޮޑު ނާކާމިޔާބީއަކާ ކުރިމަތިވި ޕީޕީއެމްގެ ލީޑަޝިޕަށް ބަދަލުތަކެއް ގެނެސްފައިވާ ކަން ޓުވީޓަކުން އިއުލާން ކުރެއްވީ، އެ ޕާޓީގެ ކުރީގެ ނައިބު ރައީސް އަދި މިހާރު ޕީޕީއެމާ އެކު ކޯލިޝަން ހަދާފައިވާ ޕީޕަލްސް ނެޝެނަލް ކޮންގްރެސް (ޕީއެންސީ)ގެ ރައީސް އަބްދުއްރަހީމް އަބްދުﷲ އެވެ.\nޕީޕީއެމްގެ ލީޑަޝިޕުން ޣައްސާނަށް، ޔާމީން ޖާގަ ދެއްވާނެ ކަން އެ ޕާޓީގެ އިސް ބައެއް ބޭފުޅުން ކުރިން ވެސް ލަފާކުރެއްވި އެވެ. މި މަހުގެ ހަ ވަނަ ދުވަހު ބޭއްވި އާއްމު އިންތިޚާބުގައި ގުރައިދޫ ދާއިރާގެ ޖުމްހޫރީ ޕާޓީގެ މެމްބަރު ހުސެއިން މަނިކުދޮންމަނިކާ ވާދަކުރައްވައި ހޮވިވަޑައިގެންނެވި ޣައްސާން ވަނީ ޕީޕީއެމަށް މަޖިލީހުގައި އެ ގޮނޑި ވެސް ކަށަވަރުކޮށްދެއްވައިފަ އެވެ.\nޕީޕީއެމްގެ ނައިބު ރައީސުންނަށް މިރޭ އައްޔަން ކުރެއްވި ތިން ބޭފުޅުން (ކ-ވ) ޣައްސާން، ޑރ. މުއިއްޒު އަދި މެމްބަރު ޝިޔާމް.\nޔާމީނާއި ބައްޕާފުޅު މައުމޫނާ ދެމެދު އުފެދުނު ހިޔާލުތަފާތުވުންތަކުގައި ޕާޓީ ދެ ފަޅިވުމުން ވެސް ޣައްސާން އެރުއްވީ ޔާމީން ފަޅިއަށެވެ. ޔާމީންގެ ވެރިކަން ވައްޓާލަން އުޅުއްވި ކަމުގެ ތުހުމަތުގައި ބައްޕާފުޅު ޖަލަށްލުމުން އަމާޒުވި ފާޑުކިއުންތަކަށް ވެސް ބެއްލެވުމެއް ނެތި ރިޔާސީ އިންތިޚާބުގައި ޔާމީން ނާކާމިޔާބުވެވަޑައިގަތުމާ ހަމައަށް ޣައްސާން ހުންނެވީ ރައީސް އޮފީހުގެ ސްޓޭޓް މިނިސްޓަރަކަށެވެ.\nޣައްސާން، ނައިބަކަށް ހަމަޖެއްސި އިރު، ޕީޕީއެމް އަނބުރާ ލިބޭނެ ކަމުގެ އުއްމީދު މައުމޫން ދޫކޮށެއް ނުލައްވަ އެވެ. މީގެ ހަފުތާއެއްހާ ދުވަސް ކުރިން އެމަނިކުފާނު ވަނީ، ޕީޕީއެމް އަނބުރާ ހޯއްދަވައި ދެއްވާނެ ކަމަށް ރައީސް އިބްރާހިމް މުހައްމަދު ސޯލިހް ވެވަޑައިގެންނެވި ވައުދުފުޅުގެ މަތިން ހަނދުމަ ކޮށްދެއްވައިފަ އެވެ. ޝަރުއީ މަރުހަލާގައި ޕީޕީއެމްގެ މައްސަލަ އޮތް އިރު، ކޯޓުން އެމަނިކުފާނާ އެއްކޮޅަށް ނުނިމޭނެ ކަމަށް ދެކިވަޑައިގެން މައުމޫން ގެންދަވަނީ އެމްއާރުއެމްގެ ނަމުގައި ޕާޓީއެއް އުފެއްދެވުމުގެ މަސައްކަތްޕުޅު ވެސް ކުރައްވަމުންނެވެ.\nޕީޕީއެމްގެ ނައިބުންގެ ގޮތުގައި މީގެ ތިއްބެވީ ރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރާއި ކުރީގެ ޓޫރިޒަމް މިނިސްޓަރު މޫސާ ޒަމީރެވެ. އެނގިފައިވާ ގޮތުގައި، މަގާމުން އިސްތިއުފާ ދޭން ޕާޓީން ވަނީ ޒަމީރަށް އަންގައިފަ އެވެ.\nރިޔާސީ އިންތިޚާބަށް ފަހު ޒަމީރު، ޕާޓީގެ އެއްވެސް ހަރާކާތަކުން ނުފެނެ އެވެ. އާޒިމާގެ މައްޗަށް މަނީ ލޯންޑެރިންގެ ތުހުމަތުކޮށްފައި ވަނިކޮށް، އޭނާ ވަނީ ބޭސްފަރުވާ އަށް ރާއްޖެ އިން ބޭރަށް ފުރާވަޑައިގެންފަ އެވެ.\nޕީޕީއެމަށް ދެ ފަހަރު ކުރިމަތިވި ނާކާމިޔާބީއާ އެކު ޕާޓީގެ ލީޑަޝިޕް އިސްތިއުފާ އަށް ދެއްވަން ޕާޓީގެ އިސް ބައެއް ބޭފުޅުން ވަނީ ގޮވާލައްވައިފަ އެވެ. އެއީ، ޕާޓީގެ ކައުންސިލާއި އާއްމު މެމްބަރުން އެދޭ ގޮތް ނަމަ، ޕާޓީގެ ލީޑަޝިޕުން އެއްފަރާތްވެވަޑައިގަންނަވާނެ ކަމަށް ޔާމީން ވަނީ ޕާޓީގެ ކައުންސިލް ގްރޫޕަކަށް ފޮނުއްވި މެސެޖެއްގައި ވިދާޅުވެފަ އެވެ.\nއެމަނިކުފާނުގެ އާއިލާ އިން ވެސް އެދެނީ މި ވަގުތަށް، ސިޔާސީ ކަންކަމުން ދުރުވެވަޑައިގަތުމަށް ކަމަށް ޔާމީން ވިދާޅުވި އެވެ. އެކަމަކު، އެމަނިކުފާނުގެ ނިންމެވުން މިހާތަނަށް އިއުލާނެއް ނުކުރައްވަ އެވެ.\nޕާޓީ އަށް ނައިބުން މިރޭ އައްޔަން ކޮށްފައިވާ އިރު، އެ ނޫން ވެސް ޕާޓީ ހަރުދަނާކުރުމުގެ މަޝްވަރާތައް ކުރިއަށް އެބަދާ ކަަމަށް އަބްދުއްރަހީމް ވަނީ މިދިޔަ ހަފުތާގައި ވިދާޅުވެފަ އެވެ.\nއެއް ބަދަލަކަށް، ކުރީގެ ނައިބު ރައީސް ޑރ. މުހައްމަދު ޖަމީލާއި ކުރީގެ ހޯމް މިނިސްޓަރު އުމަރު ނަސީރު ވެސް ޕީޕީއެމްގެ ލީޑަޝިޕުން ފެނުން ގާތެވެ. ޕާޓީ ހަރުދަނާ ކުރަން އެ ދެ ބޭފުޅުން ހުށަހެޅުއްވި ހުށަހެޅުއްވުމާ ގުޅޭ ގޮތުން ޔާމީން ވަނީ ކައުންސިލް މެމްބަރުންނާ އެކު މަޝްވަރާ ކުރައްވައި ރުހުން ހޯއްދަވައިފަ އެވެ. އެކަމަކު އޭގެ ތަފްސީލުތަކެއް އެ ދެ ބޭފުޅުން އަދި ޕީޕީއެމުން ވެސް މިހާތަނަށް އާއްމެއް ނުކުރެ އެވެ.\nޕީޕީއެމް ސިޔާސީ ޕާޓީ މެމްބަރު ޣައްސާން މައުމޫން (ތ. ގުރައިދޫ) ކުރީގެ މިނިސްޓަރު ޑރ. މުހައްމަދު މުއިއްޒު ރައީސް އަބްދުﷲ ޔާމީން ރައީސް މައުމޫން އަބްދުލްގައްޔޫމް ޕީޕީއެމްގެ ކޯޅުން މެމްބަރު އަހުމަދު ޝިޔާމް (ނައިފަރު) އިދިކޮޅު ފަރާތްތައް\n54 ކޮމެންޓް, 118 ރިއެކްޝަންސް\nމީވާކަމެއް ކިތަންމެ ބޮޑުވަގެއްވެސް އެމްޑީޕީއާ ގުޅިއްޖިއްޔާ އެއީ ވަރައްސޯލިހު ބޭފުޅެއް އެހެންޕާޓީ އަކާގުޅިއްޖިއްޔާ ބާގީ އެއް މީގެކުރިން މިގައުމައް ގައްދާރުވެ އެތައްފަހަރަކު ބަގާވަތް ކޮއްފަތިބި ބައިގަޑެއް އެމީހުންގެގައިން ބާގީޓެގް ނައްޓަން ވެގެން އަމިއްލައައްހުރިހާކަމެއްކޮއްފަ ބަގާވަތޭ ބާގީ އޭ ގޮވާ ރައްޔިތުންނައް އޮޅުވާލަނީ ނިމިދިޔަވެރިކަމުގަ އަދީބު ލައްވަ ހުރިހާޖަރީމާއެއް ހިންގިމީހާވެސް މިހާރު ވަނީ ރައްޔިތުންނައް އެގިފަ ޕީޕީއެމް މަރުހަބާ..\nކަލޯމެނޭ ޖަމީލާއި އުމަރު ތިޔަތަނަށް ދެންވެސް ކައިރި ނުކުރޭ. ނޫންނަމަ މިހާރު ތިތިބަ ހިސާބުގަވެސް ނުތިބެވޭނެ.\nލޮލް.... އެކްސްޕަޔާޑް ޕްރޮޑަކްޓްސް.\nމައުމޫން ގެ ޢާއިލާ މީހުން ނަށް ދެން މިޤައުމުން ޖާގައެއް ނެތް....ރައްޔިތުން އެމީހުން ބަލައެއް ނުގަންނާނެ...އެއީ އަނިޔާވެރި ނުބައި ބައެއް ..\nކަތީބިޒަމަށް ތާއީދެއްނެތް ރާއްޖެއަކު، ހުދު ކުރީގެ ކަތީބުންވެސް އެކަމާ ދެކޮޅު.\nމިއީ ނަޒާހަތްތެރިންތޯ މުއީޒްއަކީ7އަހަރު ދުވަުގެ ތެރޭ ބިލިޔަނަރަކަށްވީ މީހެއް ދެންތިބި2މީހުންގެ ހާލަތު ނޭގެ\nޕޕއެމް ދެން އުވާލާފަ އާނަމެއްގަ ޕާޓީ އެއް ހަދައިފ ނަމަ ހީވޭ ރަނގަޅު ވެދާނެ ހެން.. މިހާރު ގިނަ ބަޔަކު ޕޕ އެމް ގެމެމްބަރުންވެސް ޕާޓީގެ ނަން ކިޔަން ލަދު ގަނޭ..\nޕީޕީއެމް ބަސްމަދީ އަދުރޭމެން ޔާމިން ލައިގެން މިހާރަކު ނުހިގާނެ މިޕާޓީއެއް.\nމިރާއްޖެ ތަރައްގީ ކޮއްދިނީ ޖަޕާނާ ޗައިނާ. އިންޑިޔާގެ ބޭނުމަކީ މިރާއްޖެ އެމީހުންގެ އަޅުވެތިކަމުގަ ބޭއްވުން. ދިވެހިންނަ ދެރަ\nދެން އިންޑިޔާ،ޓިޗަރުންނާ ނަރުހުންނާ ޑޮކްޓަރުން ކީއްބާ މިއޮތް ހުރިހާ،ދުވަހު އެކުރީ މިތާ؟ ތަރައްގަި އަކީ ހަމަ އެކަނި އިމާރާތް ތައް ދޯ ކަލޭމެނަށް.\nޜާއްޖެ ތަރައްގީ ކުރުމުގަ ދިވެހިންގެ އެއްވެސް ހިއްސާއެއްވެސް ނެއްތަ.. ހާދަ ދެރައޭ..\nފޮނަދޫ ގަސް ބުޑު\nއަދުރޭ ނިންމި ގޮތް އުތަ؟


Netflix Password Ehen Meehuna Dhey Faraaiy Thakuge Account Thah Bandhu Kurany - Vaguthu\nދުނިޔެ އަނެއްކާވެސް ކޮވިޑްގެ ބިޔަ ރާޅެއްގެ ތެރެއަށް! - 1 ދުވަސް ކުރިން\nނެޓްފްލިކްސް ޕާސްވޯޑް އެހެން މީހުންނަށް ދޭ ފަރާތްތަކުގެ އެކައުންޓުތައް ބަންދު ކުރަނީ\nދުނިޔޭގެ ގިނަ ބަޔަކު މުނިފޫހި ފިލުވުމަށްޓަކައި ބޭނުން ކުރަމުން އަންނަ "ނެޓްފްލިކްސް" އިން އެކައުންޓުގެ ޕާސްވޯޑު އެހެން ފަރާތްތަކާއި ހިއްސާ ކުރާ މީހުންގެ އެކައުންޓުތައް ބަންދު ކުރަން ނިންމައިފިއެވެ.\nމިހާރު ނެޓްފްލިކްސް ބޭނުން ކުރާއިރު އެއަށް ފައިސާ ދައްކަން ޖެހޭނީ އެންމެ މީހެކެވެ. ދެން ހިލޭ އެހެން ފަރާތްތަކާއި އެކައުންޓު ހިއްސާ ކުރެވޭނެއެވެ. ނަމަވެސް، މިހާރު އެ ކުންފުނިން މިވަނީ މިކަން ބަދަލު ކުރަން ނިންމާފައެވެ.\nމިކަމުގެ ފަހަތުގައިވާ އެންމެ ބޮޑު އެއް ސަބަބަކީ އެންމެ މީހަކު ފައިސާ ދެއްކުމަށް ފަހުގައި އެހެން ފަރާތްތަކަށް ހިލޭ ނެޓްފްލިކްސް ބޭނުން ކުރެވުމުން އެމީހުންގެ ވިޔަފާރީގެ ހަގީގީ މަގްސަދު ހާސިލް ނުވާތީ ކަމަށް އެ ކުންފުނިން ވަނީ ބުނެފައެވެ.\n137 މިލިއަން މީހުން ނެޓްފްލިކްސް ބޭނުން ކުރަމުން އަންނައިރު، އޭގެ ތެރެއިން 10% ނުވަތަ 13.7 މިލިއަން މީހުން ދައްކަން ޖެހޭ ވަރަށް ފައިސާ ނުދައްކައި ނެޓްފްލިކްސް ބޭނުން ކުރެއެވެ. އެއީ އެ ކުންފުންޏަށް މަހެއްގެ މައްޗައް ލިބެން ޖެހޭ، ނަމަވެސް އެކައުންޓު ހިއްސާ ކުރުމުގެ ސަބަބުން ގެއްލިގެން ދާ 135 މިލިއަން ޑޮލަރެވެ.\nމީގެ އިތުރުންވެސް ނެޓްފްލިކްސް އިން ވަނީ އެކައުންޓުގެ ޕާސްވޯޑް ހިއްސާ ކުރުމުގެ ސަބަބުން ސަލާމަތީ އެތައް މައްސަލަތަކެއްވެސް ކުރިމަތިވާ ކަމަށް ބުނެފައެވެ. އެއީ އެކައުންޓުގެ ޕާސްވޯޑް އެހެން ފަރާތްތަކަށް ދިނުމުން އެމީހުންނަށް ތިމާގެ ކްރެޑިޓް ކާޑު ފަދަ މުހިއްމު އެއްޗެހި ބޭނުން ކުރުމުގެ ފުރުސަތު އޮންނާނެތީއެވެ. އެހެންކަމުން މިކަމަށް ސަމާލުވުން މުހިއްމެވެ. އަދި މިހާރުން ފެށިގެން އަމިއްލަ ނެޓްފްލިކްސް އެކައުންޓެއް ގެންގުޅުމަށް ތައްޔާރުވާން ފަށާށެވެ. އެއީ ނެޓްފްލިކްސް އިން އެކައުންޓުތައް ބަންދު ކުރުމުގެ މަސައްކަތް ކުރަން ވަރަށް އަވަހަށް ފަށާނެތީއެވެ.\nކުރިޔަށް އޮތް ތަނުގައި ނެޓްފްލިކްސް އިން ގޭމް ކުޅެވޭނެ\nއަންނަ ހަފްތާގައި ނެޓްފްލިކްސް އަށް އަންނަ ބައެއް ފިލްމުތައް\nމިހަފްތާގައި ނެޓްފްލިކްސް އަށް އަންނަ ފިލްމުތައް


Volleyball Association Cup | Mihaaru\nވޮލީބޯލް އެސޯސިއޭޝަން ކަޕް\nFebruary 19, 2019 1\nއެސޯސިއޭޝަން ކަޕުގެ ގަދަ ފަހެއް ހޮވައިފި\n"މިހާރު އެވޯޑްސް" ގައި ހިމެނޭ މި އަހަރުގެ އެންމެ މޮޅު އަންހެން ވޮލީބޯޅަ ކުޅުންތެރިޔާ އާއި ޒުވާން ކުޅުންތެރިޔާ އަށް ވޮލީބޯލް އެސޯސިއޭޝަން ކަޕުން ވާދަކުރާ ކުޅުންތެރިން ހޮވައިފި އެވެ.\nFebruary 03, 2019 1\nޕޮލިސް ބަލިކޮށް ވެމްކޯ ތަށި އުފުލާލައިފި\nވީއޭއެމް އެސޯސިއޭޝަން ކަޕް ވޮލީބޯޅަ މުބާރާތުގެ އަންހެން ޑިވިޝަނުގެ ފައިނަލު މެޗުގައި މިރޭ އެންމެ ފަހުގެ ގައުމީ ޗެމްޕިއަން ޕޮލިސް ކްލަބް 3-1 ސެޓުން ބަލިކޮށް ކްލަބް ވެމްކޯ އިން ފުރަތަމަ ފަހަރަށް މުބާރާތުގެ ތަށި އުފުލާލައިފި އެވެ.\nFebruary 01, 2019 1\nފައިނަލުގައި ވެމްކޯ އާއި ޕޮލިހުގެ ކުރިމަތިލުމެއް\nވީއޭއެމް އެސޯސިއޭޝަން ކަޕް ވޮލީބޯޅަ މުބާރާތުގެ ފައިނަލުގައި އެންމެ ފަހުގެ ރަނަރަޕް ކްލަބް ވެމްކޯ އާއި ޕޮލިސް ކްލަބް ކުރިމަތިލާން ޖެހިއްޖެ އެވެ.\nވެމްކޯ ބަލިކޮށް ޕޮލިސް ފައިނަލަށް\nވީއޭއެމް އެސޯސިއޭޝަން ކަޕް ވޮލީބޯޅަ މުބާރާތުގެ ފުރަތަމަ ސެމީ ފައިނަލުގައި ރޭ ކްލަބް ވެމްކޯގެ މައްޗަށް 3-1 ސެޓުން ކުރިހޯދައި ފައިނަލުގެ ފުރަތަމަ ޖާގަ ޕޮލިސް ކްލަބުން ހޯދައިފި އެވެ.\nއެއް ވަނަ ޕޮލިހަށް، ލޮރެންޒޯ ސެމީ އަށް\nވޮލީބޯލް އެސޯސިއޭޝަން ކަޕްގައި ރޭ ކްލަބް ވެމްކޯ 3-1 ސެޓުން ބަލިކޮށް ދެ ވަަނަ ބުރުގެ އެއް ވަނަ ޕޮލިސް ކްލަބުން ހޯދިއިރު، އަލްމާ ސްޕޯޓްސް ކްލަބްގެ މައްޗަށް ސީދާ ތިން ސެޓުން ކުރިހޯދައި ސެމީ ފައިނަލުގެ ފަހު ޖާގަ ލޮރެންޒޯ ސްޕޯޓްސް ކްލަބުން ހޯދައިފި އެވެ.\nވެމްކޯ އާއި ޕޮލިސް ސެމީ އަށް\nމިހާރު ކުރިއަށްދާ ވޮލީބޯލް އެސޯސިއޭޝަން ކަޕްގެ ދެ ވަނަ ބުރުގައި އިއްޔެ ކުޅުނު މެޗުތަކުން މޮޅުވެ ކްލަބް ވެމްކޯ އާއި ޕޮލިސް ކްލަބް މުބާރާތުގެ ސެމީ ފައިނަލުން ފުރުސަތު ހޯދައިފި އެވެ.\nވެމްކޯ އާއި ޕޮލިސް މޮޅަކުން ފަށައިފި\nމިހާރު ކުރިއަށްދާ ވޮލީބޯލް އެސޯސިއޭޝަން ކަޕްގެ ދެ ވަނަ ބުރުގެ ފުރަތަމަ މެޗުތަކުން މިދިޔަ އަހަރުގެ ރަނަރަޕް ކްލަބް ވެމްކޯ އާއި އެންމެ ފަހުގެ ގައުމީ ޗެމްޕިއަން ޕޮލިސް ކްލަބް މޮޅުވެއްޖެ އެވެ.\nJanuary 25, 2019 1\nދެ ވަނަ ބުރުގެ ފަހު ޖާގަ އަލްމާ އަށް\nފޯރިގަދަ ކުޅުމަކަށް ފަހު 3-2 ސެޓުން ކްލަބް ވޮލީބޯލް ބަލިކޮށް މިހާރު ކުރިއަށްދާ ވޮލީބޯލް އެސޯސިއޭޝަން ކަޕްގެ އަންހެން ޑިވިޝަންގެ ދެ ވަނަ ބުރުގެ ފަހު ޖާގަ އަލްމާ ސްޕޯޓްސް ކްލަބުން ހޯދައިފި އެވެ.\nލޮރެންޒޯ ދެ ވަނަ ބުރުގެ ޖާގައެއް ކަށަވަރުކޮށްފި\nޕްރިލިމިނަރީ ބުރުގައި ބާކީ އެއް މެޗު ނުކުޅެ އޮއްވައި ލޮރެންޒޯ ސްޕޯޓްސް ކްލަބުން ވީއޭއެމް އެސޯސިއޭޝަން ކަޕްގެ އަންހެން ޑިވިޝަނުގެ ދެ ވަނަ ބުރުގެ ޖާގައެއް ކަށަވަރުކޮށްފި އެވެ.\nއަލްމާ އާއި ކްލަބް ވޮލީބޯލަށް މުހިއްމު މޮޅެއް\nވޮލީބޯލް އެސޯސިއޭޝަން ކަޕްގެ އަންހެން ޑިވިޝަނުގައި އިއްޔެ ކުޅުނު މެޗުތަކުން އަލްމާ ސްޕޯޓްސް ކްލަބާއި ކްލަބް ވޮލީބޯލް މުހިއްމު މޮޅެއް ހޯދައިފި އެވެ.\nދެ ވަނަ މެޗުން މޮޅުވެ ލޮރެންޒޯ ފުރުސަތު ބޮޑުކޮށްފި\nވޮލީބޯލް އެސޯސިއޭޝަން ކަޕްގެ އަންހެން ޑިވިޝަނުގައި ރޭ ކުޅުނު މެޗުން އަލްމާ ސްޕޯޓްސް ކްލަބް ބަލިކޮށް ލޮރެންޒޯ ސްޕޯޓްސް ކްލަބް މުބާރާތުގެ ދެ ވަނަ ބުރުގެ ފުރުސަތު ބޮޑުކޮށްފި އެވެ.\nފުރަތަމަ މެޗުތަކުން އަލްމާ އާއި ލޮރެންޒޯ މޮޅުވެއްޖެ\nއިއްޔެ ފެށި ވޮލީބޯލް އެސޯސިއޭޝަން ކަޕްގެ އަންހެން ޑިވިޝަނުގެ ފުރަތަމަ މެޗުތަކުން އަލްމާ ސްޕޯޓްސް ކްލަބާއި ލޮރެންޒޯ ސްޕޯޓްސް ކްލަބް މޮޅުވެއްޖެ އެވެ.\nOctober 24, 2018 2\nސިފައިން ހޯދި ކާމިޔާބީ: ލޯންގޭ އަށް ޝުކުރު ހައްގުވޭ!\nޕޮލިސް ކްލަބްގެ މައްޗަށް ފައިނަލުގައި 3-2 ސެޓުން ކުރި ހޯދައި ވޮލީބޯލް އެސޯސިއޭޝަން ކަޕްގެ ޗެމްޕިއަންކަން ދިވެހި ސިފައިންގެ ކްލަބުން ހޯދިއިރު، މި ފަހަރު ވެސް މި ކާމިޔާބީގެ އެންމެ ބޮޑު...\nސިފައިން، އެސޯސިއޭޝަން ކަޕް ކާމިޔާބުކޮށްފި\nފޯރިގަދަ ކުޅުމަކަށް ފަހު ޕޮލިސް ކްލަބް 3-2 ސެޓުން ބަލިކޮށް ދިވެހި ސިފައިންގެ ކްލަބުން ވޮލީބޯލް އެސޯސިއޭޝަން ކަޕްގެ ޗެމްޕިއަންކަން ރޭ ހޯދައިފި އެވެ.\nފައިނަލުގެ ފަހު ޖާގަ ސިފައިން ހޯދައިފި\nވީއޭއެމް އެސޯސިއޭޝަން ކަޕުގެ ފިރިހެން ޑިވިޝަނުގެ ތިން ވަނަ ސެމީ ފައިނަލުގައި ރޭ ހުޅުމާލެ ސްޕޯޓްސް ކްލަބްގެ މައްޗަށް 3-1 ސެޓުން ކުރި ހޯދައި ދިވެހި ސިފައިންގެ ކްލަބުން ފައިނަލުގެ ފަހު ޖާގަ ހޯދައިފި އެވެ.\nފައިނަލުގެ ފުރަތަމަ ޖާގަ ޕޮލިހަށް\nވީއޭއެމް އެސޯސިއޭޝަން ކަޕުގެ ފިރިހެން ޑިވިޝަނުގެ ފުރަތަމަ ސެމީ ފައިނަލުގައި އިއްޔެ ފޯރިގަދަ ކުޅުމަކަށް ފަހު ދިވެހި ސިފައިންގެ ކްލަބް 3-2 ސެޓުން ބަލިކޮށް ޕޮލިސް ކްލަބް މުބާރާތުގެ ފައިނަލުގެ ފުރަތަމަ ޖާގަ ހޯދައިފި އެވެ.\nސިފައިން، ގުޑީސް، ޕޮލިސް އަދި ހުޅުމާލެ ސެމީ އަށް\nވީއޭއެމް އެސޯސިއޭޝަން ކަޕުގެ ފިރިހެން ޑިވިޝަނުގެ ސެމީ ފައިނަލުން ދިވެހި ސިފައިންގެ ކްލަބާއި، ގުޑީސް ސްޕޯޓްސް ކްލަބް، ޕޮލިސް ކްލަބް އަދި ހުޅުމާލެ ސްޕޯޓްސް ކްލަބް ފުރުސަތު ހޯދައިފި އެވެ.\nފޯރިގަދަ މެޗުން މޮޅުވެ ޕޮލިހަށް ރަނގަޅު ފެށުމެއް\nވީއޭއެމް އެސޯސިއޭޝަން ކަޕުގެ ފިރިހެން ޑިވިޝަނުގެ ފުރަތަމަ މެޗުގައި ރޭ ފޯރިގަދަ ކުޅުމަކަށް ފަހު ޕޮލިސް ކްލަބުން ހުޅުމާލެ ސްޕޯޓްސް ކްލަބް 3-2 ސެޓުން ބަލިކޮށް ފެށުން ރަނގަޅުކޮށްފި އެވެ.\nގައުމީ ވޮލީބޯޅަ މުބާރާތުގެ ފުރަތަމަ މެޗު ފޮނަދޫ އަށް\nގައުމީ ވޮލީބޯޅަ މުބާރާތުގެ އަންހެން ޑިވިޝަންގެ ފުރަތަމަ މެޗުން ކްލަބް ވެމްކޯ އަތުން ފޮނަދޫ މެދުއަވަށު ސްޕޯޓްސް ކްލަބް މޮޅުވެއްޖެ އެވެ.\nMay 15, 2018 2\nއެސޯސިއޭޝަން ކަޕް ޗެމްޕިއަންކަން މާފަންނުން ހޯދައިފި\nފޯރިގަދަ ކުޅުމަކަށް ފަހު 3-2 ސެޓުން ކްލަބް ވެމްކޯ ބަލިކޮށް ވީއޭއެމް އެސޯސިއޭޝަން ކަޕްގެ އަންހެން ޑިވިޝަނުގެ ޗެމްޕިއަންކަން މާފަންނު ޔޫތު ޑިވެލޮޕްމަންޓް އެސޯސިއޭޝަން (މައިޑާ) އިން ރޭ ހޯދައިފި އެވެ.\nފައިނަލުގައި މާފަންނާއި ވެމްކޯގެ ކުރިމަތިލުމެއް\nވޮލީބޯޅަ އެސޯސިއޭޝަން ކަޕްގެ އަންހެން ޑިވިޝަންގެ ފައިނަލުގައި މާފަންނު ޔޫތު ޑިވެލޮޕްމަންޓް އެސޯސިއޭޝަން އާއި ކްލަބް ވެމްކޯ ކުރިމަތިލާން ޖެހިއްޖެ އެވެ.


PSM ge MD office bai hadhan4Million Rufiyaa! | Mihaaru\nޕީއެސްއެމްގެ ކުރީގެ އެމްޑީ ޚަލީލް އާއި ޑެޕިއުޓީ އެމްޑީ އިކްރާމް: ދެ ބޭފުޅުންނަށް އަގުބޮޑު ބިއުރޯއެއް ހެދިއިރު ހޭދަވި ޚަރަދުގެ ލިޔެކިޔުންތައް މިހާރު ފެންނަން ނެތް ކަމަށް ވޭ.\n24 ޑިސެމްބަރ 2018 - 11:36 67 comments\nދައުލަތުގެ މީޑިއާ، ޕީއެސްއެމްގެ ކުރީގެ މެނޭޖިން ޑިރެކްޓަރު (އެމްޑީ) އިބްރާހިމް ޚަލީލާއި ޑެޕިއުޓީ މެނޭޖިން ޑިރެކްޓަރު (ޑީއެމްޑީ) މުހައްމަދު އިކްރާމް ތިއްބަވަން، ޓީވީއެމް އިމާރާތުގައި ޚާއްސަ އޮފީސް ބައެއް ހަދަން ހަތަރު މިލިއަނަށް ވުރެ ގިނަ ރުފިޔާގެ ހޭދަކޮށްފައިވާ ކަމަށް އެތަނުގެ ބައެއް މުވައްޒަފުން ބުނެފި އެވެ.\nކުރީގެ ރައީސް އަބްދުﷲ ޔާމީނަށް ނާކާމިޔާބުވެވަޑައިގަތް ރިޔާސީ އިންތިޚާބާ ދިމާކޮށް އެމްޑީ ބިއުރޯ ހެދިިއިރު، ދިވެހިރާއްޖޭގެ އަޑު ހިންގާ އިމާރާތުގައި ޚަލީލާއި އިކްރާމް ވެސް ހިމެނިވަޑައިގަންނަވާ ގޮތަށް ޕީއެސްއެމްގެ ބޯޑުގެ މެމްބަރުން ތިއްބަވަން ވަކި ތަނެއް ހުރެ އެވެ.\nރިޔާސީ އިންތިޚާބުގެ ތެރޭގައި ޕީއެސްއެމަކީ ޔާމީންގެ ސަރުކާރާއި ޕީޕީއެމްގެ ޕްރޮޕެގަންޑާ ފެތުރުމާއި އެމަނިކުފާނަށް ދެވަނަ ދައުރެއް ހޯދައިދޭން ކެމްޕެއިންކުރި މީޑިއާއެކެވެ. އިދިކޮޅު ފަރާތްތަކުގެ އަޑު ރައްޔިތުންނަށް އިއްވަން ފުރުސަތު ނުދީ، ހުރިހާ ވަގުތެއް ޔާމީންގެ ކެމްޕޭނަށް ހުސްކުރިއިރު، ޕީއެސްއެމްގެ ބޯޑުގެ ބައެއް މެމްބަރުން ޔާމީންގެ ކެމްޕޭން ހަރަކާތްތަކުގައި އަމަލީ ގޮތުން ވެސް ބައިވެރިވެވަޑައިގަތެވެ.\nޕީއެސްއެމްގެ އެމްޑީ އާއި ޑީއެމްޑީގެ އޮފީސް ބަޔަށް ދައުލަތުގެ ބަޖެޓުން މިހާ ބޮޑު އަދި ބޭކާރު ހޭދައެއް ކުރި ސަބަބާ މެދު ސުވާލު އުފެދެނީ އެ ދެ ބޭފުޅުން މަސައްކަތް ކުރައްވަން ވަކި ތަނެއް ހުއްޓައި އާ ތަނެއް ހެދެމުންނެވެ. އެކަމަކު ބިއުރޯ އަށް ހޭދަވި ޚަރަދުގެ ލިޔެކިޔުންތައް މިހާރު ފެންނަން ނެތް ކަމަށް، ބައެއް މުވައްޒަފުން ބުނެ އެވެ.\nޕީއެސްއެމް އިން ވާހަކަ ދެއްކެވި ޑިރެކްޓަ އޮފް ކޮމިއުނިކޭޝަންސް އާމިނަތު ހުޝާމާ ވިދާޅުވީ އެމްޑީ އާއި ޑީއެމްޑީ އަށް ޚާއްސަ ބިއުރޯއެއް ހެދި ސީދާ ސަބަބު އެނގިވަޑައިގަންނަވާނީ އެ ދެ ބޭފުޅުންނަށް ކަމަށެވެ. އެކަމަކު ޓީވީއެމާއި އަޑު ހިންގަނީ ދެ އިމާރާތެއްގައި ކަން ފާހަގަކުރައްވައި، ވިދާޅުވީ ޓީވީއެމް އިމާރާތުގައި އާ ބިއުރޯއެއް ހެދީ ދުވަހުން ދުވަހަށް އެތަނުގެ މަސައްކަތް ދެ ބޭފުޅުން ކުރެއްވިއިރު، ފަސޭހައަކަށް ކަމަށް ވެދާނެ ކަމަށެވެ. އެތަން ހެދިއިރު، އަޑުގެ އިމާރާތުގެ ބައެއް ތަންތަން ހުސްކުރުމުގެ ވާހަކަ ވެސް ދެކެވުނު ކަމަށް އޭނާ ވިދާޅުވި އެވެ.\nޚަލީލް އާއި އިކްރާމް ފޯނު ނުނަންގަވާތީ ދެ ބޭފުޅުންގެ ބަހެއް ނުލިބުނެވެ.\nބައެއް މުވައްޒަފުން ލަފާކުރާ ގޮތުގައި، ޒަމާނީ ފެންވަރަށް އެތަން ހަދައި އަގުބޮޑު ސާމާނު ގަތުމަށް ހިނގި ހޭދަ ގާތްގަނޑަކަށް ފަސް މިލިއަނަށް އަރާނެ އެވެ.\nމިއީ ޕީއެސްއެމްގެ މުވައްޒަފުންގެ ވެސް ކަންބޮޑުވުން އޮތް ކަމެކެވެ.\n"މުވައްޒަފުން ތިބި ތަނެއް ހުސްކުރުމަށް ފަހު، ވަކި ބަަޔަކަށް ޚާއްސަކޮށްގެން އެހާ އަގުބޮޑު، ފެންވަރުގެ ބިއުރޯއެއް ހެދިއިރު، އެއީ އެއްވެސް ބޭނުންމެއް އޮތް ކަމެއް ނޫން،" ޓީވީއެމްގެ މުވައްޒަފަކު، ނަން ނުޖަހާ ގޮތަށް، ބުންޏެވެ.\nއިންތިޚާބަށް ފަހު އެ ބިއުރޯ އަށް ބަދަލުވެވަޑައިގެން، މިދިޔަ މަހުގެ 22 ގައި، މަގާމުން ވަކިކުރުމާ ހަމައަށް ދެ ބޭފުޅުން މަސައްކަތް ކުރެއްވީ އާ އޮފީހުގަ އެވެ. އޭގެ ކުރިން އެތަން ބޭނުން ކުރެއްވީ ޚާއްސަ ބައްދަލުވުންތަކަށް އެކަނި ކަމަށްވެ އެވެ.\nޓީވީއެމް ހިންގާ އިމާރާތުގެ ތިން ވަނަ ފްލޯގައި ޚަލީލާއި އިކްރާމަށް ޚާއްސަ ބިއުރޯއެއް ހެދީ، ޕީއެސްއެމްގެ ޓެކްނިކަލް މުވައްޒަފުން ތިބި ތަނުގަ އެވެ. ބޮޑު ޖާގައެއް ބިއުރޯ އަށް ހުސްކުރުމުން، ޖާގައިގެ ދަތިކަން ކުރިމަތިވެ ޓެކްނިކަލް މުވައްޒަފުންނަށް ދަތިތަކާ ކުރިމަތިލާން ޖެހުނު ކަމަށް ވެސް ވެ އެވެ.\n"މިހާރު"އާ ވާހަކަ ދެއްކި ބައެއް މުވައްޒަފުން ކިޔައިދިން ގޮތުގައި، އެމްޑީ އާއި ޑީއެމްޑީ އަށް ޚާއްސަ ބިއުރޯ އަށް ރިޔާސީ އިންތިޚާބާ ދިމާކޮށް، ގިނަ އަދަދެއްގެ މުވައްޒަފުން ވެސް ވެއްދި އެވެ.\n"ރައީސް ޔާމީނަށް [ރިޔާސީ] އިންތިޚާބު ނާކާމިޔާބު ވެފައި ވަނިކޮށް، އޭގެ ތެރެއިން ބައެއް މުވައްޒަފުން ވަނީ އެހެން ސެކްޝަންތަކަށް ބަދަލުކޮށްފައި،" މުވައްޒަފަކު ބުންޏެވެ.\nކުރީގެ ރައީސް ޔާމީންގެ ކެމްޕޭން ޖަލްސާއެއްގައި އިކްރާމް ވާހަކަ ދައްކަވަނީ.\nރައީސް ޔާމީން ދެ ވަނަ ދައުރެއް ކާމިޔާބު ކުރައްވާނެ ކަމަށް ޔަގީންކަމާ އެކު އިކްރާމް ޖަލްސާތަކުގައި ވާހަކަ ދެއްކެވިއިރު، މުވައްޒަފުން ތުހުމަތުކުރާ ގޮތުގައި، އެ ބިއުރޯގެ ބޭނުމަކީ ޔާމީން ސަރުކާރުގެ އިސް ބޭފުޅުންނާ އެކު ޚާއްސަ ބައްދަލުވުންތައް ބޭއްވެވުމެވެ. އިންތިޚާބުގެ ތެރޭގައި ވެސް ޕީއެސްއެމް އިން ކުޅުނީ ޔާމީނަށް ދެ ވަނަ ދައުރެއް ދޭން ޖެހޭ ކަމަށް ރައްޔިތުންނަށް ގަބޫލުކޮށްދިނުމުގެ ރޯލެކެވެ.\nއަގުބޮޑު ބިއުރޯއެއް ހެދި ލިޔެކިޔުންތައް ފެންނަން ނެތްއިރު، ވެރިކަން ބަދަލުވުމުގެ އިންތިގާލީ މަރުހަލާގައި ރައީސް އިބްރާހިމް މުހައްމަދު ސޯލިހްގެ އޮފީހުން އެކުލަވާލި އިންތިގާލީ ކޮމެޓީތަކުގެ މެމްބަރުން ވެސް ވަނީ ޕީއެސްއެމްގެ ޚަރަދުތަކާ ގުޅޭ ގޮތުން ކަންބޮޑުވުން ފާޅުކުރައްވައިފަ އެވެ.\nކޮމެޓީގެ މެމްބަރުން ވިދާޅުވެފައިވާ ގޮތުގައި އެ ކުންފުންޏަށް ދައުލަތުގެ ބަޖެޓުން އަހަރަކު ދޭ 140 މިލިއަން ހޭދަކޮށްފައި ވަނީ މެނޭޖްކުރުމެއް ނެތި އެވެ. ޕަބްލިކް ސާވިސް މީޑިއާ އަށް ގާނޫނުގައި ކަނޑައަޅާފައި އޮންނަ މެންޑޭޓުގެ އިތުރުން، ބައެއް ކަންކަން ކުރަން އުޅުމުގެ ނަތީޖާ އަކީ ބޭކާރު ޚަރަދުތައް ގިނަވުން ކަމަށާއި ފަހުން ފައިސާ ލިބޭނެ ކަމަށް ބަލައިގެން ވެސް ބައެއް ޚަރަދުތައް ކޮށްފައިވާ ކަމަށް ކޮމެޓީން ބުނެފައިވެ އެވެ.\n"މެންޑޭޓާ އެއްގޮތަށް ނުގެންދެވުމުގެ އިތުރުން، ތަނުގެ އެޑިޓޯރިއަލް އިންޑިޕެންޑެންސަށް ވަރަށް ބޮޑަށް ބޯޑުގެ ނުފޫޒު ފޯރުވައިގެން ކަންކަން ކުރިއަށް ގެންދެވިފައި ވަނީ. އޭގެ އިތުރަށް ޕްރޮކިއުމެންޓް ޕޮލިސީސްތަކެއް ނެތް ކަން. އަދި ބޮޑެތި ޕްރޮޖެކްޓްތަކަށް ގިނަ އަދަދެއްގެ ފައިސާ ހަވާލުކޮށްފައިވާއިރު، އެއީ އެކަށޭނެ އަދި ދައުލަތުގެ ނިޒާމްގެ ތެރެއިން ނޫން ގެންގޮސްފައި ހުރި،" އެ ކޮމެޓީގެ މުގައްރިރު، މިހާރު އެމްއެމްޕީއާރުސީގެ މެނޭޖިން ޑިރެކްޓަރު ތޮއްޔިބު މުހައްމަދު ވިދާޅުވި އެވެ.\nޕީއެސްއެމްގައި 522 މުވައްޒަފުން ތިބިއިރު އޭގެ ތެރޭގައި ވަގުތީ މުވައްޒަފުންނާއި އެކަށީގެންވާ މަސްއޫލިއްޔަތެއް ނެތް މުވައްޒަފުން ވެސް ހިމެނޭ ކަމުގެ ކަންބޮޑުވުން ވެސް އެ ކޮމެޓީން ވަނީ ފާޅުކޮށްފަ އެވެ.\nއިތުރު ލިޔުންތައް ސިޔާސީ ޕާޓީ ސަރުކާރު ޕީއެސްއެމް


Dhuniyeyge Emme Bodu Floating Solar PV System Addugai bahahtanee - Vaguthu\nދުނިޔޭގެ އެންމެ ބޮޑު ފްލޯޓިން ސޯލާ ޕީވީ ސިސްޓަމް އައްޑޫގައި ބަހައްޓަނީ\nއައްޑޫގައި ބެހެއްޓުމަށް ހަމަޖެހިފައިވާ ދުނިޔޭގެ އެންމެ ބޮޑު ސޯލާ ޕީވީ ސިސްޓަމް.\nމޫދުގައި ގާއިމްކުރާ ދުނިޔޭގެ އެންމެ ބޮޑު ފްލޯޓިން ސޯލާ ޕީވީ ސިސްޓަމް އައްޑޫ ސިޓީގައި ގާއިމްކުރުމަށް ނިންމައި އެ މަސައްކަތުގެ ބީލަން ހުޅުވާލައިފިއެވެ.\nމި މަސައްކަތް ކުރިއަށް ގެންދިއުމަށް ނިންމާފައި ވަނީ އެންވަޔަރަމެންޓު މިނިސްޓްރީ އާއި ވޯލްޑް ބޭންކު ގުޅިގެންނެވެ. އެގޮތުން ރާއްޖޭގެ ހަ ސަރަހައްދެއްގައި މިފަދަ ސިސްޓަމް ގާއިމް ކުރުމަށް ވަނީ ނިންމާފައެވެ. މި ހަރަށުގެ ތެރެއިން އެންމެ ބޮޑު ސިސްޓަމެއް ގާއިމް ކުރަނީ އައްޑޫ ސިޓީގައި ކަމަށާއި، އެއީ 10 މެގަވޯޓުގެ ކަރަންޓު އުފެއްދޭ ވަރުގެ ސިސްޓަމެއް ކަަމަށް އެންވަޔަރަމެންޓު މިނިސްޓްރީ އިން ވަނީ ބުނެފައެވެ.\nމި ސިސްޓަމުގެ ތެރެއިން ނުވަ މެގަވޯޓު ކަރަންޓު އުފެއްދޭ ސިސްޓަމް ބެހެއްޓުމަށް ހަމަޖެހިފައި ވަނީ އައްޑޫ ސިޓީ ހިތަދޫ ބަނދަރާއި އެ ރަށުގެ ވިޔަފާރި ބަނދަރު އޮންނަ ސަރަހައްދުގައި ކަމަށްވެއެވެ. ބާކީ އެއް މެގަވޯޓު އުފެއްދުމަށް ހަމަޖެހިފައި ވަނީ ހުޅުމީދޫ ފަޅުގައެވެ.\nމި މަޝްރޫއަށް ދައުލަތުގެ ބަޖެޓުން ބޮޑު ހަރަދެއް ދާނެ ކަމަށް ބެލެވޭ އިރު، ހަރަދުވާނެ މިންވަރު އެނގޭނީ މި އަހަރުގެ އޮގަސްޓު މަހުގެ ތެރޭގައި ކަމަށް އެ މިނިސްޓްރީ އިން ވަނީ ހާމަކޮށްފައެވެ.\nއާންމުކޮށް ބޭނުންކުރާ ކަރަންޓުގެ ބަދަލުގައި އިޔާދަކުރުވަނިވި ހަކަތަ ބޭނުން ކުރުމަކީ މި ސަރުކާރުގެ ވައުދުތަކުގެ ތެރޭގައި ހިމެނޭ ކަމެކެވެ. މޫދުގައި ބަހައްޓާ ސޯލާ ޕެނަލްތަކުގެ އިތުރުން ރަށު ތެރޭގައި ވެސް ސޯލާ ޕެނަލްތައް ބެހެއްޓުމަށް ވަނީ ނިންމައިފައެވެ.\nމީގެ އިތުރުން މި މަޝްރޫގެ ދަށުން ކުރެވޭ މަސައްކަތްތަކަށް ބަލާއިރު މާލެ ތެރޭގައި ސޯލާ ޕެނަލް ބެހެއްޓުމުގެ މަސައްކަތް މިހާރު އަންނަނީ ސްޓެލްކޯ އިން ކުރަމުންނެވެ. މި މަޝްރޫއު އިތުރަށް ފުޅާކޮށް އަތޮޅު ތެރޭގެ ރަށް ރަށުގައި ހިދުމަތް ދޭން ފެށުމަކީ ސްޓެލްކޯގެ އަމާޒެކެވެ.\nމާޗް 1, 2020 14:01\nހުރިހާވޯޓެއް ތިލަފަތަށް ލިބުނިއްޔާ ތިޔަގޮލާ ފުލޯޓް ކުރާނީ!\nމާޗް 1, 2020 15:53\nމި ދުވަސްކޮޅު ހާ ދަކަޑައެކޭމިޖަހަނީ\nމާޗް 1, 2020 17:14\nއެނެއްކާވެސް ދުނިޔެވަރު ބޮޑު ދޮގެންހަ ދާލީ\nމާޗް 1, 2020 19:45\nދެރައީ ތީގެން އެއްވެސް އެއްޗެއް ނުފެންނާތީ ދޯ، ކުރެވޭ ވެވޭ މީހުން ކުރިކަންތައްތައް ފެނޭދޯ\nމާޗް 1, 2020 20:31\nތަންކޮލެއް ކުރީގެ ވެރިކަމެއްގައި.. ވިންޑް މިލް ވެސް ބެހެއްޓި ދޮއްތޯ..\nމަގުމަތީން ދޮންކުދީން ގޮވައިގެން ގޮސް ފޮޓޯނަގާފަ.. އަންނި އޭރުވެސް ޖެއްސި ސްޓަންޓް މިހާރުވެސް ތިޔައްސަނީ..\nކަލޯ މީހުންނަށް އިނގޭ ތީ ކީއްކުރަން ދައްކާ ދަޅައެއްކަން..\nއައްޑޫ މީހުން ގުބޯ ހައްދަން.. ވޯޓު ހޯދަން.. މަވާ ސަލާން\nމާޗް 1, 2020 20:36\nގުނބޯ ނުހެއްދޭނެ އިބުރާ\nމާޗް 1, 2020 21:43\nބޭކާރު ވާހަކަ ނުދައްކާ ކަމެއް ފަށާބަލަ އެއްވެސް ކަމެއް ކުރަނިކީ ނޫން އަބަދުވެސް މިކިޔަނީ ކުރާނެވާހަކަ .އިންޖީނެއް ވެސް ގެނެސް ދެވެނީކީ ނޫން ތިވެސް ވާނީ ޑެންމާކް ކުންފުންނަކަށް ވިޔަފާރި ކޮށްދޭން ރާވަނީކަމަށް. ބަލަގަ އަހަރުމެންވެސް ދޫނީގަ ހުންނަހެން ދެ އަތުގަ ފަތްފެޅި ދުވަހަކުން އުދުހެން ފަށަން ވިސްނަން. އެކަމަކު އެއީ ދުވަހަކުވެސް ވާނެކަމެއްތަ؟\nމާޗް 1, 2020 22:25\nމާލޭގައިވެސް ބައިވަރު ސޯލާބަހައްޓާފަ އެބަހުރި.. އެކަމަކު އެއްވެސް ރައްޔިތެއްގެ ކަރަންޓުބިލް އަގުހެޔޮވެފަކާއެއް ނެތް.. ދެން ކޮބާތޯ ތީގެ ފައިދާއަކީ.. ދައްކާ ޓެކްސް މިދިޔައީ މައްޗައް.. އެކަމަކު އެއްވެސް ޔޫޓިލިޓީ ބިލެއް ކުޑައެއް ނުވި. އިންޓަނެޓުވެސް އަގުހެޔޮނުވި.. ފެނުގެ އަގު އެހާމެ ބޮޑު.. ޑިއުޓީވެސް އެބަނަގާ.. އެޔާޕޯޓު ޓެކުސް އެބަނަގާ މަގުމަތީ ހުންނަ ވެހިކަލްތަކުގެ އިސްޓިކާއައް އެބަފައިސާ ނަގާ.. ހުރިހާ އުޅަނދެއްގެ އަހަރީފީއެބަނަގާ.. އެކަމަކު އަދިވެސް އެއްވެސް ޔޫޓިލިޓީ ބިލެއް ކުޑައެއް ނުކޮއްދެވޭ.. ސިވިލް ސާވެންޓުންގެ މުސާރައެއް ބޮޑެއް ނުވޭ.. މަގުމަތުގެ ފެންވަރު ރަނގަޅެއް ނުކުރެވޭ..\nމާޗް 1, 2020 23:18\nއެންމެ ފުރަތަމަ ވެރިކަން ލިބިގެންވެސް ތިކަހަލަމަންޒަރުތަކެށް އަޑޫމީހުނައްދެއްކި، މޮޅުޑިޒައިން ތަކެއް ސަރުކާރުގެ ވެބުސައިޓުތަކައްލާފަ ރިސޯޓަކުންގެނާ ދެމެފިރިޔަކުކޯޓު ފަޓުލޫނުގަ ބާއިތިއްބާފަ ފޮޓޮނަގާ އެ މީހުނަކީ އެކުންފުނީގެ ބޮޑެތި މީހުނޭކިޔާފަ، މިހިރީއަކީ ތިލާދީނީޕާޓީން ކުރި ކަންތައް، އެކަމަކުވެސް އައްޑޫމީހުން ތިބީ އައްޖަހާލަ ޖަހާލާ، އެކަން އެނގުނު މީހުން ވެސް ތިބީ ހިމޭނުން، ބުނާނެ އެއްޗެށް ނޭނގިފާ،\nމާޗް 1, 2020 23:19\nހަބަރެއް ގެނެސް ދޭން ވެގެން ދެން ލިޔެލަނީ ދަަރަވަމްދޫގަވެސް ތީގެ ހަތަރުޕެނަލް އޮންނަތާ ފަސްއަހަރުވެދާނެކަންނޭނގެ\nމާޗް 1, 2020 23:58\nކޮބައިތަ މަޖިލިސް އިންތިޚާބަށް ހޯދި 500މިލިއަން ޑޮލަރުގެ ޕްރޮޖެކްޓްތައް. އެފައިސާއިން ތަރައްޤީކޮށް ނިންމާފަ، މިހާރު ކަރަންޓް ހިލޭކޮށްލީ. ސާބަސް ގަންޖާ. ތިވާހަކަ ގަބޫލުކުރާނީ ޖަޒީރާ ޝާފިއު ޖަމީލް އެކަނި.\nމާޗް 2, 2020 00:17\nމިހާތަނައް ދުނިޔެއިން ނުފެންނަ ވަރުގެދޮގެއް އަނެއްކާ ހަދަންތިއުޅެނީ


Mahakun meymathee jehi Ziyadha ge kureege firimeeha maruvejje\n25 އޮކްޓޯބަރ 2020 - 22:21:56\nއަނބިމީހާ ރޭޕްކުރި ކަމުގެ ދައުވާއިން ކްރިމިނަލް ކޯޓުން ސަލާމަތްވި އިބްރާހިމް ޝާހުގެ މޭމަތީގައި މަހަކުން ޖެހި މަރުވެއްޖެ އެވެ.\nސީއެންއެމްއަށް ތިނަދޫ ކައުންސިލުގެ ރައީސް އަލީ އަމްޖަދު ވިދާޅުވީ ޝާހު މަރުވީ މިރޭ 7:50 ހާއިރު މަހަކުން މޭތީގައި ޖެހިގެން ލިބުނު އަނިޔާގައި ކަމަށް މައުލޫމާތު ލިބޭ ކަމަށެވެ. އަދި އޭނާއަށް ހާޓް އެޓޭކެއް ޖެހުން ކަމަށް ވެސް މައުލޫމާތު ލިބުން ކަމަށް ވިދާޅުވި އެވެ.\nޝާހު މަރުވެފައި މިވަނީ ގދ. ތިނަދޫ، ކަޅިރަވަ ދޯނިން މަހަށް ނިކުމެ އުޅެނިކޮށް ދިމާވި އެ ހާދިސާގަ އެވެ. މިހާރު އޭނާގެ ގޮވައިގެން ގއ. ވިލިނގިލީ ހޮސްޕިޓަލަށް ގެންދިއުމަށް ދަތުރުކުރަމުންދާ ވެސް ވެއެވެ.\nޝާހު ދޫވެފައި ހުރީ، އޭނާގެ މައްޗަށް ތިން އަހަރުގެ ހުކުމް އިއްވިއިރު ޝަރީއަތް ކުރިއަށް ނުގޮސް ތިން އަހަރުގެ މުއްދަތަކަށް ބަންދުގައި ހުރުމުންނެވެ.\nޝާހު މަރުވިއިރު އޭނާގެ ފަރާތުން އަނިޔާތަކެއް ތަހައްމަލު ކުރި ގދ. ތިނަދޫއަށް ނިސްބަތްވާ ޒިޔާދާ ނައީމަށް ލިބުނު ޖިންސީ އަނިޔާތަކުގައި އޭނާ ވަނީ މަރުވެފަ އެވެ.\nއެ މައްސަލާގައި ޝާހުގެ މައްޗަށް ހަތަރު ދައުވާއެއް އުފުލި އެވެ. އެއީ ރޭޕްގެ ދައުވާ އާއި އޮރިޔާންކާޑު ގެންގުޅުމުގެ ދައުވާ އާއި، މީހަކު މަރުވެ ދިޔުމުގެ ފަަރުވާ ކުޑަ އަމަލެއް ކުރުމުގެ ދައުވާގެ އިތުރުން މީހަކު މަރުވެ ދިޔުމުގެ އިހުމާލުގެ އަމަލެއް ކުރުމުގެ ދައުވާ ވެސް އުފުލާފައި ވެއެވެ.\nއެ މައްސަލާގައި މިމަހުގެ އެއްވަނަ ދުވަހު ހައި ކޯޓުން ނިންމީ ފިރިމީހާ އަނބިމީހާ ރޭޕްކުރި ކަމުގެ ދައުވާ ސާބިތުވާ ކަމަށެވެ. އޭގެ އުގޫބާތެއްގެ ގޮތުން ތިން އަހަރަށް ވަނީ ޖަލަށް ހުކުމްކޮށްފަ އެވެ. ބާކީ އޮތް ތިން މައްސަލައިގެ ހުކުމް އަދި އިއްވާފައެއް ނުވެ އެވެ.


Arsenal aai watford ah hamahama nimumeh - vNews.mv\nއާސެނަލް އާއި ވޮޓްފޯޑް އަށް ހަމަހަމަ ނިމުމެއް\nއިސްމާޢީލް ޝާހު 16 September 2019, 14:12\nއިނގިރޭސި ޕްރިމިއާ ލީގުގައި ރޭ އާސެނަލް އާއި ވޮޓްފޯޑް ބައްދަލުކުރި މެޗު 2-2 ގެ ނަތީޖާއަކުން ދެ ޓީމު އެއްވަރުވެއްޖެއެވެ.\nމި ނަތީޖާއާއެކު އާސެނަލަށް ވަނީ ކުޅުނު ފަސް މެޗުން އަށް ޕޮއިންޓު ލިބިފައެވެ. ލީގު ތާވަލުގައި އާސެނަލް ހަތްވަނައިގައި އޮތްއިރު ވޮޓްފޯޑް އޮތީ ތާވަލުގެ ފުލުގައި ދެ ޕޮއިންޓާއެކުގައެވެ.\nމި މެޗުގައި ވޮޓްފޯޑް އިން ނަތީޖާ ހަމަހަމަކޮށްފައި ވަނީ އާސެނަލް އިން ދެ ގޯލު ޖަހާފައި އޮއްވާ ދެވަނަ ހާފުގައި ފަހަތުން އަރައެވެ. މި މެޗުގައި އާސެނަލްގެ ދެ ގޯލުވެސް ޖަހާފައިވަނީ ޕިއޭ އެމެރިކް އޮބަމަޔަންގް އެވެ.\nއޮބަމަޔަންގެ ފުރަތަމަ ލަނޑު 21 ވަނަ މިނެޓުގައި ޑިފެންޑަރު ސީޑް ކޮލާސިނާޗް ތަނަވަސްކޮށްދިން ފުރުސަތެއްގައި ކާމިޔާބުކުރިއިރު އޭނާގެ ދެވަނަ ލަނޑު ކާމިޔާބުކޮށްފައިވަނީ 32 ވަނަ މިނެޓުގައި މެއިޓްލޭންޑް ނައިލްސް އުފެއްދި ހަމަލާއަކުންނެވެ.\nމެޗުގެ ދެވަނަ ހާފުގައި ވޮޓްފޯޑުން ވަނީ ވަރަށް ބޮޑަށް ކުޅުން ރަނގަޅުކޮށް އާސެނަލްގެ ގޯލަށް ނުރައްކާކޮށްފައެވެ. އަދި އާސެނަލްގެ ޑިފެންސް ދެވަނަ ހާފުގައި ފެނުނީ ވަރަށް ނިކަމެތިކޮށެވެ. އޭގެ ފައިދާ ނަގައިގެން ވޮޓްފޯޑް އިން ވަނީ ވަރަށް ބޮޑުތަން ކުޅުން ރަނގަޅުކޮށްފައެވެ. ދެވަނަ ހާފު ފެށިގެން ހަވަނަ މިނެޓުގައި ޖެރާޑް ޑެއުލެފޫ ހޯދައިދިން ފުރުސަތެއްގައި ޓޮމް ކްލެވަލީ ވަނީ ވޮޑްފޯޑް ގެ ފުރަތަމަ ގޯލު ޖަހާފައެވެ.\nވޮޓްފޯޑް ނަތީޖާ ހަމަހަމަކުރި ގޯލު ލިބުނު ޕެނަލްޓީއަކުން ރޮބާޓޯ ޕެރޭރާ ކާމިޔާބުކޮށްފައިވަނީ މެޗު ނިމެން ވަގުތުކުޑަތަންވެފައި ވަނިކޮށެވެ.


އެންމެންގެ ސަމާލުކަން ކިމްގެ ހެދުމަށާއި އޭނާގެ ޕާޓްނަރަށް | Sandhaanu\nއެންމެންގެ ސަމާލުކަން ކިމްގެ ހެދުމަށާއި އޭނާގެ ޕާޓްނަރަށް\nސެޕްޓެމްބަރ 15, 2021\nއެމެރިކާގެ ނިއުޔޯކްގައި ފަށާފައިވާ މެޓްގާލާ އިވެންޓްގައި ކިމް ކާޑޭޝަން އާއި އޭނާގެ ޕާޓްނަރު ވެގެން ދިޔައީ އެންމެ ބޮޑުސަމާލުކަމެއް ލިބުނު ކަމަށެވެ.\nހާއްސަ ފަންޑްރެއިޒައެއް ކަމަށްވާ މެޓް ގާލާގައި ސެލެބިރިޓީން ލައިގެން ތިބޭ ހެދުން ތަކަކީ ފެޝަން ދުނިޔޭގައި އެންމެންގެ އެންމެ ބޮޑު ސަމާލުކަމެއް ދޭ ހެދުންތަކެވެ.\n2005 އިން ފެށިގެން ކޮންމެ އަހަރަކު ބާއްވަމުން އަންނަ މި އިވެންޓް މިދިޔަ އަންގާރަދުވަހު ފެށީފައިވާއިރު އެންމެ ބޮޑު ސަމާލުކަމެއް ލިބިގެންދިޔައީ މަޝްހޫރު މޮޑެލް އަދި ރިއަލިޓީ ތަރި ކިމް ކާޑޭޝަން ގެ ހެދުމަށާއި އޭނާގެ ޕާޓްނަރަށެވެ.\nކިމް އާ އެކު ހުރީ އޭނަޔާ ދުރުވެފައިވާ އޭނަގެ ފިރިމީހާ މަޝްހޫރު ރެޕް ލަވަކިއުންތެރިޔާ ކާންޔޭ ވެސްޓް ކަމަށްވެސް ގިނަ ބަޔަކު ދަނީ ބުނަމުންނެވެ. ކަޅުކުލައިގެ ހެދުމަކުން މުޅި ހަށިގަނޑު އެއްކޮށް ނިވާކޮށްގެން ކިމް ހުރި އިރު އޭނާގެ ޕާޓްނަރުވެސް ހުރީ މާސްކް އަޅައި ކަޅުކުލައިން އެއްކޮށް ނިވާވެގެންނެވެ.\nކިމް ލައިގެން ހުރި ހެދުމަށް ފާޑްކިއުން ސޯޝަލް މީޑީއާގައި އުތުރި އަރައިގަތް އިތު އޭނަގެ ޕާޓްނަރު ނޭގިގެން އެތަށް ބަޔަކު އަންނަނީ ސްވާލު އުފައްދަމުްނެވެ.\nއެއްބަޔަކު ބުނާގޮތުން އެއީ އޭނާއާއި ދުރުވެފައިވާ މިހާރު ވަރިވުމުގެ ކަންތައްތައް ކުރިއަށްދާ އޭނާގެ ފިރިމީހާ ކާންޔޭ ވެސްޓް އެވެ.\nކާންޔޭގެ އެންމެ ފަހުގެ އަލްބަމާއި ގުޅިގެން އެ އަލްބަމްގެ ޕްރޮމޯޝަންގައި ކަޅު ބޭނުންކޮށްފައިވާތީ އާއި ކިމްގެ ޕްރޮފައިލް އިންސްޓާގްރާމްގެ ފޮޓޯވެސް އެއްކޮށް ކަޅު ކޮށްލުމާއި ގުޅިގެން ވެސް އެ ދެމީހުން އެއްކޮށް ކަމެއްކުރަން އުޅޭކަމަށް ފޭނުން ގަބޫލް ކުރިއެވެ. އަދި އެ އަލްބަމްގެ ޕްރޮމޯޝަނަށް ކިމް ގޮސްފައިވާތީއާއި އެކު އެ ދެމީހުން އަނެއްކާވެސް ގުޅެނީ ކަމަށް ބައެއް މީހުން ދަނީ ބުނަމުންނެވެ.\nއެންމެ ފަހު ކިމް މިވަނީ އޭނާ އާއެކު ހުރީ ކާންޔޭ ނޫންކަން ވެސް ބުނެފައެވެ. އަދި އެމީހާގެ ފޮޓޯއެއްވެސް ވަނީ އާންމުކޮށްފައެވެ.ބައެއް ރިޕޯޓްތަކުން ބުނާގޮތުނ އެއީ މަޝްހޫރު ފެޝަން ޑިޒައިނަރު ޑެމްނާ ގްއާސަލިއާ އެވެ.\nކޮވިޑް-19 ބަލިމަޑުކަމާ ގުޅިގެން މެދުކަނޑާލާފައި އޮތް މެޓް ގާލާގެ މި އަހަރުގެ ތީމަކީ”ސެލެބްރޭޓިން އިން އެމެރިކާ: އަ ލެކްސިކަން އޮފް ފެޝަން” އެވެ.


މަޝްހޫރު ބޭސްވެރިޔާ ކެންދޫ ޔޫސުފް ޙުސައިން ނިޔާވެއްޖެ\nކެންދޫ ޔޫސުފް ހުސައިން\nދިވެހި ބޭސް އަމިއްލައަށް އުފައްދަވައިގެން ފަރުވާދެއްވާ މަޝްހޫރު ބޭސްވެރިޔާ ބ. ކެންދޫ ޔޫސުފް ޙުސައިން (ކެންދު ދޮން ޔޫސުބް) މިއަދު ނިޔާވެއްޖެ އެވެ.\nހުރިހާ ވައްތަރެއްގެ ބޭސްވެސް ހައްދަވައި އަދި ޚާއްޞަކޮށް ރާއްޖެބަލީގެ ބޭސް ހައްދަވައި އުޅުއްވި ބޭސްވެރިޔާ،\nބ. ކެންދޫ، މޯނިންގް ހައުސް، ޔޫސުފް ހުސައިން 85، މިއަދު ހެނދުނުގެ ވަގުތެއްގައި ނިޔާވީ ކުއްލި ގޮތަކަށެވެ.\nޔޫސުފް ޙުސައިން ދިވެހި ބޭސް ހައްދަވަން ދަސްކުރެއްވީ، އޭނާގެ ބައްޕަ ކެންދޫ ޙުސައިން ޢީސާގެ ފަރާތުންނެވެ. އޭގެފަހުން، އަލްމަރްޙޫމް ބާޑީގެ މުޙައްމަދު ދީދީގެ އަރިހުންނާއި، ސުމުއްވުލްއަމީރު އަލްމަރްޙޫމް އިބްރާހީމް ފާމުދޭރިކިލެގެފާނުގެ އަރިހުން ބޭސް ހައްދަވަން ދަސްކުރެއްވިއެވެ.\nއޭނާ އަށް ދިވެހި ބޭސް ކުރުމުގެ ހުއްދަ ލިބިލެއްވީ ހިޖުރައިން 1383 ގެ ފަހުކޮޅުގައެވެ. އޭނާ ހުރިހާ ވައްތަރެއްގެ ބޭސްވެސް ހައްދަވައި އުޅުއްވައެވެ. ޚާއްޞަކޮށް ރާއްޖެބަލީގެ ބޭސް ހައްދަވައި އުޅުއްވައެވެ.\nޔޫސުފް ހުސައިން ބޭސްކޮށްދެއްވަނީ ޢާއްމުގޮތެއްގައި، އެންމެންނަށްވެސް ހިލެއެވެ. މީހަކު ހަދިޔާއެއްގެ ގޮތުން އެއްޗެއް ދީފިއްޔާ ޤަބޫލުކުރައްވައެވެ. ނަމަވެސް،ފަޤީރަކު އެއްޗެއް ދީފިއްޔާ އޭގައި ހިއްޕަވާފައި އަނބުރާ އެމީހަކަށް ރައްދުކުރައްވަނީއެވެ.\nބޭސްވެރިކަމުގެ ތާރީޚުގައި އެންމެ ފާހަގަކުރެވޭ އެއްކަމަކީ، ކެންދޫ މީހެއްގެ ވާތު ލޮލުގެ ކަޅުކަޅިއަށް ގާތްގަނޑަކަށް ދޮޅު އިންޗި ފުންމިނަށް، އެއްސޫތު ފަލަމިނުގެ ތޮރުފާ ކަށްޓެއް ވަދެގެން އައިމާ އެކަށި އުފުރާލައްވައި ބޭސް އަޅުއްވައި ދެއްވުމުން 18 ވަރަކަށް ދުވަހުގެ ތެރޭގައި ﷲގެ ރަޙްމަތްފުޅުން އޭނާގެ ލޯ ފަސޭހަވުމެވެ. އަދި ގަދަ ހުމެއް ޖެހިފައި ދެ ލޮލަށް ލޭއަރައި ލޯ އަނދިރިވި މީހަކަށްވެސް ބޭސްފަރުވާ ކޮށްގެން ފަސޭހަވިއެވެ.\nދިވެހި ސަރުކާރުން އޭނާއަށް 1991 ވަނަ އަހަރު ދިވެހި ބޭސްވެރިކަމުގެ ރޮނގުން ހިތްވަރުދިނުމުގެ އިނާމް ރައީސް މައުމޫން ދެއްވައިފަ އެވެ.


ނޭދެމޭ ވަކިވުމެއް… ހާދަހާ ލޯބިވޭ 61 – Esfiya\nޖާހަތުގެ ދެލޯ ބޮޑުވެގެން ދިޔައެވެ.\nހުމާމު ވާހަކަ ނުދައްކާ މަޑުކޮށްލިއެވެ. އެކޮޅުން ވާހަކަ ދައްކަންދެނެވެ.\n“ހަލޯ؟؟!! އަނެއްކާ ގުޅީ؟ އަހަރެން ބުނީމެއްނު ބިޒީ އޭ. ފަހުން ގުޅާނަމޭ.” އެކޮޅުން ޝާމްގެ އަޑު އިވުނެވެ. ހުމާމު ޔަޤީންކުރަން ދަތިވެފައި އަޑުއަހަން އިނެވެ.\n“ހަލޯ؟؟ ހަލޯ” ވާހަކަ ނުދެއްކުމުން އެކޮޅުން ޝާމް ގޮވާއަޑުއިވެއެވެ.\nހުމާމު ފޯނު ކަނޑާލިއެވެ. އެއަށްފަހު ކޮންޓެކްޓްސް ހުޅުވައިގެން ނަމުގެ ޑީޓެއިލްސް ބެލިއެވެ.\n“ޝާމްބެ؟” ލިބުނު ސިހުމާއެކު ހުމާމަށް ބުނެލެވުނެވެ.\nޖާހަތުއަށް އިނދެވުނީ ހަދާނެގޮތެއް ނޭނގިފައެވެ.\n“ޝާމްބެއާ ޖާހަތުއާ………..” ލިބިފައިވާ ސިހުމުގެ ބޮޑުކަމުން ހުމާމަށް ބުނާނެ އެއްޗެއް ނުވިސްނުނެވެ.\nޖާހަތުގެ މޫނުމަތިން ހުރިހާކަމެއް ހާމަވަމުން ދިޔައެވެ.\nހުމާމު ދޮރުހުޅުވާލުމަށްފަހު ނިކުމެގެން ދިޔައެވެ.\nޔާނާ ސައިބޯންވެގެން ބޭރަށް ނިކުތެވެ. އެކަކުވެސް ފެންނަން ނެތުމުން މިސްރާބު ޖެހީ ރީމްގެ ކޮޓަރިއާ ދިމާއަށެވެ.\nއީމަންގެ ކޮޓަރިއާ ޖެހިގެން ތަންކޮޅެއް ދުރުގައި ހުރި ރީމްގެ ކޮޓަރީގެ ދޮރާ އަރާ ހަމަވުމުން މަޑުމަޑުން ދޮރު ހުޅުވާލިއެވެ.\n“އަހަރެން މިއަދުން މިއަދަށް އެޕޮއިންޓްމެންޓް ބޭނުން.” ރީމް ފޯނު ކަންފަތުގައި ޖަހައިގެން ހުރެ ވާހަކަ ދައްކަމުން ދިޔައެވެ. އަތުގައި ކާޑެއް އޮތެވެ.\nޔާނާ ވަދެ ކުޑަކޮށް ކަރު ކެހިލިއެވެ. ރީމް ފޯނު ބޭއްވިއެވެ.\n“ޔާނާ؟!” ރީމް ހައިރާންވެފައި ބުނެލިއެވެ.\n“ކޮން ޑޮކްޓަރަކަށް ނުދެއްކިގެންތަ ތިއުޅެނީ؟” ޔާނާ އެތެރެއަށް ހިނގައިގަންނަމުން ސުވާލުކޮށްލިއެވެ.\n“އެއީ ގައިނީއަށް.” ރީމް ހިނިތުންވެލަމުން ބުނެލިއެވެ.\n“އެކަމަކު ރީމް ދައްކާ ގައިނީއަށް ބޭނުންއިރަކު ދެއްކޭ ގޮތަކަށްނު އޮތީ. އެދުވަހު ގައިނީ ބުންޏެއްނު؟” ޔާނާ ހައިރާންވެފައި ސުވާލުކޮށްލިއެވެ. ރީމް އެއްވެސް ޖަވާބެއް ނުދެއެވެ. “އަނެއްކާ ރީމް ދެއްކިތަން އަދި މިވީ ދެތިން ދުވަސް. މިހާ އަވަހަށް ދައްކަން ތިއުޅެނީ ކީއްވެ؟” ޔާނާގެ ސުވާލަށް ރީމް އެއްވެސް ޖަވާބެއް ނުދިނެވެ.\nރީމްގެ ފޯނު ރިންގުވުމާއެކު ނަގައި ވާހަކަ ދައްކަން ފެށިއެވެ. “އެހެންތަ؟ އެހެންވީމަ މިދަނީ؟”\nރީމް ހިނގައިގަތީ އަލަމާރިއާ ދިމާއަށެވެ. ޔާނާ ރީމްގެ އަތުގައި ހިފެހެއްޓިއެވެ. ކުއްލިއަކަށް އެނބުރުނު ރީމްގެ އަތުގައި އޮތް ކާޑު ވެއްޓުނީ އެވަގުތުއެވެ. ޔާނާ އެކާޑު ނެގިއެވެ. ރީމް ޔާނާއަށް ވުރެ ކުރިން އެކާޑު ނަގަން އުޅުނު ނަމަވެސް ކާމިޔާބެއް ނުވިއެވެ.\nކާޑުގައިވާ ނަން ކިޔާލުމާއެކު ޔާނާގެ ދެލޯ ބޮޑުވެގެން ދިޔައެވެ. “ޑޮކްޓަރ ޓިލާ؟” ޔާނާއަށް ސުވާލުކޮށްލެވުނެވެ.އަދި ރީމްއަށް ބަލައިލިއެވެ. “ރީމް ޑޮކްޓަރ ޓިލާއަށް ދެއްކުމަށްތަ އެޕޮއިންޓްމެންޓް ތި ހޯދީ؟”\nޑޮކްޓަރ ޓިލާއަކީ އެބޯރޝަން ހައްދާ ޑޮކްޓަރެކެވެ.\n“ރީމް ތިއުޅެނީ ތި ދަރިފުޅު މިދުނިޔެއަށް އައުމުގެ ކުރިން ނައްތާލަންތަ؟” ޔާނާ ކަންބޮޑުވެފައި ސުވާލުކުރަމުން ރީމްގެ ދެއުޅަނބޮށީގައި ހިފަހައްޓާލިއެވެ.\nރީމް ފޫހި ގޮތެއް ދައްކާލުމަށްފަހު އެނބުރި އަނެއްކާ ދާން ހިގައިގަތެވެ. ނަމަވެސް ޔާނާ ދުލެއް ނުކުރިއެވެ. “ކީއްވެ ރީމް؟”\n“ސްޓޮޕް ދިސް ޔާނާ. މިއީ އެންމެ ރަނގަޅު ގޮތަކީ. އެހެންވެގެން. ސޯ ޕްލީޒް ޑޯންޓް ޓްރައި ޓު ސްޓޮޕް މީ.” ރީމް ހަރުކަށި ރާގެއްގައި ބުނެލިއެވެ. އަދި އަލާމާރި ހުޅުވާލިއެވެ.\n“އަހަރެން ރީމްއަށް މިކަން ވިޔަކަ ނުދޭނަން.” ޔާނާ ކާޑަށް ބަލައިލަމުން ބުނެލިއެވެ. އަދި އެއަށްފަހު ބާރަށް ހިނގާފައި ގޮސް އަލަމާރި ކައިރީގައި ހުރި ރީމްގެ ކޮނޑުގައި ހިފައި ޔާނާއާ ދިމާއަށް ރީމް އަނބުރާލިއެވެ.\n“ރޭ ރީމް އަހަރެން ކައިރީގަ ދެއްކި ވާހަކަ ތަކުން އަހަރެން ހީކުރީ ތިއީ ވަރަށް ހެޔޮ ވިސްނޭ މީހެއްކަމަށް. އެކަމަކު މިއަދު މިފެނުނީ މިކަމުގެ އިދިފުށް. ރީމް އެއްފަހަރުވެސް ނިކަން ބުނެލަދީބަލަ ރީމް މިގޮތަށް ކަންކުރަން ތިއުޅޭ ސަބަބެއް؟ ރީމް އީމަންކައިރީގަ އަދިވެސް ނުބުނަން ދޯ ރީމް ބަނޑުބޮޑު ވާހަކަ؟” ޔާނާ ސުވާލުކޮށްލިއެވެ.\n“އާނ ނުބުނަން. ބުނެގެން ވަކި ތަފާތެއް އަންނާނެތަ؟ އަހަރެން ރޭގަ ވަރަށް ރީއްޗަށް ކިޔައިދިނިން ދޯ މާން ބޭނުންވާގޮތް. މާން ބޭނުންވަނީ އަހަރެންނެއް ނޫނޭ. މާން ބޭނުންވަނީ ޔާނާ.” ރީމް ޔާނާގެ ދެކޮނޑުގައި ހިފަމުން ވިސްނައިދިނެވެ.\n“ކިހިނެތް އެނގެނީ އީމަން ރީމްގެ ބަނޑުގައި ތިވާ އީމަންގެ ދަރިފުޅު ބޭނުން ނުވާކަން. އެކުއްޖާ މަރާލަން ތިއުޅެނީ ކީއްވެ؟” ޔާނާ ސުވާލުކުރިއެވެ.\nރީމް ފުންނޭވާއެއްލުމަށްފަހު އެއްފަރާތަށް އެނބުރުނެވެ. “އަހަރެން ބޭނުންނުވާއިރު އަހަރެންގެ ބަނޑުން ވިހާ ދަރިއެއްވެސް ބޭނުމެއް ނުވާނެއެއްނު؟ ޔާނާގެ ބޮލުގަ އެވަރުގެ ވިސްނުމެއްވެސް ނެތީތަ؟” ރީމް ޔާނާއާ ދިމާއަށް ބަލައިލަމުން ބުނެލިއެވެ.\n“ތިކަން އޮތްގޮތެއްވެސް އެނގޭނީ އެއްފަހަރު ނަމަވެސް އީމަންކައިރީގަ ތިވާހަކަތައް ބުނެގެނެއްނު. ނިކަން އެންމެ ފަހަރަކު ނަމަވެސް ބުނެބަލަ. އަހަރެންނަށް ޔަޤީން ރީމްގެ ފަރާތުން އީމަންއަށް ލިބޭނެ މިއަށްވުރެ ބޮޑު އުފަލެއް ނޯންނާނެކަން.” ޔާނާ އެދުނެވެ.\n“ކިހިނެތް ތިކަން އެނގެނީ؟ ޔާނާ އަށް އަހަރެމެން ދެމީހުންގެ ދެމެދުގައި އޮތް ގުޅުމުގެ ހާލަތު ވިސްނާލާކަށްވެސް ނޭނގޭނެ. އީމަން އަހަރެންނާ އިނދެގެން އެއުޅެނީ މަޖުބޫރުން. ކަސްތޮޅު އެޅިފަވީމަ. އަހަރެން ހީކުރީ މަޑުމަޑުން ލޯބި ވެވިދާނެ ކަމަށް. އެކަމަކު އެކަމެއްނުވި. މާންއަށް އަދިވެސް ޤަބޫލެއް ނުކުރެވޭ އަހަރެން މިއީ މާންގެ ހަލާލު އަނބެއްކަމަކަށް. އެހެންވީއިރު އަހަރެންގެ ބަނޑުގައި އޭނަގެ ދަރިއެއް އޮވެދާނެ ކަމަށް އަމުދުން ޤަބޫލެއް ނުކުރާނެއްނު. ” ރީމް ދެރަވެފައި ވާހަކަ ދައްކަމުން ދިޔައެވެ. “މާން ޔާނާދެކެ އިންތިހާއަށް ލޯބިވޭ. މިހާރު ތިދެމީހުންގެ ދެމެދުގައި އެއްވެސް ހުރަހެއް ނެތް. އަހަރެން ރޭ މާން ކައިރީ ބުނިން ޔާނާ ބައްދަލުކޮށްލަން ބޭނުމޭ ބުނި ވާހަކަ. މާންއަށް ޔާނާ ހުރިހާ ވާހަކަތަކެއް ކިޔައިދީ. އެހިސާބުން މާންގެ ދިރިއުޅުން މުޅިން އާބާދުވީ. އަހަރެން ބޭނުމީ މާން އުފަލުގަ އުޅެން. ދެން އޮތީ މިދަރިފުޅުގެ ވާހަކަ. މިދަރިފުޅު ދުނިޔެއަށް އުފަންވެއްޖެނަމަ އެވާނީ ޔާނާއާ އީމަންގެ ގުޅުމަށް އެޅޭ ހުރަހަކަށް. އަހަރެން ބޭނުމެއް ނޫން ތި ދެމީހުންގެ ދެމެދަށް ވަންނާކަށް. އެހެންވީމަ މިކަން މިގޮތަށް ވިޔަ ދީ. އަހަރެން ނުހުއްޓުވާ.” ރީމް އަލަމާރިން އަތްދަބަސް ނަގަމުން ބޭރަށް ހިނގައިގަތެވެ.\n“އެކަމަކު ރީމްގެ ދިރިއުޅުމޯ؟” ޔާނާ ފަހަތުގައި ހުރެ ސުވާލުކޮށްލިއެވެ. އެއިރު ރީމް ދޮރުހުޅުވަން އަތްދިއްކުރަނީއެވެ. ނަމަވެސް އެއަށްވުރެ ކުރިން ދޮރުހުޅުވާލާފައި އީމަން ކޮޓަރިއަށްވަނެވެ. ޔާނާގެ ސުވާލު އީމަންއަށް އަޑުއިވުނެވެ.\n“ރީމްގެ ދިރިއުޅުމަށް ކިހިނެތްވީ؟” އީމަން ހިނިތުންވެލަމުން ސުވާލުކުރިއެވެ. “ހާދަ ހެނދުނަކާ އިޔާނާ މިކޮޓަރީގަ.؟” އީމަން ހަމަޖެހިލާފައި ވާހަކަ ދައްކަމުން ދިޔައެވެ. އީމަން ބޭނުންވީ ޔާނާ އަމިއްލައަށް އެއީ ޔާނާކަމަށް އެއްބަސްވުމަށެވެ. އެހެންކަމުން އިޔާނާގެ ނަމުން މުޚާތަބުކުރީއެވެ.\nއީމަން ރީމް ފަސްދީފައި ގޮސް ހުއްޓުނީ ޔާނާގެ ކުރިމަތީއެވެ. “ރީމް ބުނި ވާހައެއް ބުނަން އުޅޭ ވާހަކަ. އެއީ ކޮންވާހަކައެއް؟” އީމަން ސުވާލުކޮށްލިއެވެ.\nޔާނާއަށް ބަލައިލެވުނި ރީމްއަށެވެ. ރީމް އިނީ އީމަންއަށް ބަލައިގެންނެވެ. ޔާނާއަށް ބަލައިލިހިނދު އެދެލޮލުން ފެންނަމުންދިޔަ ހިތާމާ ޔާނާއަށް ސިފަވަމުން ދިޔައެވެ. ރީމް ހިންދިރުވާލުމަށްފަހު ކޮޓަރިންނިކުތެވެ. ދޮރާ ނިވާވެލަމުން އަދިވެސް އެއްފަހަރު ޔާނާއަށް ބަލައިލިއެވެ. ރޮވިފައި ހުރެގެނެވެ.\n“އިޔާނާ؟؟!” އީމަން އިޔާނައަށް ގޮވާލިއެވެ. އިޔާނާ ސިހިފައި އީމަންއަށް ބަލައިލިއެވެ. “ކޮންވާހަކައެއްތަ ބުނަން އުޅެނީ؟” އީމަން އިނީ ކެތްމަދުވެފައެވެ. ޔާނާގެ ދުލުން ހަޤީޤަތަ އަޑުއަހާ ހިތުންނެވެ.\nނަމަވެސް ޔާނާގެ ސިކުނޑީގައި އެނބުރެމުން ދިޔައީ އެހެން ހިޔާލުތަކެކެވެ.\n“އަހަރެން އެބަ އަންނަން.” ޔާނާ ހިނގައިގަންނަމުން ބުންޏެވެ.\n“ޔާނާ!..” އީމަންއަށް ގޮވާލެވުނެވެ. ޔާނާ ސިހުންލިބި ހުއްޓި ބަލައިލިއެވެ.\n“އީމަން އަހަރެންނަކަށް ނޭނގެ ހަޤީޤަތަކީ ކޮބައިކަމެއް. އެކަމަކު ހިތްބުނަނީ ކަންތައް ވަމުން މިދަނީ ރަނގަޅަކަށް ނޫނޭ. ތިއީ ޒާންގެ ގާތް އެކުވެރިއެއް. އަހަރެން މިގޭގަ ބަހައްޓާފަ މިހުރީ އެހައިސިއްޔަތުން. އެކަމަކު މިހާރު އީމަން ތިހާވަނީ ހަޑި.” ޔާނާ ބުނެލިއެވެ. ހިތްހަމަ ނުޖެހި ހުރެއެވެ.. އީމަންގެ ހިތްކުދިކުދިވެގެން ދިޔައެވެ. މޫނުމަތި މިލިއެވެ. އުންމީދުތައް ފެނަށްވުމުންނެވެ.ޔާނާގެ މޫނުމަތިން ހިތްހަމަ ނުޖެހުން ފާޅުވަމުން ދިޔައެވެ.\n“ރީމް ކީކޭތަ ބުނީ ޔާނާ ކައިރީގަ؟” އީމަން ސީރިއަސްވެފައި ސުވާލުކުރިއެވެ. މިކަމުގައި ރީމްގެ އަތެއް ވާނެކަން ޔަޤީނެވެ.\n“ރީމް އަހަރެން ކައިރީގަ ބުނީ އަހަރެން މިއީ އީމަންގެ ދެވަން އަނބި ޔާނާއޭ. އެއަށްފަހުގަ އެދުނީ އީމަންގެ ދިރިއުޅުމަށް އަނބުރާ އައުމަށް. …” ޔާނާ ވާހަކަތައް މެދުކަނޑާލަމުން ފުންނޭވާއެއްލިއެވެ.” އެކަމަކު މިހާރު މިކަންތައް މިދަނީ މާ މައްޗަށް. ރީމް އީމަން ދެކެ ހަޤީޤީ ލޯބިވާއިރު ދެން ކޮން ސަކަރާތެއް ޖަހަން ތިއުޅެނީ. އަހަރެންނަށް އެނގޭ ރީމްލައްވާ މިކަންތައް ކުރުވީ އީމަންކަން. އަހަރެން ހިކުރީ އީމަންތިއީ ވަރަށް ރަނަގޅު މީހެއްކަމަށް. އެކަމަކު މިހާރު ޤަބޫލުކުރެވެނީ ތިއީ ބުއްދިގޯސް ހަމަ ނުޖެހޭ މީހެއްކަމަށް. ޤަބޫލުކުރަން، އީމަންގެ ޔާނާ ގެއްލުމުން ވަރަށް ފުން އަސަރުތަކެއް ކޮށްފައިވާކަން. އެކަމަކު އޭގެ މާނައަކީ ތަނަކުން މީހަކު ފެންނައިރަށް އެއީ ޔާނާ ކަމުގައި ހަދައިގެން އުޅޭށެކޭ ނޫން. އީމަން އީމަންގެ ރަށްޓެހިންނަށްވެސް ނުބަލާކަން މިހާރު އެނގިއްޖެ. ތިމާއަށް ﷲދެއްވި ނިޢުމަތަށް ޝުކުރުކޮށްބަލަ. ރީމްފަދަ ލޯބިވާ އަންބެއް އެކަކަށްވެސް ނުލިބޭނެ. އެކަމަކު އީމަންއަށް އެކަން ވިސްނިގެންތާ ދޯ؟” ޔާނާ އަވަސް އަވަހަށް ބޭރަށް ހިގައިގަތެވެ. އީމަންއަށް ހުރެވުނީ ބުނާނެ އެއްޗެއް ނޭނގިފައެވެ.\nޔާނާގެ ފަހަތުން ބާރަށް ހިނގައިގަތެވެ. “ޔާނާ މަޑުކޮށްބަލަ.” ކާރާ އަރާހަމަވެފައި އީމަން ބުނެލިއެވެ.\n“ކިހިނެތްތަވީ؟” އީމަން ގެ ހިތުގައި އުފެދެމުން ދިޔަ ހުރިހާ ސުވާލުތައް ހުލާސާކޮށް އީމަންއަށް ކޮށްލެވުނީ އެންމެ ސުވާލެކެވެ.\nޔާނާއަށް ދޭނޭ ޖަވާބެއް ނުވިސްނުނެވެ. އަނެއްކޮޅުން ވަގުތެއްވެސް ނެތެވެ. އޭނާ ރީމް ހުއްޓުވަން އެބަޖެހެއެވެ.\n“ހިނގާ އަހަރެންނާއެކީ.” ޔާނާ ބުނެލިއެވެ. އީމަން ކާރަށް އެރިއެވެ. އަދި އެއަށްފަހު ރީމް ޑްރައިވަރަށް ދާންވިތަން ބުނެލިއެވެ.\nމާގިނަ ވަގުތުތަކެއް ނުވެ ކާރު މަޑުކޮށްލީ ޓެލީ ކްލިނިކްގެ ކުރިމަތީގައެވެ.\n“ޓެލީ ކްލިނިކް؟ މިތަނަށް އައީ ކިއްކުރަން؟” ހައިރާންވެފައި އީމަން ޔާނާއާ ސުވާލުކޮށްލިއެވެ.\nޔާނަ ޖަވާބެއް ނުދީ އެތެރެއަށްވަދެގެން ހިނަގއިގަތެވެ. އަދި ކައުންޓަރުކައިރީ މަޑުކޮށްލުމަށްފަހު ރީމްގެ ހަބަރު އޮޅުން ފިލުވިއެވެ.\n‘ރީމް މިތަނަށް އައީ ކީއްކުރަން؟” އީމަން ހައިރާންވެފައި ބުނެލިއެވެ. ޔާނާ ޖަވާބެއް ނުދީ ކުރިއަށް ހިގައިގަތެވެ.\n“ޔާނާ! އަހަރެން މިއަހަނީ ރީމް މިތަނަސް އައީ ކީއްކުރަންހެއްޔޭ؟” އީމަން ހިތްހަމަ ނުޖެހިފައި ހުރެ ސުވާލުކޮށްލިއެވެ.\nޔާނާ އެނބުރުނެވެ. “އީމަންގެ ތި ގޮތްދޫނުކުރުމުގެ ސަބަބުން ރީމް އެއުޅެނީ އީމަންގެ ދަރިފުޅު މިދުނިޔެއަށް އައުމުގެ ކުރިން ނައްތާލަން.” ޔާނާ ބުނެލިއެވެ ހިތްހަމަ ނުޖެހިހުރެއެވެ. އީމަންއަށް ލިބުނު ހައިރާންކަމެއްގެ ސަބަބުން ލޯބޮޑުކޮށްލެވުނެވެ.”ވަޓް؟؟”\nNoon thiee olhumakah hsdha please. Anehfaharu Reem nuvahdha eemange life ah\nE ee eman ge dhariyeh noon dhw\nalhey yana aai maan aai dhemeehunge life ah reem nuvadhaa. eyna loabiviyas eynaeloabi haasilukuran ulhenee enmme goas gothah. ehenveema eyna ah deserve eh noon eman eh. pls dhen yaana aai eman gulhuvaa. mihaaru kihaa dhuvaheh thigothah thalhuvaathaa. pls pls\nAlhugandah heevany nimea iru un Eem and Yaanu gulheane hen. Adhi zaan bali gabool kuraane. I knew it. Ekam mi part ha haadha kurea. Next part avahah up kohdhee\nMi vahak ga kithah part tha liyanii dhen ehaakuru miah vure dhigukn liyeba noony avahah up knbala.\nfahun adhi zaan ge iyaana vess enburi annaane .. i think… waiiting fr nxt prt 🙂\nބިރުވެރި ލޯބި July 24, 2017\nވަމޭ ގާތުގައި 5